SunOnline: Gehlunu fathuruveriyaa mooadhah faibanikoh fenunu, Belevenee gebunee kamah!\nގެއްލުނު ފަތުރުވެރިޔާ މޫދަށް ފައިބަނިކޮށް ފެނުނު، ބެލެވެނީ ގެނބުނީކަމަށް!\nއަހްމަދުﷲ އަބްދުލްހާދީ 27 Feb 2021, 10:19\nގިއެޑްރީ ވަސްކައިޓް (33). (ފޮޓޯ/ޓްވިޓާ)\nފެެބްރުއަރީ 13، 2021 ވަނަ ދުވަހު ރ. އަތޮޅު، އިންޓަކޮންޓިނެންޓަލް މާމުނަގައު މޯލްޑިވްސް ރިސޯޓުން މޫދަށް އެރި އުޅުނު ފަތުރުވެރިއެއް ގެއްލިގެން ހޯދަން ފެށި ފަހުން މިއަދަށް 14 ދުވަސްވީއިރު ވެސް އަދިވެސް އޭނާގެ ހިލަމެއް ވެސް ނެތެވެ. ވީނުވީއެއް ނޭނގި ގެއްލިފައިވާ ގިއެޑްރީ ވަސްކައިޓް ނަމަކަށް ކިޔާ 33 އަހަރުގެ ކެނެޑާގެ އެ ފަތުރުވެރިޔާ މޫދަށް އެރި އުޅެނިކޮށް ގެއްލުނުކަން އެންމެ ފުރަތަމަ ރިޕޯޓުކޮށްފައިވަނީ އެދުވަހު އިރުއޮއްސެން ކައިރިވެފައި ވަނިކޮށް އޭނާގެ ފިރިމީހާ ޕަރްމާރް ގޫރްޝަރަންޖީތު ސިންގު އެވެ. ގިއެޑްރީ ގެއްލުނު އިރު އޭނާ ބަނޑު ބޮޑެވެ. ބަނޑަށް އަށް މަހެވެ.\nމޫދަށް އެރޭ ފަތުރުވެރިން ގެއްލުމަކީ އާ ކަމެއް ނޫނެވެ. ނަމަވެސް މި ފަތުރުވެރިޔާގެ ހާދިސާއަށް ޓްވިސްޓެއް އައީ އޭނާގެ ފިރިމީހާގެ ތުހުމަތުތަކުންނެވެ. އޭނާގެ ތުހުމަތަކީ "ކަނޑުފޭރޭ ބަޔަކު އޭނާގެ އަންހެނުން ވަގަށް ނަގައި ރަހީނުކުރި" ކަމަށެވެ. މިވާހަކަތައް އޭނާ ދެއްކީ ދުބާއީގެ ނޫހެއްކަމުގައިވާ ހަލީޖް ޓައިމްސްގަ އެވެ.\nއެ ތުހުމަތުތަކާ އެކު ފުލުހުން ވެސް ތަހުގީގެއް ފެށި ނަމަވެސް ގިއެޑްރީ ފިރިމީހާ ތުހުމަތު ކުރާ ކަހަލަ އެއްވެސް ހެއްކެއް ފުލުހުންގެ ތަހުގީގަށް ވެސް ނުލިބުނެވެ. އޭނާގެ ފިރިމީހާގެ ތުހުމަތުތަކުން ގިއެޑްރީ ގެއްލުމަށް އެންމެންގެ ސަމާލުކަން ދަމައިގަތް އިރު އެ ގެއްލުމާ ގުޅޭ ގޮތުން ދެކެވެން ހުރީ ކޮން ވާހަކަތަކެއް ހެއްޔެވެ؟\nރިސޯޓުގެ ފަރާތުން ރަސްމީ ގޮތް އެކަމުގައި ވާހަކަ ދައްކަން ބޭނުން ނުވި ނަމަވެސް އެ ރިސޯޓުގެ ބައެއް އިސް މުވައްޒަފުން ބުނި ގޮތުގައި މިއިން ދުވަހަކު އެ ރިސޯޓުގެ ކައިރީ ޓޫރިސްޓެއް ރަހީނުކުރުން ފަދަ ކަމެއް ހިނގާފައެއް ނުވެ އެވެ. އަދި އޭނާ ގެއްލުނު ދުވަހު އެކަހަލަ ނިޝާނެއް ވެސް ނުފެންނަ ކަމަށް އޭނާ ބުންޏެވެ. ރިސޯޓުގެ މުވައްޒަފުން ވެސް ބުނަނީ ފިރިމީހާގެ ތުހުމަތަށް ބާރު ލިބޭޭ ހަމަ އެންމެ ކަމެއްވެސް ނެތް ކަމަށެވެ.\n"އެމީހާ ދެކުނިން އެދުވަހު ވެސް، ވާހަކަވެސް ދެއްކިން، އެއްވެސް އާދަޔާޙިލާފް ކަމެއް ފާހަގައެއް ނުކުރެވޭ. ފިރިމީހާ ވެސް ދެކުނިން ހަމަ. ދެން މި ސަރަހައްދުގައި ވެސް އެކަހަލަ [ކަނޑުފޭރުމުގެ] އަމަލެއް ހިނގާފައެއްވެސް ނުވޭ މިވީހާ ދުވަހަކު." ރިސޯޓުގެ އިސް މަގާމެއްގައި ހުރި މުވައްޒަފަކު "ސަން" އަށް ކިޔައިދިނެވެ.\nނަން ހާމަނުކުރާ ގޮތަށް ވާހަކަ ދައްކަބަމުން އޭނާ ކިޔައިދިން ގޮތުގައި އަންހެން މީހާ އެ ދުވަހު މޫދަށް އެރުނީ ހަވީރުކޮޅަށް އަޅާލާފައި ވަނިކޮށެވެ.\n"އޭނަ ޕޫލް ކައިރީގައި ފިރިމީހާއާ އެއްކޮށް އިނދެފައި، ހަމަ ވަރަށް ރީއްޗަށް ހަމަ ޖެހިލައިފައި ތެދުވެގެން ދިޔައީ ބީޗުން ހިނގާލާފައި. ފައިވާން އަތަށް ލައިން ބީޗުން ހިނގާލާފައި ދިޔައީ. އެހެން ސީސީޓީއިން ވެސް ފެނޭ. ހިނގާފައި ގޮސް އެތާ ލައިޓްހައުސް ހުންނަ ސަރަހައްދުން ޖެޓީ މަތިން ފަހުން އޭނަ ފައިވާން ވެސް ފެނުނީ." އެ މުވައްޒަފު ކިޔައިދިނެވެ.\nމާމުނަގައުގެ ލައިޓްހައުސް ހުންނަނީ ރަށުގެ ދެކުނު ފަރާތުގަ އެވެ.\nލައިޓްހައުސް ސަރަހައްދަކީ އާންމުކޮށް މީހުން ސްނޯކްލިންގްއަށް ދާ ސަރަހައްދެއްކަމުގައިވީ ނަމަވެސް ބައެއް ފަހަރު އެ ސަރަހައްދުގައި ވަރަށް އޮޔެ ގަދަ ވާނެ ކަމަށް ރިސޯޓުން ވާހަކަ ދެއްކި މުވައްޒަފު ބުންޏެވެ.\n"އެ ސަރަހައްދަކީ ހަމަ ވަރަށް އޮޔެ ބާރުވާ ސަރަހައްދެއް، އޮޔެގައި ޖެހިއްޖިއްޔާ ހަމަ އަތޮޅުން ބޭރަށް ވެސް ދަމައިގަނެފާނެ. ދެން ބައެއް ފަރާތްތަކުން ރިިޕޯޓުކޮށްފައި ވަނީ އެބޭފުޅާ ސްނޯކްލިންގްއަށް ދިޔަކަމަށް. އެކަމަކު އެހެނެއްނޫން، ހަމަ މޫދަށް އެރުނީ ކަމަށް ބެލެވެނީ އެއީ އެއްވެސް ކަހަލަ އިކުއިޕްމެންޓެއް އެބޭފުޅާ ނުގެންދަވާތީވެ." ރިސޯޓުގެ މުވައްޒަފަކު ކިޔައިދިނެވެ.\nފަތުރުވެރިޔާ ގެއްލުނުއިރު މޫދަށް އެރި އުޅުނުކަމަށް ރިސޯޓުގެ މުވައްޒަފުން ބުނާ ސަރަހައްދު.\nފަތުރުވެރިޔާ ގެއްލުނު މައްސަލަ ތަހުގީގުކުރަމުންދަނީ ތުހުމަތެއް އޮވެގެނެއް ނޫން ކަމަށް ފުލުހުން ބުންޏެވެ. މައްސަލަ ބަލަނީ އޯޕަން ކޭސްއެއްގެ ގޮތުގަ އެވެ.\nގިއެޑްރީ ގެއްލުނު ދުވަސް ނޫން އަނެއް ދުވަހު އޭނާގެ ފިރިމީހާ ސިންގް ވަނީ ރ. މީދޫ ޕޮލިސް ސްޓޭޝަނަށް އެ މައްސަލަ ރިޕޯޓުކޮށްފަ އެވެ.\nފުލުހުން އެ މައްސަލަ ބަލަން ފެށި ފަހުން އިއްޔެ ވަނީ ގިއެޑްރީ މޫދުގައި އުޅެނިކޮށް ގެނބިފައިވާކަމުގެ ބާރު ހުރި ހެކިތަކެއް ލިބިފައިވާކަމަށް ބުނެފަ އެވެ. އަދި ވަގަށް ނަގައި ރަހީނުކުރި ކަމުގެ އެއްވެސް ހެެއްކެއް މިހާތަނަށް ލިބިފައިނުވާކަމަށް ފުލުހުން ވަނީ ބުނެފަ އެވެ.\nގިއެޑްރީ ގެނބިގެން މަރުވެދާނެ ކަމަށް އޭނާގެ އާއިލާ އާއި ފިރިމީހާއަށް ގަބޫލުކުރަން ދައްޗެވެ. ހަލީޖް ޓައިމްސްއަށް ދިން އިންޓަވިއުގައި ފިރިމީހާ އާއި އާއިލާއިން ވަނީ ގިއެޑްރީ އަކީ "އެތްލީޓެއް" ކަމަށް އަދި "ފަތަން މޮޅު" މީހެއްކަމަށް ބުނެފަ އެވެ. ރާއްޖޭގެ ތިލަ މޫދުގައި ގިއެޑްރީ ގެނބިދާނެ ކަމަކީ އާއިލާއަށް ގަބޫލުނުކުރެވޭ ކަމެކެވެ.\nއެހެންނަމަވެސް ސިންގް ތުހުމަތު ކުރާ ގޮތަށް ގިއެޑްރީ ވަގަށް ނަގައި ރަހީނުކޮށްފައިވާ ނަމަ، ވަގަށް ނެގި ބަޔަކު ފައިސާއަށް ނުވަތަ އިތުރު ކަންތައްތަކަށް އެދި އެ ފަރާތްތަކަށް ހުށަހަޅާނެ އެވެ. އޭގެ ބަދަލުގައި އިވިގެންދިޔައީ ސިންގް އާއި އޭނާގެ އާއިލާއިން ގިއެޑްރީގެ މައުލޫމާތު ދޭ ފަރާތަކަށް އެއް ލައްކަ ޑޮލަރުގެ އިނާމެއް ހުށަހެޅިކަމުގެ ވާހަކަތަކެވެ.\nކޮންމެ ގޮތަކަށް ވިޔަސް، ގިއެޑްރީ ގެއްލުނު ހާދިސާއަށް މާދަމާ ދެ ހަފްތާވެފައިވާ އިރު ފުލުހުންނާއި ކޯސްޓުގާޑުން ވެސް ދަނީ އަދި ވެސް އޭނާ ފެނޭތޯ ބަލަމުންނެވެ.\nފެބްރުއަރީ 17، 2021: ގެއްލުނު ފަތުރުވެރިޔާ ހޯދުމަށް އެމްއެންޑީއެފް ބެލި ސަރަހައްދު.\nއެމްއެންޑީއެފްގެ އިންފޮމޭޝަން އޮފިސާ މޭޖާ އިބްރާހިމް އާޒިމް ވިދާޅުވީ އަދިވެސް އެ މައްސަލަ އޮތީ ހުޅުވިފައި ކަމަށެވެ. އަދި މައްސަލަ ބަލަމުން ގެންދާ ކަމަށެވެ. ގިއެޑްރީ ހޯދުމަށް ޑައިވްކޮށްގެން 1،549،162 އަކަ މީޓަރުގެ ސަރަހައްދެއް ކޯސްޓްގާޑް ޑައިވަރުންނާއި ރިސޯޓު ޑައިވަރުން ބަލާފައިވާ ކަމަށް އެމްއެންޑީއެފުން މީގެ ކުރިން ބުނެފައިވެ އެވެ. އަދި މަތިންދާބޯޓު ބޭނުންކޮށްގެން ވައިގެ މަގުންނާއި ކަނޑު މަގުންވެސް ގިއެޑްރީ ފެނޭތޯ މަސައްކަތް ވަނީ ކޮށްފަ އެވެ.\nރާއްޖޭގައި ފަތުރުވެރިޔަކު މިޒާތަކަށް ގެއްލުމަކީ އާންމު ކަމެއް ނޫނެވެ. ގެނބިގެން މަރުވުމުގެ ހާދިސާތައް ހިނގާކަމުގައިވިޔަސް، ފަތުރުވެރިޔަކު ގެއްލިގެން އަދި މިހާތަނަށް ފަހުގެ ތާރީޙެއްގައި އެ ފަތުރުވެރިޔާ ނުވަތަ އެ ފަތުރުވެރިޔާގެ ހަށިގަނޑު ނުފެނިފަ އޮތް ހަދާނެއް ނެތެވެ. އަދި ވަކިން ހާއްސަކޮށް ބަޔަކު ފަތުރުވެރިޔަކު ވަގަށް ނެގުމުގެ ވާހަކަތަކަކީ ރާއްޖޭގައި ދުވަހަކުވެސް ހިނގާފައި އޮތް ކަމެއް ނޫނެވެ.


REPORT: Raees Yameen aa vaadha kuravvaa idhikolhu candidate koba? | Mihaaru\nރިޔާސީ އިންތިޚާބުގައި ވާދަކުރެއްވުމުގެ ޝައުގުވެރިކަން ހުރި އިދިކޮޅު ލީޑަރުން\n24 ޖެނުއަރީ 2017 - 06:20 82 comments\nދެ ވަނަ ދައުރަކަށް ރައީސް އަބްދުﷲ ޔާމީން ހޮވަން، ވެރިކަން ކުރާ ޕީޕީއެމުން ފޯރީގައި ކެމްޕޭން ފަށައިފި އެވެ. ދޮރުން ދޮރަށް ހިނގުމާއި ބައްދަލުވުންތަކާއި އަތޮޅުތަކުގެ ދަތުރުތައް ވެސް ކުރިއަށް އެބަ ދެ އެވެ. އެކަމަކު އެމަނިކުފާނާ ވާދަކުރައްވާނެ އިދިކޮޅު ހަރަކާތްތައް މިވަނީ ފަނޑުވެފަ އެވެ. އިދިކޮޅު އެއްވެސް ހަރަކާތެއް، ކެމްޕޭނެއް އަދި ކެންޑިޑޭޓެއް ވެސް ސާފެއް ނޫނެވެ.\nއެކަމަކު، ރައީސް ޔާމީނާ ދެކޮޅަށް ކެންޑިޑޭޓަކު ނެރެން ޖެހޭ ކަމަށް އިދިކޮޅު ފަރާތްތަކުން ގަބޫލުކުރެ އެވެ. މި ސަރުކާރު ބަލިކުރަން އުފެއްދި، މޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ)ގައި ހިމެނިވަޑައިގަންނަވާ ކުރީގެ ރައީސް މުހައްމަދު ނަޝީދު ވިދާޅުވި ގޮތުގައި، ރާއްޖެ އޮތް ހާލަތުން، ހަމައެކަނި އޮތް ހައްލަކީ އިދިކޮޅު އެންމެން ގުޅިގެން އެއް ކެންޑިޑޭޓަކު ނެރުމެވެ.\nއެމަނިކުފާނުގެ މި ވާހަކަފުޅަށް، ސަރުކާރާ ދެކޮޅު މީހުން ތާއީދުކުރާނެ ކަމަށް ބެލެވެ އެވެ. ސަބަބަކީ، ތިން ބާރު ވަކިވެފައިވާ ނިޒާމްގައި ބާރުތައް އެއްވެ، ހުރިހާ ބާރުތަކެއް ސަރުކާރުގެ މުށުތެރެ އަށް ޖަމާވެފައިވާ ކަމަށް އެ މީހުން ގަބޫލުކުރާތީ އެވެ.\nއެއް ކެންޑިޑޭޓަކު ނެރެެގެން އިންތިހާބު ކާމިޔާބުކުރުމުގެ ވިސްނުން އިދިކޮޅު ފަރާތްތަކުން ގެންގުޅުނު ނަމަވެސް ކެންޑިޑޭޓަކު ނެރެވޭނެ ގޮތެއް އަދި ނެތެވެ. އަދި ރިޔާސީ އިންތިޚާބުގައި ރައީސް ޔާމީނާ ވާދަކުރައްވާނީ ކިތައް ބޭފުޅުންކަމެއް ވެސް ނޭނގެ އެވެ.\nއިދިކޮޅު އިއްތިހާދުގެ ލީޑަރުންތަކެއް ސިޔާސީ ބައެއް ބޭފުޅުންނާ އެކު ލަންޑަންގައި. - ފޮޓޯ: ޓްވިޓާ\nއެއް ކެންޑިޑޭޓު ނެރޭނޭ ފޯމިއުލާއެއް އަދި ނެތް!\nއިދިކޮޅު ލީޑަރުން ނުވަތަ އިންތިހާބުގައި ވާދަކުރުމުގެ ޝައުގުވެރިކަން ހުރި ސިޔާސީ ހުރިހާ ލީޑަރުން ކަހަލަ ގޮތަކަށް ތިއްބެވީ ޖަލު ހުކުމުގަ އެވެ. އޭގެ ތެރޭގައި ކުރީގެ ރައީސް ނަޝީދާއި ކުރީގެ ޑިފެންސް މިނިސްޓަރު މުހައްމަދު ނާޒިމާއި އަދާލަތު ޕާޓީގެ ރައީސް އިމްރާން އަބްދުﷲ ހިމެނިވަޑައިގަންނަވަ އެވެ.\nއިންތިހާބުގައި ވާދަކުރައްވަފާނެ ލިސްޓުގައި ދެން ހުންނެވީ ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދެވެ. އެމަނިކުފާނު ވެސް ރާއްޖެ ވަޑައިގަންނަވާތަނުން ހައްޔަރު ނުކުރާނެ ކަމުގެ ޔަގީންކަމެއް ނެތެވެ. ސަބަބަކީ، ރައީސް ޔާމީން ހައްޔަރުކުރަން ހެދި ވަގު ކޯޓު އަމުރުގެ ފަހަތުގައި އުޅުއްވި ކަމުގެ ތުހުމަތުގައި އެމަނިކުފާނުގެ މައްސަލައެއް ތަހުގީގުކުރަން ފަށައި، ރާއްޖެ އެނބުރިވަޑައިގަތުމަށް ފުލުހުން އަންގާފައި ވާތީ އެވެ.\nއުމުރުން 65 އަހަރުން މަތީގެ މީހުންނަށް ރިޔާސީ އިންތިހާބުގައި ވާދަނުކުރެވޭ ގޮތަށް ގާނޫނުއަސާސީ އަށް ގެނައި އިސްލާހާ ގުޅިގެން، ޖުމްހޫރީ ޕާޓީގެ ލީޑަރު ގާސިމް އިބްރާހީމަށް އެ ފުރުސަތެއް ނެތެވެ. މި ހުރިހާ ލީޑަރުން "ތާށިކޮށްފައި" ތިބިއިރު އެއް ކެންޑިޑޭޓަކު ނެރޭނެ ފޯމިއުލާއެއް އަދި ނުހޯދެ އެވެ.\nމި ބޭފުޅުން އެއްކައިރި ކުރުމަށް ފަހު، އާ މޫނެއް އިންތިހާބަށް ނެރެފި ނަމަ ކާމިޔާބުވާނެ ހެއްޔެވެ؟ މިއީ ވެސް އިދިކޮޅު ފަރާތްތަކުގެ ތެރޭގައި އުފައްދާ ސުވާލެކެވެ.\nދެން އޮތީ، އިދިކޮޅު ލީޑަރުގެ ގޮތުގައި، ޕީޕީއެމްގެ އިސް ފަރާތްތަކުން މިހާރު ސިފަކުރާ އެ ޕާޓީގެ ރައީސް މައުމޫން އަބްދުލް ގައްޔޫމް ކެންޑިޑޭޓެއް ދެއްކެވުމެވެ؛ އެމަނިކުފާނު ދައްކަވާ ކެންޑިޑޭޓަށް އިދިކޮޅު އިއްތިހާދުން ރުހޭނެ ހެއްޔެވެ؟ ނުވަތަ މައުމޫން ދައްކަވާ ކެންޑިޑޭޓަށް އެމްޑީޕީން ވޯޓު ދޭނެ ހެއްޔެވެ؟\nމައުމޫނާއި ގާސިމް އަދި އިމްރާން ހިމެނިވަޑައިގަންނަވާ ގޮތަށް ކޯލިޝަނެއް ހެދިއަސް، އެ ކޯލިޝަނަށް އެމްޑީޕީގެ ތާއީދު ލިބޭނެ ކަމަކަށް ނުބެލެވެ އެވެ.\nސިޔާސީ ގޮތުން މި ބޭފުޅުން ކުރައްވާފައިވާ ތަޖުރިބާ އަށް ބަލާއިރު، އެކަކު އަނެކަކަށް އިތުބާރު ވަނީ ގެއްލިފަ އެވެ. މިހާތަނަށް ހިނގާފައިވާ އެކި ހާދިސާތަކުން މިކަން ވަރަށް ސާފެވެ. އެހެންކަމުން، މިހާތަނަށް ގެންގުޅޭ ހުރިހާ ވިސްނުންތަކުން ނެރޭ އެއްވެސް ފޯމިއުލާއެއް ކާމިޔާބު ނުވާނެ ކަމަށް ސިޔާސީ ދާއިރާގައި އިސްކޮށް އުޅުއްވާ ގިނަ ބޭފުޅުން ދެކެވަޑައިގަންނަވަ އެވެ.\nސިޔާސީ އިދިކޮޅު ހުރިހާ ލީޑަރުން ހިމެނިވަޑައިގަންނަވާ ގޮތަށް އިދިކޮޅު އިއްތިހާދެއް އެކުލަވާލީ 2018 ގެ ކުރިން ރިޔާސީ އިންތިހާބެއް ބޭއްވުމަށެވެ. އޭރު އަމާޒު ހިފާފައި އޮތީ، އިންތިގާލީ އިންތިޒާމެއްގެ ތެރެއިން އެމްޔޫއޯ ވެރިކަމާ ހަވާލުވެ އިންތިހާބެއް ބާއްވާށެވެ. އެކަމަކު އެ މަގްސަދު ހާސިލްނުވެ އެމްޔޫއޯގެ ހަރާކާތްތައް ވެސް މިވަނީ މަޑުޖެހިފަ އެވެ. އޭގެ ސަބަބަކީ، އެއް ބަޔަކު ދެކޭ ގޮތުގައި، ތަފާތު ފިކުރުތަކުގެ ގިނަ ބަޔަކު އެމްޔޫއޯގައި ތިބުމުން އުފެދޭ ހިޔާލުތަފާތުވުންތަކެވެ. އެއް މިސާލަކީ ލޯކަލް ކައުންސިލްގެ އިންތިހާބެވެ.\nއިދިކޮޅު އިއްތިހާދުގެ ބައްދަލުވުމެއް އިނގިރޭސިވިލާތުގައި ކުރިއަށް ދަނީ\nކުރިން ނިންމާފައި އޮތީ އެމްޔޫއޯގައި ހިމެނޭ އަދާލަތު ޕާޓީ އާއި އެމްޑީޕީ ގުޅިގެން އިންތިހާބަށް ކެންޑިޑޭޓުން ނެރުމަށެވެ. އެކަމަކު އަދާލަތުގެ ވިސްނުން ބަދަލުކޮށް އިންތިހާބުގައި ވާދަނުކުރަން ނިންމި އިރު، އެމްޑީޕީގެ ޚިޔާލު މުޅިން ތަފާތެވެ.\nއިލެކްޝަންސް ކޮމިޝަނަށް ސަރުކާރުން ނުފޫޒު ފޯރުވައިގެން ބާއްވާ އިންތިޚާބެއް މިނިވަންނުވާނެތީ ރައްޔިތުންގެ ހައްގުތައް ގެއްލިގެންދާނެ ކަމަށް އަދާލަތުން ގަބޫލުކުރާއިރު އެމްޑީޕީން ބުނެފައި ވަނީ ކިތަންމެ ހަނި ފުރުސަތެއް ލިބުނަސް އެ ޕާޓީން އިންތިޚާބުތަކުގައި ވާދަކުރާނެ ކަމަށެވެ. މި ހިސާބުގައި ޚިޔާލުތަފާތުވުންތައް ހުރިއިރު، ރިޔާސީ އިންތިޚާބަށް ކެންޑިޑޭޓަކު ނެރުމުގައި ކުރިމަތިވާނެ މައްސަލަތައް މާ ބޮޑުވާނެ ކަމަށް ބެލެވެ އެވެ.\nބޭރުގެ ޕްރެޝަރުން ބަދަލެއް އަތުވެދާނެތަ؟\nޖުމްހޫރީ ޕާޓީގެ ނައިބު ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް ދެކެވަޑައިގަންނަވާ ގޮތުގައި، ރިޔާސީ އިންތިހާބާ ދެމެދު މި އޮތް ދުވަސްތަކުގައި ސިޔާސީ މަސްރަހުގެ ގިނަ ކަންކަމަށް ބަދަލު އައުން އެކަށީގެންވެ އެވެ. ލޯކަލް ކައުންސިލް އިންތިހާބާއި އެހެން ވެސް ގިނަ ކަންކަން ކުރިއަށްދާ ގޮތުން، ރިޔާސީ އިންތިހާބު މިނިވަންކުރަން ބޭރުގެ ފަރާތްތަކުން ރާއްޖެ އަށް އެހީވާނެ ކަމަށް އޭނާ އުއްމީދުކުރައްވަ އެވެ.\nއެ ބަދަލުތަކުގެ ތެރޭގައި އިދިކޮޅު އެންމެން ގުޅިގެން އެއް ކެންޑިޑޭޓަކު ނެރެވިދާނެ ކަމަށް ރިޔާޒް ވިދާޅުވި އެވެ.\n"ސިޔާސީ ކަންތައްތަކުގައި އޮންނާނީ ކޮމްޕްރޮމައިޒްކުރުން. އެންމެން ވާހަކަ ދައްކައިގެން އެއް ކެންޑިޑޭޓަކު ނެރެން މަސައްކަތް ކުރެވިދާނެ،" އޭނާ ވިދާޅުވި އެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހީމާއި ޕީޕީއެމްގެ ރައީސް މައުމޫން އަބްދުލްގައްޔޫމް ބައްދަލުކުރައްވަނީ. --ފޮޓޯ/ މިހާރު\nރިޔާޒް ވިދާޅުވި ގޮތުގައި އެ ޕާޓީއަކުން ނެރެން ބޭނުންވާ މީހަކަށް ވާދަކުރެވޭ މިނިވަން އިންތިހާބެއް ބާއްވަން ޖެހެ އެވެ. ޝަރުއީ ނިޒާމްގެ ތެރެއިން، ސިޔާސީ މަގްސަދު ހާސިލްކުރަން، ގިނަ ލީޑަރުންތަކަކަށް ހުކުމް އިއްވާފައިވިއަސް އެއީ ޑިމޮކްރެޓިކް އެއްވެސް ގައުމެއްގައި ބަލައިގަނެވޭނެ ކަމެއް ނޫން ކަމަށް އޭނާ ވިދާޅުވި އެވެ.\n"އަޅުގަނޑު ދެކޭ ގޮތުގައި ރައީސް ނަޝީދަށް ޓެރަރިޒަމްގެ ދައުވާ އުފުލީ ގާނޫނީ ހަމަތަކުގެ ތެރެއަކުން ނޫން. އޮނަރަބަލް ގާސިމަށް ކުރިމަތި ނުލެވޭ ގޮތް ހަދާފައި އެ ވަނީ ޑިމޮކްރެޓިކް އުސޫލަކުން ނޫން. ކާނަލް ނާޒިމްގެ މައްޗަށް ކުށް ސާބިތުކުރީ ކޮން މަގްސަދެއްގައި ކަން ޝައްކެއް ނެތް މިންވަރަށް އޮތީ ސާބިތުވެފައި. ޝޭހް އިމްރާނަށް އިއްވި ހުކުމް ވެސް އެއްވެސް ގޮތަކަށް ބަލައެއް ނުގަނެވޭ،" ރިޔާޒް ވިދާޅުވި އެވެ.\nޝަރުއީ ނިޒާމް މެދުވެރިކޮށް ރައީސް ޔާމީން ބޭނުންފުޅުވާ ކޮންމެ ކަމެއް ކުރައްވާ ކަން ބައިނަލްއަގުވާމީ މުޖުތަމައަށް ވެސް ވަރަށް ސާފު ކަމަށް ރިޔާޒް ވިދާޅުވި އެވެ. އެކަމަކު އެގޮތަށް އަބަދު ކަންކަން ވާން ބައިނަލްއަގުވާމީ މުޖުތަމައުން ދޫކޮށްލާނެތޯ އޭނާ ސުވާލު އުފެއްދެވި އެވެ.\nޖަލަށް ލާފައި ތިބި ސިޔާސީ ލީޑަރުން ބޭރުގެ އެކި ގައުމުތަކުގައި ނުވަތަ ގޭބަންދުގައި ތިއްބެވީ ވެސް، ރިޔާޒް ވިދާޅުވި ގޮތުގައި، ބައިނަލްއަގުވާމީ ޕްރެޝަރާ ހެދި އެވެ. އެހެންކަމުން، ރިޔާސީ އިންތިހާބާ ހަމައިން ސިޔާސީ މަސްރަހަށް ބަދަލުތަކެއް އައިސް އެއް ކެންޑިޑޭޓު ނެރޭނެ ފޯމިއުލާއެއް ވެސް ފެންނާނެ ކަމަށް އޭނާ ދެކެވަޑައިގަންނަވަ އެވެ.\nރިޔާސީ އިންތިހާބާ އެކު ސިޔާސީ މަސްރަހަށް އަނެއްކާވެސް ޝައުގުވެރި ބަދަލުތަކެއް އަންނާނެ އެވެ. މި ބަދަލުތައް މުޅިން ސާފުވާނީ، އިންތިޚާބުގައި ވާދަކުރައްވާނެ އިދިކޮޅު ކެންޑިޑޭޓް ނުވަތަ ކެންޑިޑޭޓުންނާ ހިސާބުންނެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ މެމްބަރު ގާސިމް އިބްރާހިމް (މާމިގިލި) ސަރުކާރު އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު ރައީސް އަބްދުﷲ ޔާމީން ކުރީގެ މިނިސްޓަރު ނާޒިމް މޯލްޑިވްސް ޔުނައިޓެޑް އޮޕޮޒިޝަން އިދިކޮޅު ފަރާތްތައް ޑރ. މުހައްމަދު ޖަމީލް އަހުމަދު


Hindi Lava akah Michael Jackson ge neshumakun Tiger nashaifi\nޓައިގާ ޝްރޮފާއި މައިކަލް ޖެކްސަން--\nހިންދީ ލަވައަކަށް މައިކަލް ޖެކްސަންގެ ނެށުމަކުން ޓައިގާ ނަށައިފި\nބޮލީވުޑުގެ ޒުވާން ތަރި، ޓައިގާ ޝްރޮފަކީ މިއުޒިކީ ލެޖެންޑް މައިކަލް ޖެކްސަންގެ ވަރަށް ބޮޑު ސަޕޯޓަރެކެވެ. ދޭތެރެ ދޭތެރެއިން އެމްޖޭއަށް ޑާންސް ޓްރިބިއުޓުތައް ވެސް ޓައިގާ ދެއެވެ.\nމައިކަލް ޖެކްސަން، 2009 ވަނަ އަހަރުގެ ޖޫން 25 ގައި މަރުވިއިރު އިއްޔެ ވަނީ އޭނާގެ މަރަށް ނުވަ އަހަރުވެފަ އެވެ. އެހެންވެ ޓައިގާ މިވަނީ މައިކަލް ޖެކްސަންގެ ސަޕޯޓަރުންނަށް އޭނާގެ ފަރާތުން ހާއްސަ ހަދިޔާއެއް ދީފަ އެވެ.\nއެގޮތުން ބޮކްސް އޮފީހުގައި ބޮޑު ކާމިޔާބެއް ހޯދި ފިލްމު، "ޕަދްމާވަތު" ގެ ލަވައެއް ކަމަށްވާ "ކަލީބަލީ" އަށް ޓައިގާ ވަނީ މައިކަލް ޖެކްސަންގެ "މޫވް" ތަކުން ނަށާފަ އެވެ. އެ ވީޑިއޯ އިންސްޓަގްރާމަށް ހިއްސާކޮށް ޓައިގާ ވަނީ، މައިކަލް ޖެކްސަން މަރުވިތާ ނުވަ އަހަރުވީކަން ގަބޫލުކުރަން ވެސް ދަތި ކަމަށް ބުނެފަ އެވެ.\nޕަދްމާވަތުގައި އެލަވައަށް ނަށާފައި ވަނީ ރަންވީރު ސިންގެވެ. އެލަވަގެ ނެށުން ވެސް ތަފާތެވެ. އެކަމަކު ޓައިގާ އެލަވައަށް މައިކަލް ޖެކްސަންގެ މޫވްތަކުން ނެށުމުން ގިނަ ބަޔަކު ވަނީ ވަރަށް ފުރިހަމަ ކަމަށް ބުނެ އޭނާއަށް ތައުރީފުކޮށްފަ އެވެ.\nއުމުރުން 50 އަހަރުގައި މައިކަލް ޖެކްސަން މަރުވި ނަމަވެސް އޭނާގެ މަގްބޫލުކަން ފަނޑުވުމެއް ނެތެވެ. އޭނާގެ މޫވްތައް ވެސް އެހާމެ މަގްބޫލެވެ.\nޓައިގާގެ ފަރާތުން އެފަދަ ތަފާތު ވީޑިއޯއެއް ހިއްސާކުރީތީ މައިކަލް ޖެކްސަންގެ ސަޕޯޓަރުން ވެސް އޭނާއަށް ޝުކުރު އަދާކުރެ އެވެ.\nސަންޖޭ ލީލާ ބަންސާލީ ޑައިރެކްޓުކޮށް މިދިޔަ އަހަރު ނެރުނު ޕަދްމާވަތުގައި ހިމެނޭ އެލަވައަށް ބޮޑު ތަރުހީބެއް ލިބުނީ، ރަންވީރުގެ ވަރުގަދަ ހުށަހެޅުމުގެ ސަބަބުންނެވެ. ދީޕިކާ ޕަޑުކޯނާއި ޝާހިދު ކަޕޫރު ވެސް ލީޑު ރޯލުން ފެނިގެންދިޔަ އެފިލްމަށް 300 ކްރޯޑަށް ވުރެ ބޮޑު އާމްދަނީއެއް ލިބުނެވެ.\nކަރަން ޖޯހަރުގެ ސްޓޫޑަންޓް އޮފް ދަ އިޔާއިން އެންމެ ފަހުން ފެނިގެންދިޔަ ޓައިގާ މިހާރު މަސައްކަތް ކުރަމުން އަންނަނީ ރިތިކް ރޯޝަނާއެކު ޑާންސް ފިލްމެއްގެ މަސައްކަތުގަ އެވެ.\nޓައިގާ ޝްރޮފް ބޮލީވުޑް މައިކަލް ޖެކްޝަން މުނިފޫހިފިލުވުން


Real in Bale ah ihuthiraam eh nukurey: Bale ge Agent | Mihaaru\nކުޅިވަރު / ގެރެތު ބޭލް\nރެއާލުން ބޭލް އަށް އިހުތިރާމެއް ނުކުރޭ: ބޭލްގެ އޭޖެންޓް\nއެލްކްލަސިކޯ މެޗެއްގެ ތެރެއިން ބޭލް.-- ފޮޓޯ: އޭއެފްޕީ\nހަތް އަހަރު ރެއާލްގައި ހޭދަކުރުމަށް ފަހު ބޭލް ވަނީ ދާދި ފަހުން އެއް އަހަރުގެ ލޯން އެއްބަސްވުމެއްގެ ދަށުން އޭނާގެ ކުރީގެ ކްލަބް ޓޮޓެންހަމަށް ބަދަލުވެފަ އެވެ. ރެއާލާ އެކު ބޭލްގެ އެއްބަސްވުން 2022 ވަަނަ އަހަރުގެ ޖޫން މަހުގެ ނިޔަލަށް އޮތް ނަމަވެސް ދާދި ފަހުން ބޭލްގެ އޭޖެންޓް ބާނެޓް ވަނީ ޓޮޓެންހަމްގެ ލޯން އެއްބަސްވުން ދާއިމީކުރުމުގެ ވިސްނުމެއް ބޭލް ގެންގުޅޭ ކަމަށް ބުނެފަ އެވެ.\nޓޮޓެންހަމް ދޫކޮށް 2013 ވަނަ އަހަރު އޭރު ދުނިޔޭގެ ރެކޯޑް އަގެއް ކަމަށްވާ 86 މިލިއަން ޕައުންޑަށް ރެއާލަށް ބަދަލުވުމަށް ފަހު ބޭލް ވަނީ އެ ޓީމާ އެކު ހަތަރު ޗެމްޕިއަންސް ލީގާއި ދެ ލަލީގާ ކާމިޔާބުކޮށްފަ އެވެ. ރެއާލުގައި ބޭލް އަށް ސަޕޯޓަރުންގެ ފަރާތުން ނުރުހުން އަމާޒުވިއިރު، ރެއާލްގެ ކޯޗު ޒިނެދިން ޒިދާނާއި ބޭލްއާ ދެމެދު ވެސް ގުޅުން ރަނގަޅެއް ނޫނެވެ.\n"ރެއާލް ކަހަލަ ބޮޑު ކްލަބަކަށް ބޭލް ހޯދައިދިން ކާމިޔާބީއާ ބަލައި އޭނާއާ މެދު އެ ކްލަބުން ކަންތައް ކުރީ އެންމެ ރަނގަޅަކަށެއް ނޫން. އަހަރެން ނަޒަރުގައި ކަންތައް ހިނގާފައި ހުރީ ވަރަށް ގޯސްކޮށް. ވަކި ކަންކަމަށް އިނގިލި ދިއްކުރުން ރަނގަޅެއް ނުވާނެ. ޔަގީނުން ވެސް ބޭލް ފަދަ ރެއާލަށް ބޮޑު ރޯލެއް ކުޅުނު ކުޅުންތެރިއަކަށް އިހުތިރާމެއް ނެތް ލިބިފައި. އެއީ މެނޭޖްމަންޓުން ވެސް އަދި ސަޕޯޓަރުން ވެސް،" ބީބީސީ އަށް ދިން އިންޓަވިއުއެއްގައި ބާނެޓް ބުންޏެވެ.\nވޭލްސް މެޗެއްގެ ތެރެއިން ބޭލް ގެންގުޅުނު ދިދަ: މި ދިދައިގެ މައްސަލައިގައި ރެއާލް ސަޕޯޓަރުންގެ ފާޑުކިޔުން ބޭލް އަށް އަމާޒުވި.--\nރެއާލްގައި ބޭލް އާއި ސަޕޯޓަރުންނާ ދެމެދު އެންމެ މައްސަލަ ގޯސްވީ އޭނާ ވޭލްސް އަށް ކުޅުނު މެޗެއްގައި ނެގި ދިދައެއްގެ ސަބަބުންނެވެ. ބޭލް ހިފައިގެން ހުރި އެ ދިދައިގައި ޖަހާފައިވަނީ "ވޭލްސް. ގޮލްފް، މެޑްރިޑް. އިން ދެޓް އޯޑާ" މިހެންނެވެ. އެ ދިދައާ ބެހޭގޮތުން ސްޕެއިންގެ ނޫސްތަކުން ބޭލް އަށް ވަރަށް ބޮޑަށް ފާޑުކިޔާފައިވާއިރު، ރެއާލްގެ ކުރީގެ ކުޅުންތެރިޔާ އަދި މިހާރު އެނަލިސްޓެއްގެ ގޮތުގައި މަސައްކަތްކުރަމުން އަންނަ ޕެޔާ މިޔަޓޯވިޗް އޭރު ބުނީ ދިދަ އިން ދޭހަވަނީ ބޭލްގެ ޝައުގުވެރިކަން ހުރި ގޮތް ކަމަށެވެ. އެގޮތުން ބޭލް ފުރަތަމަ ބޭނުންވަނީ ވޭލްސް ކަމަށާއި އެ އަށް ފަހު ގޮލްފް ކުޅުން ކަމަށްވާއިރު، މެޑްރިޑް އަންނަނީ އެއަށް ވުރެ ފަހުން ކަން އޭގެން ސިފަވާ ކަމަށް އޭނާ ބުންޏެވެ.\nގޮލްފް ކުޅެން ހާއްސަ ޝައުގުވެރިކަމެއް ހުންނަ ބޭލްއާ ދިމާކޮށްލުމަށް ދިދަ މައްސަލައިގައި ރެއާލްގެ ބައެއް ސަޕޯޓަރުން ގޮލްފްގެ ވާހަކަތައް ހިމެނޭގޮތަށް ވަނީ ބައެއް މެޗުތަކުގެ ތެރެއިން ދަނޑުގައި އަޑުއުފުލައިފަ އެވެ.\n"ސަޕޯޓަރުން އެކި ފަހަރު މަތިން ބޭލްއާ ދިމާކޮށްލި އޭގެން ކޮންމެ ފަހަރަކު އޭނަ އަށް ވަރަށް އަސަރުކުރި. ހަގީގަތަކީ ސަޕޯޓަރުންގެ ފަރާތުން ވެސް ބޭލް އަށް އިހުތިރާމެއް ނުލިބުނު،" ބާނެޓް ބުންޏެވެ.\nއުމުރުން 31 އަހަރުގެ ބޭލް މި ވަގުތު ހުރީ އަނިޔާގަ އެވެ. ބޭލް އެނބުރި އައިސް ކުޅޭނެ ކަމަށް އެންމެ ބޮޑަށް ބެލެވެނީ އަންނަ މަހު 17 ވަނަ ދުވަހު ވެސްޓް ހޭމްއާ ދެކޮޅަށް ކުޅޭ މެޗުގަ އެވެ. އެކަމަކު ދާދި ފަހުން ޓޮޓެންހަމްގެ ކޯޗު ހޯސޭ މޮރީނިއޯ ވަނީ އަންނަ މަހު ތިން ވަނަ ދުވަހު މެންޗެސްޓާ ޔުނައިޓެޑާ ކުޅޭ މެޗަށް ބޭލް ފިޓްވުމުގެ ފުރުސަތު އެބައޮތް ކަމަށް ބުނެފަ އެވެ.\nއެއްވެސް މީހަކީ ވަކިރަގަޅުމީހެއްނޫން. ރަގަޅު ހެޔޮލަފާ މީހުންނަކީ އެކަކު އަނެކަކަށް އިހުތިރާމް ކުރަންދަންނަ މީހުންނަށް ވާންޖެހޭނެއެވެ. ރެއާލްމެޑްރިޑުން ގެރެތު ބޭލްއާއިމެދު ކަންތައް ކުރިގޮތުން ވަރަށް ދެރަވެއްޖެއެވެ. އަޅުގަޑަކީ ރެއާލްމެޑްރިޑުގެ ހާޑުކޯރ ފޭނެކެވެ.\nބާސެލޯނާ އެއަށްވުރެ 100 ގުނަ ގޯސްވާނެ\nބާސެލޯނާ އެމީހުންގެ ލެޖެންޑުންނަށް ކުރިން ވަރަށް އިޙްތިރާމްކުރި. އެކަމަކު ބާޓެމޯ ރައީސްކަމަށް އައިފަހުން ހުރިހާކަމެއްވެސް ބަދަލުވީ. ކްލަބު ބޮލުގައި އެޅުވުމަށްވުރެ މިހާރުގެ ރައީސް ބްލޭމްކުރުން ރަނގަޅުވާނެ.\nރިއަލް މެޑްރިޑް އެއީ އެއްވެސް އިންސާނަކަށް އިޙްތިރާމް ކުރާ ބަޔެއް ނޫން، ހަމަ އެކަނި ތަށި ބޭނުންވާނީ!\nސުއަރޭޒް ބޭރުކޮށްލީ ވަރަށް ރީތިކޮށްތަ\nސުއަރޭޒަށް ކްލަބުން ފެއަވެލް ސެރަމަނީއެއް ބޭއްވިކަން @ހުތްއާދަނަށް ނޭނގުނީ އަބަދު ހުތްވެފަ ހުންނާތީވެ.މައުލޫމާތު ނޭނގި ހުރެ ކޮމެންޓްކުރީމަ ލަދެއްގަ ބެދޭ ފަހަރުވެސް އަންނާނެ.ވ.ވެދުން.


SunOnline: Ramadan mahah Salman miskiy hulhuvan faisaa dheyn edhijje\nރަމަޟާން މަހަށް ސަލްމާން މިސްކިތް ހުޅުވަން ފައިސާ ދޭން އެދިއްޖެ\nޢާލިމް އަބްދުއްލަތީފް 09 Jan 2022, 22:51\nކިންގް ސަލްމާން މިސްކިތް -- ސަން ފޮޓޯ/ ފަޔާޒު މޫސާ\nކިންގް ސަލްމާން މިސްކިތް ހުޅުވަން ހިނގާ ޚަރަދުތައް ހަމަޖައްސަވައިދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ އަރިހުގައި އިސްލާމިކް މިނިސްޓަރު ޑރ. އަހްމަދު ޒާހިރު އަލީ އެދިވަޑައިގެންފިއެވެ.\nއެ ކަމަށް އެދި މިދިޔަ ޑިސެމްބަރު މަހުގެ 26ވަނަ ދުވަހު އިސްލާމިކް މިނިސްޓަރު ޑރ. ޒާހިރު ރައީސަށް ފޮނުއްވައިފައިވާ ސިޓީ "ސަން"އަށް ވަނީ ލިބިފައެވެ.\nއެ ސިޓީގައި ވަނީ ކިންގް ސަލްމާން މިސްކިތް ރަސްމީކޮށް ހުޅުވައި ބޭނުންކުރުން ލަސްވަމުންދާތީ އާންމު ރައްޔިތުންގެ ގިނަގުނަ ޝަކުވާ އެ މިނިސްޓްރީއަށް ލިބެމުންދާ ކަމަށެވެ.\nމީގެ އިތުރުން، އެ މިސްކިތަށް ބޭނުންވާ ފަރުނީޗަރާއި އިކުއިޕްމަންޓްސް ނުލިބޭތީ މިސްކިތް ފޮޅާ ސާފުކޮށް ބެލެހެއްޓުމުގައި ވެސް ގިނަގުނަ ދަތިތައް ކުރިމަތިވާކަމަށް އެ ސިޓީގައިވެއެވެ.\nއަންނަ ރަމަޟާން މަސް އައުމުގެ ކުރިން ސަލްމާން މިސްކިތް ހުޅުވަން ސައުދީ އަރަބިއްޔާއިން ވަޑައިގެންނެވި ޓީމުން ވެސް މަޝްވަރާ ކުރައްވައި ހިނގާ ހުރިހާ ޚަރަދެއް އެ ގައުމުން ދޭނެކަމަށް ބުނެފައިވާ ކަމަށް ވެސް އެ ސިޓީގައިވެއެވެ. އަދި އެކަމަށް ދެ މިލިއަން އެމެރިކާ ޑޮލަރު ސައުދީ ސަރުކާރުން ދޭނެކަމަށް ފޮރިން މިނިސްޓްރީން ބުނެފައިވާކަމަށް ވެސް އެ ސިޓީގައި ފާހަގަކޮށްފައިވެއެވެ.\nކިންގް ސަލްމާން މިސްކިތަށް ބޭނުންވާ ފަރުނީޗަރު ގެނައުމުގެ ޕްރޮޖެކްޓަށް ހުށަހަޅައިފައިވާ ކޯޓޭޝަންގެ އަގަކީ 1.6 މިލިއަން އެމެރިކާ ޑޮލަރުކަމަށް ވެސް އެ ސިޓީގައި ބުނެފައިވެއެވެ.\nސަލްމާން މިސްކިތަށް ބޭނުންވާ ފަރުނީޗަރު ހޯދުމުގެ މަސައްކަތް މިހާރު ކުރިއަށް ނުގެންދެވިއްޖެނަމަ ރަމަޟާންމަހަށް އެ މިސްކިތް ނުހުޅުވި ލަސްވެދާނެ ކަމަށް އެ ސިޓީގައިވެއެވެ.\nއެ ފައިސާ އަކީ ސައުދީ ސަރުކާރުން ދޭނެކަމަށް ބުނެފައިވާ ފައިސާއަކަށް ވާތީ، ދައުލަތުގެ ބަޖެޓުން ޚަރަދުކުރާ ގޮތަށް އެ މަސައްކަތް ކުރިއަށް ގެންދެވޭނެ ގޮތެއް ހަމަޖައްސައިދިނުމަށް އެ ސިޓީގައި މިނިސްޓަރު އެދިވަޑައިގެންފައިވެއެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި އިމާރާތްކުރަން ފެށި ކިންގް ސަލްމާން މިސްކިތް ހުޅުވުމަށް މި ސަރުކާރުން މަސައްކަތްކުރި ނަމަވެސް އެކި ސަބަބުތަކާ ހެދި މިސްކިތް ހުޅުވޭ ގޮތް ވަނީ ނުވެފައެވެެ.\nގުރުއާނުގެ އިލްމުގެ ކޯސްތަކަށް މިނިމަމް ސްޓެންޑަޑެއް\nމިސްކިތްތައް ވައްކަން ކުރުމާއި މަސްތުވުމުގެ މަރުކަޒުތަކަށް


މަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ރ. ދުވާފަރު ޕޮލިސް ސްޓޭޝަނާއި އުނގޫފާރު ޕޮލިސް ސްޓޭޝަނުން ހިންގި މަސްތުވާތަކެތީގެ ދެ އޮޕަރޭޝަނެއްގައި ދެ މީހަކު ހައްޔަރުކޮށްފިއެވެ.\nމި ދެމައްސަލައާއި ގުޅިގެން ހައްޔަރުކޮށްފައިވަނީ 29 އަހަރުގެ މީހަކާއި 36 އަހަރުގެ މީހެކެވެ.\nމި ދެމީހުންގެ ތެރެއިން 29 އަހަރުގެ މީހާ ހައްޔަރުކޮށްފައިވަނީ ރ. އިފުރުގައި މަސްތުވާތަކެތި ބޭނުންކުރާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މެއި 25 ވަނަ ދުވަހުގެ ރޭ 01:30 ހާއިރު ހިންގި އޮޕަރޭޝަންގައެވެ. އުގޫފާރު ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި މިއޮޕަރޭޝަންގައި އިފުރު ބަނދަރު ސަރަހައްދުން މިމީހާ ފުލުހުންގެ ބެލުމުގެ ދަށަށް ގެނެސް ބަލައިފާސްކުރި ކުރުމުން މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަތް ކަރުދާސްކޮޅު ފެނިފައިވެއެވެ.\n36 އަހަރުގެ މީހާ ހައްޔަރުކޮށްފައިވަނީ ދުވާފަރުގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން މެއި 25 ވަނަ ދުވަހުގެ 09:00 ހާއިރު ހިންގި އޮޕަރޭޝަންގައެވެ. އުނގޫފާރު ޕޮލިސް ސްޓޭޝަނުން ހިންގި މިއޮޕަރޭޝަންގައި މިމީހާ ހައްޔަރުކޮށް، މިމީހާ ދިރިއުޅޭ ގެ ކޯޓު އަމުރެއްގެ ދަށުން ބަލައިފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓު ފެނިފައިވެއެވެ.\nމިމައްސަލަގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ރ. ދުވާފަރު މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއް ދީފައިވެއެވެ.\nމި ދެ މައްސަލަވެސް ފުލުހުންދަނީި އިތުރަށް ތަޙުޤީޤު ކުރަމުންނެވެ.


Sarangu Shameemaa avahaaravejje | Mihaaru\nޚަބަރު / މީހުން\nސަރަނގު ޝަމީމާ އަވަހާރަވެއްޖެ\nޝަމީމާ (ވ) އަށް ރައީސް ޔާމީން، ޝަރަފްވެރިކަމުގެ ގައުމީ އިނާމް ދެއްވަނީ. –ފޮޓޯ: ރައީސް އޮފީސް\n26 ނޮވެމްބަރ 2018 - 11:20\nއިޖުތިމާއީ ހިދުމަތުގެ ދާއިރާއިން ޝަރަފުވެރިކަމުގެ ގައުމީ އިނާމު މި އަހަރު ހާސިލްކުރެއްވި މަޝްހޫރު ފެހުންތެރިޔާ އަދި މައްޗަންގޮޅީ އަވަށުގެ ކުރިއެރުމަށް ގިނަ ހިދުމަތްތަކެއް ކުރެއްވި މއ. ފެހިއަލިއާގޭ ޝަމީމާ ކަނބުލޭގެފާނު (ސަރަނގު ޝަމީމާ) މިއަދު ހެނދުނު އަވަހާރަވެއްޖެ އެވެ.\nއާއިލާ މެމްބަރަކު ބުނީ ޝަމީމާ އަވަހާރަވިކަން އެނގުނީ ހޭފުޅުނުލައްވައިގެން ބެލުމުން ކަމަށެވެ.\nޝަމީމާ އަކީ މޯލްޑިވްސް މަނިޓަރީ އޮތޯރިޓީ (އެމްއެމްއޭ) ކުރީގެ ގަވަނަރު އަޒީމާ އާދަމާއި ޓީވީއެމްގެ ކުރީގެ މަޝްހޫރު އެނައުންސަރު އާމިލާ އާދަމް އަދި ބައެއް ފިލްމުތައް އުފައްދާފައިވާ ޑިރެކްޓަރު އަޝްހަރު ވަހީދުގެ މަންމަ އެވެ.\nއާންމުންގެ ތެރޭގައި ޝަމީމާ އެންމެ ބޮޑަށް މަޝްހޫރުވެފައި އޮތީ ފެހުމުގެ މަސައްކަތުންނެވެ. ވަރަށް ކުޑައިރު މައިންބަފައިން އަވަހާރަވެ، މާލޭގެ މަޝްހޫރު ފެހުންތެރިއެއް ކަމަށްވާ މަރްހޫމް ބޮޑުދާހިއްލާ ދޮންމަނިކުގެ ގޭގައި ކުޑައިރުގެ ދުވަސްތައް ހޭދަކުރައްވަން ޖެހިވަޑައިގަތުމަކީ އެ ދާއިރާއަށް ޝައުގުވެރިކަން އުފެދުނު ސަބަބެވެ. އޭރުގެ ރަދުން މުހައްމަދު ފަރީދުގެ ގަމީސްކޮޅު ވެސް ފެއްސެވި ދޮންމަނިކުގެ ކައިރިން ދަސްކުރައްވައިގެން ޝަމީމާ އެންމެ ފުރަތަމަ ފެއްސެވީ ޝަމީމާގެ ބޭފުޅުންގެ ހެދުންތަކެވެ.\nފަހުން މަސައްކަތް ފުޅާކުރެއްވި އެވެ. އަދި 1986 ގައި ޓްރޭޑް މިނިސްޓްރީން ބޭއްވި ޖަރީކުރުމުގެ ކޯހެއްގައި ބައިވެރިވެވަޑައިގެން އޭގެ ތެރެއަށް ވެންނެވި އެވެ.\nޝަމީމާ ވަނީ "ސަރަނގު ޖަރީ"ގެ ނަމުގައި ކްލާހެއް ފައްޓަވައި ގިނަ ބަޔަކަށް މާ ޖަހަން ދަސްކޮށްދެއްވައިފަ އެވެ. އޭގެ ފަހުން ހެދުން ޖަރީކުރުމުގެ ކޯސްތައް ވެސް ހިންގެވި އެވެ.\nޝަމީމާ އަވަހާރަވި އިރު 6000 އެއްހާ މީހުންނަށް ފެހުމުގެ އެކި ދާއިރާތަކުގެ މަސައްކަތް ދަސްކޮށްދެއްވާފައިވެ އެވެ.\nފެހުމާއި ޖަރީގެ މަސައްކަތުގެ ރޮނގުން ހިތްވަރުދިނުމުގެ އިނާމު 1993 ގައި، އިޖްތިމާއީ ހިދުމަތްކުރުމުގެ ދާއިރާއިން އިން އާއްމު ހިދުމަތުގެ އިނާމް 2007 ގައި، އޭނާއަށް ލިބިވަޑައިގަތެވެ.\nމި އަހަރު ޝަރަފްވެރިކަމުގެ އިނާމް ހާސިލްކުރެއްވީ އިޖުތިމާއީ ހިދުމަތުގެ ދާއިރާ އިން ޖަމާއަތަށް ފައިދާހުރި މަސައްކަތްތައް ކުރުމުގެ ރޮނގުންނެވެ.\nޝަމީމާ އަކީ މާފަންނު އަދި ވަކިން ހާއްސަކޮށް މައްޗަންގޮޅީ އަވަށް ކުރިއެރުވުމުގައި ވަރަށް ބުރަކޮށް މަސައްކަތްކުރެއްވި ބޭފުޅެކެވެ. އެގޮތުން 1979 ގައި މާލޭ ފަޅު ހިއްކުމާއި ހިލޭ ސާބަހަށް މާލޭ މަގުތައް ހެދުމުގެ މަސައްކަތް ރައްޔިތުން ކުރިއިރު އެންމެ ކުރީ ސަފުގައި އުޅުއްވި އެއް ބޭފުޅަކީ އޭނާ އެވެ.\nކުރީގެ ރައީސް މައުމޫން އަަބްދުލްގައްޔޫމުގެ ވެރިކަމުގެ ކުރީކޮޅު ތައާރަފުކުރި "ކަނބުލޭގެފާނު"ގެ ލަގަބު 1980 ގައި ޝަމީމާއަށް ލިބިވަޑައިގަތީ، އިޖުތިމާއީ ކަންކަމުގެ ހަރަކާތްތައް ބޮޑުކަމުންނެވެ.\nޝަމީމާ އަކީ ޓްރޭޑް މިނިސްޓްރީން މުޅި ރާއްޖެ އަށް ހުޅުވާލައިގެން ބާއްވަމުން އައި އަތްތެރި މަސައްކަތުގެ މައުރަޒުތަކުން ވަރަށް ގިނަ ރަންވަނަ ހޯއްދެއްވި ބޭފުޅެކެވެ. އަދި މައްޗަންގޮޅީ އަވަށުން މައުރަޒުގައި ބައިވެރިކުރާ ތަކެތި ވެސް ހައްދަވައިދެއްވައި އަވަށުން މައުރަޒުގައި ބައިވެރިވާ މީހުންނަށް އެހީތެރިކަން ވެސް ފޯރުކޮށް ދެއްވި އެވެ.\nއޭނާ ދަންނަ މީހުން ސިފަކުރާ ގޮތުގައި ޝަމީމާ ފަދަ ހީވާގި މަސައްކަތްތެރިން އަދި އިޖުތިމާއީ ކަންކަމުގެ ހަރަކާތްތެރިން ފެންނާނީ ވަރަށް މަދުންނެވެ.\n11 ކޮމެންޓް, 158 ރިއެކްޝަންސް\nއިންނާލިއްލާހި ވައިންނާ އިލައި ރާޖިޢޫން! އެމަރުޙޫމާގެ ފުރާނަފުޅަށް މާތްﷲ ސުވަރުގޭގެ ދާއިމީ ނިޢުމަތް ދެއްވާށި! އާމީން\nމަރުހޫމަށް ސުވަރުގޭގެ ދާއިމީ ނިޢުމަށް މިންވަރު ކުރައްވާށި އާމީން.\nޚިދުމަތްތެރި ހީވާގި އަންހެން ދަރިޔެއް، ހިއްވަރުގަދަ ކެރޭ މުރާލި ކަނބަލެއް. ދާދި އަވަހަށް ނެތިފަނާ ވިޔަކަސަް އަގެއް ނެތް ޖިސްމުތައް، ތާ އަބަދު ދެމި ހުންނަ ހެޔޮ ޒިކުރާ އަކަށް ނިމުމެއް ނެތޭ. މަރުހޫމާގެ ފުރާނަޔަށް ބަރަކާތް ލައްވާ ސުވަރުގެ މިންވަރު ކުރައްވާށި. އާމީން\nانا لله وانا اليه راجعون - اللهم اغفر لها وارحمها وادخلها في الجنة آمين\nވަން އެންޑް އޮންލީ ވަން\nމަރުޚޫމާގެ އާއިލާއަށް ކެތްތެރިކަންދެއްވާ ދޭވެ.\nކަސަބު ބޯވަޅު އެޅުމަށް އެންމެ މޮޅުވާނީ ޝަމީމާ! އަސަރުހިތި ކުރުވައިފިޔޭ ފުރާނަ ނެތިގެންދިޔައިމާ!


Ibrahimovic Ge Record Akaaeku Ac Milan Ah Faseyha Molheh - Vaguthu\nއިބްރަހިމޮވިޗްގެ ރެކޯޑަކާއެކު އޭސީ މިލާނަށް ފަސޭހަ މޮޅެއް\nސްވިޑެން ފޯވަޑް ޒަލަޓަން އިބްރަހިމޮވިޗްގެ ރެކޯޑަކާއެކު އޭސީ މިލާނުން އިޓާލިއަން ލީގުގައި ސަމްޑޯރިއާގެ މައްޗަށް ފަސޭހަ މޮޅެއް ހޯދައިފިއެވެ.\nލީގު ތާވަލުގެ 15 ވަނައިގައި އޮތް ސަމްޑޯރިއާގެ މައްޗަށް މިލާނުން ކުރިހޯދީ 4-1 އިންނެވެ. މެޗުގައި މިލާނުން ޖެހި4ގޯލްގެ ތެރެއިން2ގޯލް ކާމިޔާބުކުރީ އިބްރަހިމޮވިޗެވެ. މި ދެ ގޯލާއެކު އިބްރަހިމޮވިޗް މިލާން ޖާޒީގައި ކާމިޔާބުކުރި ގޯލްގެ އަދަދު ވަނީ 51 އަށް އަރައިފައެވެ.\nމިދިޔަ ޖެނުއަރީ މަހު ޓީމާ އަލުން ގުޅުނު ފަހުން މިހާތަނަށް 8 ގޯލް އިބްރަހިމޮވިޗް އެޓީމަށް ޖަހައިދީފައިވާއިރު އޭގެ ކުރިން 2010-2012 ވަނަ އަހަރާއި ދެމެދު މިލާނަށް ކުޅެދިން 62 މެޗްގައި އޭނާ ވަނީ 42 ގޯލް ކާމިޔާބުކޮށްފައެވެ. އިބްރަހިމޮވިޗް އަކީ މިލާންގެ ބްލޫ ސައިޑް ނުވަތަ އިންޓަ މިލާނަށް ވެސް ކުޅުނު ކުޅުންތެރިއެކެވެ. އިންޓަގެ ޖާޒީގައި 2006-2009 އަށް އިބްރަހިމޮވިޗް ފެނިގެންދިޔައިރު އެ ކްލަބަށް އޭނާ 57 ގޯލް ކާމިޔާބުކޮށްދިނެވެ. ރޭގެ2ގޯލާއެކު އިބްރަހިމޮވިޗް ވެފައިވަނީ މިލާންގެ ދެ ކްލަބް ( އިންޓަ އަދި އޭސީ މިލާން ) ކޮންމެ ކްލަބަކަށް މަދުވެގެން 50 ގޯލް ކާމިޔާބުކޮށްދިން ފުރަތަމަ ކުޅުންތެރިޔާ އަށެވެ.\nރޭ ސަމްޑޯރިއާ ކޮޅަށް މިލާނުން ދެން ޖެހި ގޯލްތައް ކާމިޔާބުކޮށްދިނީ ހަކަން ޗަޅަނޯލޫ އާއި ރަފައެލް ލިއާއޯ އެވެ. ސަމްޑޯރިއާ އިން މެޗްގައި ކާމިޔާބުކުރި ހަމައެކަނި ގޯލް އެ ޓީމަށް ކާމިޔާބުކޮށްދިނީ ކްރިސްޓޮފާ އަސްކިލްޑްސެން އެވެ.\nކޮވިޑް-19 ގެ ބްރޭކަށްފަހު ސީޒަން އަލުން ފެށިފަހުން މިލާނުން އަންނަނީ ރަނގަޅު ނަތީޖާތަކެއް ނެރެމުންނެވެ. އެގޮތުން ރޭގެ މޮޅާއެކު އެޓީމުން ވަނީ ބަލިނުވެ މުޅިއެކު 12 މެޗް ހަމަކޮށްފައެވެ. 63 ޕޮއިންޓާއެކު ލީގުގެ6ވަނަ މަގާމުގައި އޮތް މިލާނަށް ވަނީ އަންނަ ސީޒަނުގެ ޔުރޮޕާ ލީގުން ފުރުސަތު ލިބިފައެވެ.


SunOnline: ހިޔާނާތުގެ ދައުވާއަށް ކާށިދޫ ދާއިރާގެ މެންބަރު އިންކާރު ކުރައްވައިފި\n07 Oct 2010, 08:41\nމާލޭ މުނިސިޕަލްޓީގެ ޑިރެކްޓަރަކަށް ހުންނަވައިގެން، ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އިސްމާއީލް އަބްދުލްހަމީދު ހިޔާނާތްތެރިވިކަމަށް ބުނެ ދައުލަތުން ކުރާ ދައުވާއަށް އިސްމާއިލް އަބްދުލް ހަމީދު މިއަދު އިންކާރުކުރައްވައިފި އެވެ. މި މައްސަލައިގައި އޭނާ އިންކާރު ކުރެއްވުމުން ގާޒީ ވަނީ މި މައްސަލަ ސާބިތު ކުރަން ބޭނުންވާ ހެކި ހުށަހެޅުމަށް ދައުލަތަށް އަންގައިފި އެވެ.\nމިއަދު ހެނދުނު އޮތް ޝަރީއަތުގެ މަޖިލީހުގައި ގާޒީ ހެކި ހުށަހަޅަން އެންގުމުން ދައުލަތުން ބުނީ މައްސަލައިގައި ކުރިއަށް ވަޑައިގެންނެވި ވަކީލު ބަދަލުވެފައިވާތީ ލިޔުންތައް އިތުރަށް ބެލުމަށް ފަހު ހެކި ހުށަހެޅުމުގެ ފުރުސަތަކަށް އެދޭ ކަމަށެވެ. ގާޒީ މިއަދު ވަނީ އެ ފުރުސަތު ދައުލަތަށް ދެއްވައިފަ އެވެ.\nމީގެ އިތުރުން އިސްމާއިލް އަބްދުލް ހަމީދުގެ މައްޗަށް ދައުވާ ކުރުމަށް އޭސީސީ އިން ޕީޖީ އޮފީހުގައި އެދިފައިވޭތޯ ސާފުކުރުމަށް ޖިނާއީ ކޯޓުން ކުރީގެ ޝަރީއަތުގެ މަޖިލީޖުގައި އެދިފައިވާތީ އޭސީސީގެ ސިޓީއެއް ދައުލަތުން މިއަދު ވަނީ ޝަރީއަތަށް ހުށަހަޅައިފަ އެވެ. އެކަން ސާފު ކުރަން ޝަރީއަތުން އެންގީ އެ މައްސަލަ ޕީޖީ އޮފީހަށް ފޮނުވާފައި ވަނީ އޭސީސީން ނޫން ކަމަށް ބުނެ އިސްމާއީލް އަބްދުލް ހަމީދުގެ ފަރާތުން ކުރިން ނުކުތާއެއް ފާހަގަ ކޮށްފައިވާތީ އެވެ.\nމިއަދުގެ ޝަރީއަތުގައި އިސްމާއިލް އަބްދުލް ހަމީދުގެ ފަރާތުން ވަނީ ހިޔާނާތުގެ ދައުވާއަށް އިންކާރުކޮށްފަ އެވެ.\nއިސްމާއީލް އަބްދުލްހަމީދުގެ މައްޗަށް ދައުލަތުން ހިޔާނާތުގެ ދައުވާކުރަނީ މުނިސިޕަލްޓީ އަށް ބޭރުން ގަނެގެން ރާއްޖެ ގެނައި އުފުއްޔެއްގެ މައްސަލާގަ އެވެ. ދައުލަތުން ބުނަނީ އެ އުފުލި ގެނައުމުގައި ހިޔާނާތަށް މަގުފަހިވާ ކަންތައްތަކެއް ކުރައްވާފައިވާކަމަށެވެ.\nއިސްމާއީލް އަބްދުލް ހަމީދަކީ އަމިއްލަ މެންބަރެއްގެ ގޮތުގައި ހޮވިވަޑައިގަތުމަށް ފަހު އެމްޑީޕީ އަށް ސޮއި ކުރައްވެވި މެންބަރެކެވެ. މިހާރު އޭނާ ވަނީ އެ ޕާޓީން ވެސް ވަކިވެވަޑައިގެންފަ އެވެ.


17 aharah fahu Monaco in France league kaamiyaab kohfi | Mihaaru\nމޮނާކޯގެ ކުޅުންތެރިން ލީގު އުފުލާލަނީ. --ފޮޓޯ: އޭއެފްޕީ\n17 އަހަރަށް ފަހު މޮނާކޯ އިން ފްރާންސް ލީގު ކާމިޔާބުކޮށްފި\n18 މެއި 2017 - 08:152comments\nމޮނާކޯ (މެއި 18) – ސެއިން-އެޓީން އަތުން 2-0 އިން މޮޅުވެ މޮނާކޯ އިން 17 އަހަރަށް ފަހު ފްރާންސް ލީގުގެ ޗެމްޕިއަންކަން ހޯދައިފި އެވެ.\nރޭގެ މެޗަށް ނުކުތްއިރު، އަށް ވަނަ ފަހަރަށް ލީގު ކާމިޔާބުކުރަން އެ ޓީމަށް ބޭނުންވެފައި އޮތީ އެންމެ ޕޮއިންޓެކެވެ. ރޭގެ މޮޅާ އެކު އެ ޓީމު އެއް ވަނައިގައި އޮތީ 92 ޕޮއިންޓާ އެކު އެވެ. ދެ ވަނައިގައި 86 ޕޮއިންޓާ އެކު އޮތް ޕީއެސްޖީ އަށް ދެން ގިނަވެގެން ހަމަކުރެވޭނީ 89 ޕޮއިންޓެވެ. އެހެންވެ ރޭގެ މެޗާ އެކު މޮނާކޯ އަށް ލީގު ކަށަވަރުވީ އެވެ.\nއެ ޓީމަށް ރޭގެ މެޗުގެ 19 ވަނަ މިނެޓުގައި ލީޑު ނަގައިދިނީ ދުނިޔޭގައި މިވަގުތު ހުރި އެންމެ އުއްމީދީ އެއް ފޯވާޑް ކީލިއަން އެމްބާޕޭ އެވެ. މެދުތެރެއިން ޖައްސާލި ބޯޅައަށް އަރައި، އޭނާ އެ ބޯޅަ ހަނި އޭންގަލުން ގޯލަށް ވައްދާލީ އެޓީންގެ ގޯލްކީޕަރު ކައިރިން ނައްޓާލުމަށް ފަހު އެވެ. މިއީ ޗެމްޕިއަންސް ލީގުގެ ސެމީ ފައިނަލާ ހަމަޔަށް މޮނާކޯ ގެންގޮސްދިނުމުގައި މުހިއްމު ދައުރެއް އަދާކުރި އުމުރުން 18 އަހަރުގެ އެމްބާޕޭ ލީގުގައި ޖެހި 14 ވަނަ ލަނޑެވެ. ރޭގެ މެޗުގައި މޮނާކޯގެ ދެ ވަނަ ލަނޑު 90 ވަނަ މިނެޓުގައި ޖެހީ ވަލޭރޭ ޖާމެއިން އެވެ.\nމޮނާކޯ އިން މި ފަހަރު ލީގު ނެގުމުގައި އެންމެ ބޮޑު ހިއްސާއެއްވީ ޒުވާން ކުޅުންތެރިންނެވެ. އެކަމަކު ކޮލަމްބިއާގެ ތަޖުރިބާކާރު ފޯވާޑް ރަޑަމެލް ފަލްކާއޯ ވެސް މުހިއްމު ދައުރެއް އަދާކުރި އެވެ. މެންޗެސްޓާ ޔުނައިޓެޑާއި ޗެލްސީގައި ހޭދަކުރި ނާކާމިޔާބު ދެ ސީޒަނަށް ފަހު މޮނާކޯއާ އަލުން ގުޅި އޭނާ ވަނީ މި ސީޒަނުގައި 24 ގޯލް ޖަހައިފަ އެވެ.\nޗެމްޕިއަންސް ލީގުގެ ސެމީ ފައިނަލުން ޔުވެންޓަސް އަތުން މޮނާކޯ ކެޓި ނަމަވެސް އެ ޓީމު އެ ހިސާބަށް ދަތުރުކުރީ ޓޮޓެންހަމް ހޮޓްސްޕާސް އާއި މެންޗެސްޓާ ސިޓީ އަދި ބޮރޫޝިއާ ޑޯޓްމަންޑް ފަދަ ވަރުގަދަ ޓީމުތައް ފަހަތަށް ޖައްސާލުމަށް ފަހު އެވެ.\nފްރާންސުގެ ކުރީގެ ވަރުގަދަ ބާރު އަލުން އޭގެ މަގާމަށް މި އައީ ފްރާންސުގެ ދެ ވަނަ ޑިވިޝަނުގައި ވެސް ވާދަކުރުމަށް ފަހު އެވެ. އެ ޓީމުން 2000 ވަނަ އަހަރު ލީގު ކާމިޔާބުކުރިއިރު ދުނިޔޭގެ ފެންވަރުގެ މަޝްހޫރު ތަރިން ތިއްބެވެ. އޭގެ ތެރޭގައި ފްރާންސުގެ ފަބިއަން ބާތޭޒާއި ޑޭވިޑް ޓްރެޒެގޭ އާއި ވިލި ސަންޔޯލް އަދި މެކްސިކޯގެ ރަފައެލް މާކުއޭޒް ހިމެނެ އެވެ.\nއިތުރު ލިޔުންތައް ފްރާންސް ލީގު


Bodufinolhu kakaage dhulun: biru dhekkee koaraadiakun, salaamah...\nބޮޑުފިނޮޅުގައި ހަމަނުޖެހުން ހިންގުން\nއަލިބެއަށް ވެސް ލައްކައެއްހާ ރުފިޔާ ލިބެން ޖެހޭ\nރިޒާ ވިދާޅުވަނީ، މުސާރަ ނުދެވެނީ ސީލް ކުންފުނިން ލާރި ނުދޭތީ ކަމަށް\nބިދޭސީން ހަމަނުޖެހުން ހިންގަން އުޅޭކަން ރިޒް ކުންފުންޏަށް އެނގޭ\nކ. މާލެ |4ޖުލައި 2020 | ހޮނިހިރު 18:26 | 62,657\nބޮޑުފިނޮޅުގައި ރަހީނުކުރި ދިވެހިން ސަލާމަތް ކުރުމުގެ ތެރެއިން - ރާއްޖެއެމްވީ\nބުރާސްފަތި ދުވަހު މުޅި ރާއްޖެ ސިއްސުވާލީ ބިދޭސީންތަކެއް ދިވެހިން ރަހީނު ކޮށްގެން އުޅޭ ހަބަރުންނެވެ. ސޯޝަލް މީޑިއާގައި ދައުރުވާން ފެށި މި ހަބަރު ބައެއް ނޫސްތަކަށް އަރާ ކަމާބެހޭ އިދާރާތަކުން މި މައުލޫމާތު ހާމަ ކުރި އިރު އެ ދިވެހިންގެ ހާލަތު އެއްވެސް ބަޔަކަށް ސީދާ ކިޔައިދޭން ނޭނގެއެވެ. އެއިރު ހަމައެކަނި އިނގޭހާ މައުލޫމާތަކީ ބ. ތުޅާދޫ ފަޅުތެރޭގައި ތަރައްގީކުރާ ބޮޑުފިނޮޅު ތެރެއިން ދުން އަރާ ކަމާއި، ދިވެހިންތަކެއް ރަހީނުކުރި ވާހަކައެވެ.\nކަންކަން ތިލަވަމުން ދިޔަވަރަކަށް އެނގިގެން ދިޔައީ އެތަނުގައި މަސައްކަތް ކުރާ ބިދޭސީންގެ ތެރެއިން ބަޔަކަށް ހަ މަހުގެ މުސާރަ އަދި އަނެއްބައި މީހުންނަށް ހަތް މަހުގެ މުސާރަ ނުދީ ހުރި ކަމެވެ. ބިދޭސީން އެކަންޏެއް ނޫނެވެ. އެރަށުގައި ތިބި ދިވެހިންނަށް ވެސް މުސާރަ ނުދޭތާ މަސްތަކެއް ވެއްޖެއެވެ.\nބިދޭސީން އަމިއްލަ ގައުމު ދޫކޮށް ކުޑަ އުޖޫރައަކަށް މަސައްކަތް ކުރަން ރާއްޖެ އަންނަނީ އަމިއްލަ އާއިލާގެ މުހުތާދުތައް ފުއްދުމަށްޓަކައެވެ. އެމީހުން ކުރާ މަސައްކަތާ އަޅާ ބަލާއިރު އެކަށީގެންވާ އުޖޫރައެއް ނުދިނުމާއި ބޭ އިންސާފުން ކަންކުރާ ވާހަކަ އަބަދުވެސް ދެކެވެއެވެ. އަދި ބިދޭސީން މި ގައުމުގައި ވެރިކަން ކުރާނޭ ކަމަށް ބުނެ މަޖަލަކަށް އެ ވާހަކަ ދެއްކި ނަމަވެސް އެއީ ސީރިއަސް ވާހަކަތަކެކެވެ. އިހަށް މި ވާހަކަތައް ބޭއްވުމަށް ފަހު، ބޮޑުފިނޮޅުގެ ހާދިސާއަށް ބަލާލާނަމެވެ.\nމުސާރަ ނުލިބި ތިބި ބިދޭސީންގެ ރުޅިގަނޑު ފަޅައިގެން ގޮސް ހުރިހާ ރޯޅިއެއް ބޭލީ އެ ރަށުގައި ތިބި މަދު ދިވެހިން ކޮޅަށާއި، އެތަނުގައި ހުރި ސާމާނާއި އާލާތަށެވެ. ތަންތަން ސުންނާފަތިކޮށް، ތަކެއްޗަށް ގެއްލުން ދެމުން ބިދޭސީންތައް ދިޔައީ ހަމައެއް ލަމައެއް ނެތިއެވެ. އެ އަޑުފަތް ގަނޑަށް އެތަނުގެ ކޮޓަރިއެއްގައި ނިދާފައި އޮތް ބޮޑުފިނޮޅުގެ ކައްކާ، އުމުރުން 77 އަހަރުގެ އަލީ މުހައްމަދު (އަލިބެ) ސިއްސައިގެން ގޮސް ހޭލެވުނެވެ.\nކަންތައް ހިނގަމުން ދިޔަގޮތް ރާއްޖެ.އެމްވީއަށް ކިޔައިދެމުން، އަލިބެ ބުނީ އަޑުފައްގަނޑެއް އިވި، ލިބިގެން ދިޔަ ސިހުމާއި އެކު ހިނގައިގަތީ ކޮޓަރިން ނިކުންނަން ކަމަށެވެ. އަދި ދޮރުން ބޭރަށް ބޯ ދިއްކޮށްލާފައި ފެނުނު މަންޒަރުން އަލިބެ ބިދޭސީން ކައިރީ ރޮއެފައި އެދުނީ ތަންތަނަށް ގެއްލުން ނުދިނުމަށެވެ.\nކޮޓަރީގައި އޮވެފައި ދޮރު ހުޅުވާލެވުނު އިރު ސަލާމަތްވާކަށް ނެތް. ދެން އަޅުގަނޑުގެ ރޫމާއި އެބަރީގައި ހުރި ތަނެއް ފަނާކުރަން ހެދީމަ އަޅުގަނޑު ނުކުމެ ބުނިން ރޮއެފަ ދަރިންނޭ ހެޔޮ ނުވާނޭ ބޭބެ އަށް ތިހެން ނަހަދާށޭ.\n~ އަލީ މުހައްމަދު - ބޮޑުފިނޮޅުގެ ކައްކާ\nތަންތަނަށް ގެއްލުން ދެމުން ދިޔަ ބިދޭސީން އަލިބެއަށް އެންގީ ބިރު ނުގަނެ ކޮޓަރި ތެރޭގައި މަޑުކުރުމަށެވެ. ފެންނަމުން ދިޔަ މަންޒަރުތަކުން އިތުރު ގޮތެއް ނެތްކަން ގަބޫލުކޮށް ބިދޭސީން ބުނި އަޑު އަހައިގެން ކޮޓަރި ތެރެއަށް ވަދެ އަލިބެ އިނީ އިށީންދެލައިގެންނެވެ. ބާކި ތިބި 11 މީހުން ވެސް ބިދޭސީންގެ އަތްދަށުވެ ތިބެ، އެ މީހުންގެ ކޮޓަރިތަކުގައި ބަންދުވެގެން ތިއްބެވެ.\nކޮޓަރީގައި ތާށިވެގެން ތިބި ދިވެހިން އެކަކު އަނެކަކާ ނުވަތަ އެހެންވެސް ފަރާތަކާ މުއާމަލާތްކޮށްފާނެ ކަމުގެ ބިރަށް، ރަހީނުކޮށްފައި ތިބި ހުރިހާ ދިވެހިންނަށް ބިރު ދެއްކުމަށް ފަހު، ފޯނުތައް އަތުލިއެވެ.\nބަދިގޭގައި އޮތް ކޯރާޑިއެއް ހިފައިގެން އެންމެނާ ދިމާލަށް ދިއްކޮށްފަ ބުނީ ފޯނު ދޭށޭ. ނުދީފިއްޔާ ކޯރާޑިން ފަޅައޭ ލާނީ. ދެން އޭނަ އަތަށް ދިނީ ފޯނު\n~ އަލީ މުހައްމަދު - ބޮޑު ފިނޮޅުގެ ކައްކާ\nއެކަމަކު އަލިބެ ފޯނު އެމީހުން އަތުނުލައެވެ. އަލިބެ ބުނީ ބިދޭސީން އެއްވެސް އަނިޔާއެއް އެއްވެސް މީހަކަށް ނުކުރާ ކަމަށެވެ. ކަންތައް އެންމެ ހޫނުވި އިރުވެސް އެއްވެސް ވަރަކަށް އަނިޔާއެއް އަދި ހާނިއްކައެއް ވެސް ނުކުރެއެވެ.\nބޭރުގައި ހިނގަމުން ދިޔަ ކަންތަކާއި ބޯގޮވާފައި ކޮޓަރީގައި ހުރި އަލިބެއަށް "ނައްޓުބެގެ" ފޯނެއް އައި ކަމަށް އޭނާ ބުންޏެވެ. ނައްޓުބެއަކީ ރިޒް ކުންފުނީގެ ފަރާތުން މަސައްކަތުގެ ކަންކަން ބަލަން ހުންނަ މީހާއެވެ.\nއަޅުގަނޑު ކޮޓަރީގައި އޮއްވާ ގުޅީ ނައްޓުބެ. ހެޔޮ ނުވާނޭ ތިތަނުން ނުކުމެ، އެމީހުން ކައިރީ އަހާބަލާށޭ ކީއްވެގެންހޭ ނުގުޅަނީ. ދެން އަޅުގަނޑު ދިޔައީ ކޮންމެ ގޮތެއްވިޔަސް ހެޔޮކަމަށް ހިތާ ދެން ތިބި ދިވެހިން ކައިރިއަށް\nއޭޭނާ ބުނީ އެމީހުން ބައިތިއްބާފައި ހުރި ކޮޓަރި ކައިރިއަށް ގޮސް "ނައްޓުބެ" އަށް ގުޅާށޭ ބުނި ކަމަށެވެ. އަދި އެހެން ބުނުމުން ފޯނެއް ނެތް ކަމަށް އެތަނުގައި ތިބި ދިވެހިން ޖަވާބުގައި ބުނި ކަމަށް އަލިބެ ބުންޏެވެ. އަލިބެ ބުނީ ނައްޓުއާއި ވާހަކަ ދައްކުވަން "ގާސިމްބެ" އަތަށް އަލިބެގެ ފޯނު ދިން ކަމަށެވެ. އެ މީހާ "ނައްޓުބެ" އަށް ގުޅި ކަމަށާއި ދެން ނައްޓުބެ، ބަދިގޭގައި މަސައްކަތް ކުރާ "ފަޒުލް" ކިޔާ މީހަކަށް ގުޅި ކަމަށެވެ. މިބުނާ ފަޒުލްއަކީ ރަށުތެރޭގައި ހަމަ ނުޖެހުން ހިންގުމުގައި އެންމެ އިސްކޮށް ހުރި އެކަކެވެ. އަދިވެސް އޭނާ ހުރީ ދޫވެފައެވެ.\nފެންނަމުންދިޔަ މަންޒަރުތަކާއި އެއްޗެހި ސުންނާފަތި ކުރާ އަޑުފަތްގަޑާއެކު އަލިބެ ހުރީ ގޮސް ހުސްވެފައެވެ. މަޑުމަޑުން އަނބުރާ ކޮޓަރިއަށް ދިޔަ އިރު އަލިބެ ހިތުގައި އެއިރު އުފެދެމުން ދިޔަ އިހުސާސްތައް ހިއްސާކޮށްލިއެވެ.\nއަލިބެ ބުނީ މިކަމުން ސަލާމަތްވާނެ ކަމަށް އެއްވެސް އިރަކު އުއްމީދު ނުކުރާ ކަމަށެވެ. އާއިލާއާއި ދަރިން ވެސް ހާސްކަމެއް ތެރެއަށް ވެއްޓި ބައެއް ފަރާތްތައް ސިއްހީ މަރުކަޒަށް ގެންދަން ޖެހުނު ކަމަށް ވެސް އަލިބެ ބުންޏެވެ. މިއީ އަލިބެ އިތުރަށް ހާސްކަމުގެ ތެރެއަށް ވައްޓާލި ކަމެކެވެ.\nއެ ހާސްކަމުގެ ތެރޭގައި ހުރި އަލިބެ ކޮޓަރިން ނިކުތީ ފުލުހުން އެ ރަށަށް އަރައި އަލިބެ ސަލާމަތް ކުރުމުންނެވެ.\nބިދޭސީން ހަމަނުޖެހުން ހިންގާކަން އެނގި ދިވެހިން ރަށުން ބާލަން އުޅުން\nއަލިބެ ބުނި ގޮތުގައި މުސާރައިގެ މައްސަލާގައި ރިސޯޓުގައި މަސައްކަތްކުރާ ނައިފަރުގެ ބައެއް މުވައްޒިފުން ވަނީ އެއްވަސް ބަޔަކަށް ނާންގާ ތިން ދުވަހެއް ކުރިން އެ ރަށުން ފުރައިގެން ގޮސްފައެވެ. އެ މީހުން ގޮސް އަލިބެ ބަލައި ލޯންޗެއް ފޮނުވާނެ ކަމަށް ބުންޏެވެ. އަލިބެ ފުރަން ވާނީ އެއްވެސް ބިދޭސީއަކަށް ނާންގާ ކަމަށް އެ މީހުން އިރުޝާދު ދިނެވެ. އަލިބެ ގަދަ ނިދީގައި އޮއްވަ އެ ތަނުގައި މަސައްކަތްކުރާ ދިވެހިންތަކެއް އޭނާ ހޭލެއްވާ، ތުޅާދޫގައި އޮތް ޕާޓީއަކަށް އެ މީހުންނާ އެކު ދިޔުމަށް އެދުނެވެ. އެންމެންނާ ބައިވެރިވުމުގެ ގޮތުން އަލިބެ ވެސް ދާން ތައްޔާރުވިއެވެ.\nއަސްލު ތުޅާދޫއަށް ދިޔަ ސަބަބު އަލިބެ އަށް ރޭކާލީ އެ ރަށަށް ފޭބުމުންނެވެ. ބިދޭސީން ހަޅުތާލު ކުރަން އުޅޭކަން އެ މީހުންނަށް އެނގިގެން އަލިބެ ވެސް ތޫޅާދޫއަށް ގެންދިޔައެވެ. ބޮޑުފިނޮޅުން ފައިބަން އަލިބެއަށް އެންގީ ރިސޯޓު ބެލެހެއްޓުމުގައި ހަވާލުވެގެން ހުންނަ ނައްޓުއެވެ. އެކަމަކު ބިދޭސީންތަކެއް އެކަނިކޮށްލާފައި ގޮސް ތުޅާދޫގައި ހުންނަކަށް އަލިބެ ހިތްހަމަ ނުޖެހުނެވެ.\nމަބުނިން މަ ނުހުންނާނަމޭ މިރަށަކު (ތުޅާދޫ). މަ ދާނީ ބޮޑުފިނޮޅަށޭ. ތިޔައީ ބޮޑު ގޯހެކޭ. ތިއީ ބަޔަކު މީހުން ރަހީނު ކުރަނިއްޔޭ، ހުރިހާ ދިވެހިން، އަހަރުމެން އެތަނުން ނައްޓާލީމާ، އެއިން މީހަކަށް ކޮންމެ ފަދަ ކަމެއް ވިޔަސް އަހަރުމެން މައްޗަށޭ، އަލީ ރިޒާ މައްޗަށޭ ވާނީ، އަލީ ރިޒާ ޖަލަށޭ ލާނީ، އެހެން ހަދާކަށް ނުވާނެއެއް ނޫންހޭ ނޭނގި،\nތުޅާދޫގައި ނުހުންނަން ވެގެން ބުދަ ދުވަހުގެރޭ އަލިބެ ދިޔައީ އަނބުރާ ބޮޑުފިނޮޅަށެވެ.\nބުރާސްފަތި ދުވަހު ހެނދުނުހާއިރު މިލަންދޫއަށް ނިސްބަތްވާ ނުވަ ދިވެއްސަކު ބޮޑުފިނޮޅުން ދާންވެގެން ފޮށިތައް ބަންދުކޮށްގެން ދަނިކޮށް ބިދޭސީން އެ މީހުންނަށް ހުރަސް އެޅިއެވެ. އެއީ ބިދޭސީންގެ ހަމަނުޖެހުންތައް ފެށުނު ހިސާބެވެ. އެތަނުން ފަސް މީހަކަށް އެ ރަށުން ބޭރުވެވުނީ ތުޅާދޫ ފުލުހުން އެ މީހުން ގެންދިޔުމުންނެވެ.\nމުސާރާގެ ނުލިބޭ ކަމުގެ ޝަކުވާ، އަލިބެ އަށް ވެސް ލައްކައެއްހާ ރުފިޔާ ލިބެން ޖެހޭ\nއަލިބެ ކިޔައިދިން ގޮތުގައި މުސާރާ ނުލިބޭތާ ހަތް މަހަށް ވުރެ ގިނަ ދުވަސް ވެދާނެއެވެ. އެކަމަކު ރިޒް ކުންފުނިން ބުނެފައިވާ ގޮތުން ނުދެވިވަނީ ހަތަރު މަހުގެ މުސާރައެވެ. މަހު މުސާރައަށް އަލިބެ އަށް ލިބެނީ 15،000 އެވެ. ރިޒް ކުންފުނިން އަލިބެއަށް ދޭން ޖެހޭ ލައްކައެއްހާ ރުފިޔާ ދޭން ޖެހެއެވެ.\nއޭނާ ބުނި ގޮތުގައި މުސާރަ ނުދެވޭ ސަބަބެއް ކަމަށް އެ ރަށުގެ ކޮންޓްރެކްޓަރު އަދި ރައްޔިތުންގެ މަޖިލީހުގެ މިލަންދޫ ދާއިރާގެ މެމްބަރު ރިޒާގެ ދައްކާ ''ބަހާނާއަކީ''، ރަށާއި ހަވާލުވެގެން އުޅޭ ސީލް ކުންފުނިން ލިބެން ޖެހޭ ފައިސާ ނުލިބިގެންނެވެ. މުސާރައިގެ ކަންބޮޑުވުން ރިޒާއާ ހިއްސާކުރާ އިރަށް ފަހުން ހަމަޖައްސާނަމޭ، މަޑުކޮށްލޭށާ އޭނާ ވިދާޅުވާ ކަމަށް އަލިބެ ބުންޏެވެ.\nއެކޮޅުން ވާހަކަދައްކާފަ ބުނީ މުސާރަ ލިބެންދެން މަޑުކޮށްލާށޭ. އަލީ ރިޒާ އެންގީ މަޑުކޮށްލާށޭ. ދެން މަޑުކޮށްލައިގެން ތިބެން އެންގީމަ މަޑުކޮށްލައިގެން ތިބީ. ތިބެފަ އަނެއްކާވެސް ދޭތެރެއަކުން ފެށީ. ފަށާފައި އަނެއްކާވެސް ހުއްޓާލީ ރަމަޟާން މަހު މެދު ތެރޭގައި.\nމި ހާދިސާއަށް ފަހުވެސް ރިޒާ އަލިބެއަށް ގުޅިއެވެ. އަމިއްލަ އެއްޗެހި ވިއްކާލުމަށް ފަހުވެސް މުސާރަ ދޭނެ ކަމަށް ރިޒާ ވިދާޅުވި ކަމަށް ތުޅަދޫގައި ހުރެ ރާއްޖެ.އެމްވީއާ ވާހަކަ ދައްކަމުން އަލިބެ ބުންޏެވެ. އެކަމަކު ވަކި ދުވަހެއް ރިޒާ ވިދާޅެއް ނުވެއެވެ.\nމި މައްސަލައާ ގުޅިގެން ހައްޔަރުކުރެވުނު ފަރާތްތަކުގެ ބަންދަށް މިހާރު ވަނީ 15 ދުވަހުގެ މުއްދަތެއް ޖަހާފައެވެ. މި ހާދިސާއާ ގުޅުވާ، ރިސޯޓުގެ އެކި ކަންކަމުގައި ޝާމިލްވާ ފަރާތްތަކުން އެކި ގޮތްގޮތަށް ވާހަކަތައް ދައްކަމުން އަންނަައިރު، މުޅި ގައުމުގެ ލޯ ވަނީ މިކަމަށް ހުއްޓިފައެވެ. އަދި މި މައުލޫމާތުތައް ކަމާބެހޭ މުއައްސަސާތަކާ ހިއްސާކުރެވި، އެކަށީގެންވާ ވަގުތުގެ ތެރޭގައި ފިޔަވަޅު އަޅާފައި ނެތުމުން، އާންމުންގެ ގިނަ ބައެއްގެ ފާޑުކިޔުން ވަނީ އަމާޒުވެފައެވެ.\nއަލިބެގެ ވާހަކަތަކުން އެނގިގެން ދިޔައީ، ހަމަނުޖެހުމާ ހަމައަށް ކަންކަން ބޮއްސުން ލައިގެން ދިޔައީ އެތައް ބައެއްގެ އިހުމާލުންކަން އިނގެއެވެ. އަދި ދުރާލާ ކަމެއް ހިނގަން އުޅޭ ކަމުގެ މައުލޫމާތު ލިބި، މިހެން މިކަން ހިނގައިދާނެ ފުރުސަތު ދިން ފަރާތްތައް އިންސާފުގެ ކުރި މައްޗަށް ގެނައުމަށް އެތައް ބަޔަކު އަންނަނީ ގޮވާލަމުންނެވެ.


މިކައުންސިލްގެ ފަރާތުން މިރަށު ހުސްނުހީނާގޭގެ އިރުމަތީގައިވާ ހުސްބިމުގައި ގުރުޢާން ކުލާހެއް އެޅުމަށް ބޭނުންވެއްޖެއެވެ.\nއުނގޫފާރު، ދިވެހިރާއްޖެ ނަންބަރު: IUL)303-AS/2019/14)\nމިކައުންސިލްގެފަރާތުން ހުސްނުހީނާގޭ އިރުމަތީގައިވާ ހުސްބިމުގައި ޤްރުޢާން ކުލާހެއް އިމާރާތްކޮށްދޭނެ ފަރާތެއް ހޯދުމަށް ކުރެވުނު ނަމްބަރ:IUL)303/303/2019/10)ގެ އިޢުލާނުގައި ބައެއް މައުލޫމާތު ފުރިހަމަނުވާތީ އެއިޢުލާން ބާތިލްކޮށް އަލުން ފުރުޝަތު ހުޅުވާލަމެވެ.\nޤުރުޢާން ކުލާސް އިމާރާތް ކުރުމަށް މިކައުންސިލުން މަސައްކަތައް ބޭނުންންވާ އެންމެހައި ތަކެތި ދިނުމުން ޤުރުޢާން ކުލާސް އިމާރާތް ކުރުމަށް އެދޭފަރާތް ތަކަށް މައުލޫމާތު ދިނުމަށް ހަމަޖެހިފައިވަނީ 14 މާރިޗް 2019 ވާ ބުރާސްފަތި ދުވަހުގެ 11:30ގައި މިއިދާރާގައެވެ. ޤުރުޢާން ކުލާސް އިމާރާތްކޮށް ނިންމައި ދިނުމަށް އެދި ހުށަހަޅާ ބިޑްތައް ބަލައިގަތުމަށް ހަމަޖެހިފައިވަނީ 20 މާރިޗް 2019 ވާ ބުދަ ދުވަހުގެ 01:30 ގައި މިއިދާރާގައެވެ. ޤުރުޢާން ކުލާސް އިމާރާތްކޮށް ދިނުމަށް ޝައުގުވެރިވާ ފަރާތްތަކުގެ ތެރެއިން އެއްވެސް ބޭފުޅަކަށް މިމަސައްކަތުގެ މަޢުލޫމާތު ސާފުކުރެއްވުމަށް ވަޑައިގެންނެވެން ނެތްފަދަ ޙާލަތެއް ދިމާވެއްޖެނަމަ ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެގޭ ސިޓީއެއް ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެފައިވާ ސިޓީއެއް ހިއްޕަވައިގެން ވަޑައިގެން ދެއްވުން އެދި ދަންނަވަމެވެ. އަދި ހުށަހަޅާ ފަރާތަކީ ކުންފުންޏެއް ނުވަތަ ޕާރޓްނާޝިޕެއް ނުވަތަ އަމިއްލަފަރުދުންގެ ވިޔަފާރި އަކުންނަމަ އެތަނެއްގެ ރަޖިސްޓްރީގެ ކޮޕީ ހުށަހަޅަންވާނެއެވެ. މިމަސައްކަތަށް އެދި ހުށައަޅާ އަންދާސީ ހިސާބް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށައަޅުއްވާ ސިޓީއުރައިގެ ބޭރުގައި " އުނގޫފާރު ކައުންސިލުން ތަރައްޤީކުރުމަށް ނިންމާފައިވާ ޤުރުޢާން ކުލާސް އިމާރާތް ކުރުމަށް އެދި " މިހެންލިޔެފައި އޮންނަންވާނެއެވެ. އަދި މީގެ އިތުރުން އަންދާސީ ހިސާބް ހުށައަޅާ ފަރާތުގެ ނަމާއި، އެޑުރެސް އަދި ފޯން ނަމްބަރ ސިޓީއުރާގެ ބޭރުގައި އޮންނަން ވާނެއެވެ.\nއިތުރު މަޢުލޫމާތު ސާފުކުރެއްވުމަށް ރަސްމީގަޑީގައި މިއިދާރާގެ 6580118 ނަންބަރު ފޯނާއި ނުވަތަ ކައުންސިލްގެ މެންބަރ ހުސައިން އާސިފްގެ ނަމްބަރ 9978600 ގުޅުއްވުން އެދެމެވެ.\nތިރީގައި އެވަނީ ޤުރުޢާން ކުލާސް އިމާރާތް ކުރުމަށް މާކުސް ދިނުމަށް ހަމަޖެހިފައިވާގޮތެވެ.\nޤުރުޢާން ކުލާސް އިމާރާތް ކުރުމަށް އެދި ހުށަހަޅާ އަގަށް ( ހަތްދިހަ ފަސްމާކުސް )\nމާލީތަނަވަސްކަމަށް ( ފަސްމާކުސް )\nތަޖުރިބާއަށް ( ފަސްމާކުސް )\n03 ރަޖަބް 1440\n10 މާރިޗް 2019\n10 މާރިޗު 2019\nނަންބަރު: ނަންބަރު: (IUL)303-AS/2019/14\nޕަބްލިޝްކުރި ތާރީޚު: 10 މާރިޗު 2019\nސުންގަޑި: 14 މާރިޗު 2019 1130


Kurafeege Undhagulun Salaamaivumah Govvaalee Dhiriulhey Ge - Vaguthu\nކުރަފީގެ އުނދަގުލުން ސަލާމަތްވުމަށް ގޮއްވާލީ ދިރިއުޅޭ ގެ\nކުރަފީގެ އުދަގުލުން ސަލާމަތްވުމަށް މީހަކު ކުރި ކަމަކުން އޭނާގެ ގެއަށް ބޮޑު ގެއްލުމެއް ލިބިއްޖެއެވެ.\nކުއީންސްލޭންޑް ފަޔާ އެންޑް އެމާޖެންސީ އިން ބުނީ، ކުރަފިން ސަލާމަތްވުމަށް މީހަކު ބޭނުންކުރި ސްޕްރޭގެ ސަބަބުން އޭނާއަށާއި، ގޭގެ ބަދިގެއަށް ބޮޑެތި ގެއްލުންތަކެއް ލިބުނު ކަމަށެވެ.\nއޭނާ އެ ބޭނުންކުރި ސްޕްރޭގެ ސަބަބުން އެގޭގެ ގޭސްފުޅި ގޮވީއެވެ. ގޭސްފުޅި ގޮވައި ގޭގެ ކުޑަދޮރު ތަޅައިގެން ދިޔައިރު، ބަދިގޭގައި ހުރި ތަކެއްޗާއި، އެ މީހާއަށްވެސް އަނިޔާތަކެއް ވިއެވެ. އަދި އޭނާއަށް ހޮސްޕިޓަލުން ފަރުވާވެސް ދިނެވެ.\nފުލުހުން ބުނީ،އެ މީހާ ބޭނުންކުރި ޕެސްޓް ސްޕްރޭއަކީ އަލިފާން ބޭނުންކުރާތަނެއްގައި ބޭނުން ކުރުން ރަނގަޅު ނޫން ސްޕްރޭއެއްކަމަށްވެސް ބަޔާންކޮށްފައިވާކަަމަށެވެ. އަދި އެ މީހާ އެ ބޭނުންކޮށްފައި ވަނީ އެއްވެސް ވަރަަކަށް އެއަށް ސަމާލުކަން ނުދީކަމަށް ވަނީ ބުނެފައެވެ.\nއެ ހާދިސާ ހިނގިއިރު އެގޭގައި އިތުރު ބަޔަކުވެސް އުޅުނެވެ. ނަމަވެސް އެހެން ބަޔަކަށް އެއްވެސް ގެއްލުމެއް ނުލިބެއެވެ. ގެއްލުން ލިބުނީ ކުރަފިން ސަލާމަތްވުމަށް މަސައްކަތް ކުރި މީހާއަށެވެ. އެ މީހާ ބޮލުން ތަންގަނޑެއް ވަރަށް ބޮޑަށް ވަނީ ފިހެގެން ގޮސްފައެވެ.\nރާއްޖޭގައި ވިއްކަން ހުންނަ ހުރިހާ ސްޕްރޭއެއްގައިވެސް ގާތްގަނޑަކަށް %40 ވަރު ޕްރޮޕޭން ނޫނީ ބޫޓޭން ހުންނާނެ. މިއީ ވަރަށް ފަސޭހައިން އަލިފާން ހިފާ ގޭހެއް. ވިސްނައިނުލާ ބޭނުންކުަރާނަމަ ހިތާމަވެރި ހާދިސާެއެއް ހަމަ ދިމާވެދާނެ.\nމާޗް 10, 2018 13:47\nތިފަދަ ދިރޭ ތަކެއްޗަށް ވެސް އޯގާތެރިވާންޖެހޭނެނު\nމާޗް 10, 2018 14:11\nއިންޝާﷲ ކުރިއަށްވުރެ ހެޔޮގޮތް މިންވަރު ކުރަށްވަވާށި. އާމީން\nވީމާ އަޙުންނާއި އުޙުތުންނޭ އެފަދަ ދިރޭ ތަކެއްޗަށްވެސް އިންޝާﷲ އޯގާތެރިވާންވާނެ


Dhivehiraajjeyge gaumee football team ge aa jaazee dhahkaalaifi\nދިވެހިރާއްޖޭގެ ގައުމީ ފުޓުބޯޅަ ޓީމުގެ އާ ޖާޒީ ދައްކާލައިފި\nދިވެހިރާއްޖޭގެ ގައުމީ ފުޓުބޯޅަ ޓީމުގެ އާ ޖާޒީ ބޭންކް އޮފް މޯލްޑިވްސްއިން ދައްކާލައިފިއެވެ. ގައުމީ ފުޓުބޯޅަ ޓީމުގެ އާ ޖާޒީ ފަރުމާކުރުމަށް ބޭންކް އޮފް މޯލްޑިވްސް އިން ކުރިއަށް ގެންދިޔަ މުބާރާތުން އެއްވަނަ ހޯދި ޖާޒީ ފަރުމާކޮށްފައިވަނީ ޝާޒިފް އާދަމްއެވެ.\nގައުމީޓީމުގެ ޖާޒީ ފަރުމާ ކުރުމުގެ މުބާރާތުގައި ސަތޭކަ އަށް ވުރެ ގިނަ ފަރާތުން ބައިވެރިވިއެވެ. ޖާޒީ ފަރުމާކުރުމުގެ މުބާރާތަށް ހުށަހެޅުނު ސަތޭކަ އަށް ވުރެ ގިނަ ހުށަހެޅުންތަކަށް ބަލައި ޖަޖުންގެ ފަރާތުން އެންމެ މަތިން މާކްސް ލިބުނު ޝާޒިފްއަކީ ވަރަށް ހުނަރުވެރި އަދި ފަރުމާކުރުމުގެ ދާއިރާގައި ވެސް ނަންވިދާލާފައިވާ ޒުވާނެކެވެ.\nރާއްޖޭގެ ހޯމް ޖާޒީ ފަރުމާކުރުމަގައި ޝާޒިފް އަސްލަކަށް ބަލާފައި ވަނީ ބައިނަލްއަގްވާމީ ފުޓްބޯޅައިގައި ދިވެހި ގައުމީ ޓީމަށް ނިސްބަތްކޮށް ބޭނުންކުރާ ‘ރެޑް ސްނެޕަރ’ ނުވަތަ ރަތްމަހެވެ.\nރާއްޖޭގެ ގައުމީ ޓީމު\nބަކާއާއި ހަބާސް އިއްބެ މިފަހަރުވެސް ނުހިމަނައި ގައުމީ ސްކޮޑް އިއުލާންކޮށްފި\nއިންޑިއާއި ކުޅެ ބޮޑު ތަފާތަކުން ރާއްޖެ ބަލިވެއްޖެ


Lanka gai bongohvaalai dhin hamalaathakugai maruvi meehunge adhadhu 290\nކޮލަމްބޯގެ ސެއިންޓް އެންތަނީ ފައްޅީގެ ތެރޭގައި ސަލާމަތީ ފަރާތްތަކުން ހަރަކާތްތެރި ވަނީ. --ފޮޓޯ:އޭއެފްޕީ\nއިއްޔެ ސްރީލަންކާގައި ޓެރަރިސްޓް ހަމަލާތަކެއްދީ ބޮން ގޮއްވާލި ހާދިސާގައި މަރުވި މީހުންގެ އަދަދު 290 އަށް އަރާ އެތަށް ބަޔަކު ޒަހަމުވެފައިވާ ކަމަށާއި ހަމަލާ ދިނުމުގެ ތުހުމަތުގައި މިހާތަނަށް 24 މީހަކު ވަނީ ހައްޔަރުކޮށްފައިވާ ކަމަށް ހަބަރުތަކުން ރިޕޯޓްކޮށްފައިވާއިރު މި އަދަދު އިތުރު ވުމަކީ އެކަށީގެން ވާ ކަމެއްކަމަށް މީޑިއާތަކުން ދަނީ ބުނަމުންނަވެ.\nލަންކާގައި އިއްޔެ ކުއްލި ހާލަތު އިއުލާކުރި ނަމަވެސް މިއަދު ހެނދުނު 6:00 ގައި ވަނީ ވަގުތީގޮތުން ކުއްލި ހާލަތު އުވާލުމަށްފަހު މިރޭ 8:00 ން ފަތިހު 4:00 އާއި ހަމައަށް ކުއްލި ހާލަތު އަނެއްކާވެސް އިއުލާނު ކޮށްފަ އެވެ.\nބައެއް ފައްޅިތަކާއި ޓޫރިސްޓް ހޮޓާތަކަށް ޖާނުން ފިދާވެގެން ދިން މި ހަމަލާތަކާ ގުޅުންހުރިކަމަށް ތުހުމަތުކުރެވޭ 24 މީހަކުވަނީ ހައްޔަރުކުރެވިފައިވާ އިރު މީގެ ތެރޭގައި އަންހެނުން ވެސް ހިމެނެއެެވެ.\nސެއިންޓް އެންތަނީސް ޗާޗާއި ކަޓުވަޕިޓިޔާ ޗާޗާއި ޝަންގްރިއްލާ އާއި ސިނަމަން ގްރޭންޑް ހޮޓަލުގައި ހަމަލާ ދީފައިވަނީ އަމިއްލަ އަށް މަރުވެގެން ބޮން ގޮއްވާލައިގެންނެވެ. ހަމަލާތަކުގައި ޒަހަމްވި މީހުންގެ އަދަދު 452 އަށްވުރެން މަތީގައި އުޅޭއިރު ޓެރަރިޒަމް ހުއްޓުވަން އަޅަންޖެހޭ ހުރިހާ ފިޔަވަޅުތަކެއް އެޅުމުގެ ބާރު ސަލާމަތީ ބާރުތަކަށް ވަނީ ދީފަ އެވެ.\nމި ހަމަލާތަކުގެ ތަހުގީގަށް ލަންކާއިން ބޭރުގެ އެހީތެރިކަމަށް އެދިފައިވާއިރު މިއަދުވެސް ޕެޓާގައި ހުންނަ ބާސްޓިއަން މާވައްތަ ޕްރައިވެޓް ބަސް ސްޓޭންޑް ކައިރިއަށް ބޮން ގޮއްވަން ބޭނުންކުރާ 87 ޑެޓޮނޭޓާ އުކާލާފައި ހުއްޓާ ފެނިފައިވާކަމަށް ފުލުހުން ވަނީ މައުލޫމާތު ދީފަ އެވެ.


SunOnline: Story: #Cottage - ep33\n1 އަހަރު6މަސް ކުރިން - 26 ޑިސެމްބަރ 2016 7\nޒޯހަން އައި ސީ ޔޫއިން ނެރުނުނަމަވެސް އޭނައަށް އަދިވެސް ވާހަކައެއް ނުދެއްކެއެވެ. ހީވަނީ މީހަކު ދުލުގައި ހިފަހައްޓައިގެން ހުންނަހެންނެވެ. ރަފައެލް ފެނުމުން ޒޯހަންގެ ދެލޮލުން ބިރުވެރިކަން ފާޅުވެ އޭނަ ވަގުތުން ލޯ މަރައިލަނީ އެސޫރަ ނުދެކެންވެގެންނެވެ. ޒޯހަން ބާއްވާފައި އޮތް ޕްރައިވެޓް ރޫމްގައި އޭނަގެ މަންމައާއި ބައްޕަގެ އިތުރުން ބޭބެ އުމްރާންވެސް ތިބިއިރު އެންމެންގެ މޫނުތައްމަތިންވެސް ފެންނަނީ ކަންބޮޑުވެފައިވާކަމުގެ އަސަރުތަކެވެ. ސީޓީ ސްކޭން ހަދާފައިވެސް ސިކުނޑީގެ މައްސަލައެއްނެތެވެ. ކަރުންމަތީގެ ޑޮކްޓަރު ބުނެފައިވާގޮތުން އަޑުފޮށިވެސް ރަގަޅެވެ. ވީއިރު ޒޯހަންއަށް ވާހަކަ ނުދެއްކެނީ ކީއްވެބާވައެވެ.\nކުއްލިއަކަށް ޒޯހަންގެ ނަޒަރު ހުއްޓުނީ ކޮޓަރިތެރެއަށް ވަދެގެންއައި ހިޔަންޏަކަށެވެ. އުދުހިލާފައި އައިގޮތަށް ޒޯހަންގެ މޭމައްޗަށް އެރިގޮތުން އޭނަގެ ނޭވާ އެތެރެހަށީގައި ތާށިވިއެވެ. ބަރުވެގެންގޮސް މޭމަތީގެ ކަށިތައް ފުނޑާލިފަދަ އިހުސާސެއް ކުރެވުނެވެ.\n"ކަލޭ އަހަންނޭ ކިޔައިގެން އަނގަ ހުޅުވާލިޔަސް ކަލޭގެ އަންހެނުން ހެނާއާއި ބަނޑުގައިވާ ދަރިވެސް ނައްތާލާނަން. އެކަން ހަނދާންކުރާތި. އަހަންނަކީ ކަލޭގެ ޑޮކްޓަރ. އަހަރެން އައީމަ ކަލޭ ފާޑުފާޑަށް ބަލަން ހަދައިގެން މީހުންނަށް މަށަށް ޝައްކުވާނެގޮތެއްވެސް ހަދައިގެންނުވާނެ. " އެ ހިޔަނި ޒޯހަންގެ ކަރުގައި ހިފުމުން ނޭވާނުލެވިގެން ޒޯހަން ތެޅިފޮޅިގަތެވެ. ހިޔަނީގެ ސިފައިގާ ހުރީ ރަފައެލްކަން ޒޯހަން ދެނެގަތެވެ. ނަމަވެސް ހިމޭނުން އޮންނާން އޭނައަށްވަނީ މަޖުބޫރުވެފައެވެ. ހެނާއާއި ދަރިފުޅުގެ ހައްގުގައެވެ.\nލޫސިއާން ސިޓިންރޫމްގެ ސޯފާއެއްގައި އޮށޯވެލައިގެން އޮތްވާ އަމީރާ އޮފީހުން އައިސްވަނެވެ. ފައިގާވާ ބޫޓު ކިބަ ބާލަންފެށިއެވެ. ލޫސިއާން އަތުގައިވާ ފޯނުން ފޮޓޯނަގަން ފެށިއެވެ. އަމީރާ ލޫސިއާންގެ މަގަތުގައި އިށީދެލާފައި މޭމަތީގައި ބޯ އަޅައިލިއެވެ. އޮފީހުން ނިމިގެން އައިއިރުވެސް އެހަށިގަނޑުގައިވާ މީރުވަހަކަށް ބަދަލެއްނާދެއެވެ.\n"ބޭބީ ކިހިނެއްވެފަ؟ ހާދަ ވަރުބަލިވެފަ؟ "ލޫސިއާން އަމީރާގެ ގަނޑުފެންކޮޅެއްފަދަ ފިނިއަތްތިލަ އޭނަގެ އަތުގެ ތެރެއަށް ލިއެވެ.\n"ލެން. އައިމް ސްކެއާޑް. އަހަންނަކަށް ނޭގޭ، ޒޯހަންއަށްވެސް ވެގެން އުޅޭގޮތެއްވެސް މިހާރަކު ނޭގޭ. މައިކަލްއާއި ދިމާވީމަ އޭނަ ބުނި އެއްޗެއް އެނގޭތަ؟ ޒޯހަންއެއް ނޫނޯ ކިޔާރާއާއި ރާދް މަރައިލީ. ކޮންމެވެސް އެއްޗެއް ޒޯހަންގެ ހަށިގަނޑުގެ ތެރެއަށް ވަދެ އެކަން ކުރުވީޔޯ. އެކަން ކުރި މީހާ ހުންނާނެޔޯ ކޮޓެޖްގައި. އަމީރާ އެހާ މޮޅީޔާ އެކަންތައް ހޯދާށޯ. އަހަންނަށް އެނގޭ ލެން އެހާ ގޯސްކަމެއް ނުކުރާނެކަން. ދެން ހުރީ ރަފައެލް. އެއީ ދުނިޔޭގައި ހުރި އެންމެ ކައިންޑް ހާޓެޑް ޕާސަން. އެކަމަކު..................." އަމީރާގެ ރީތި ދެލޯ ލޫސިއާންއާއި އަމާޒުވިއެވެ.\nލޫސިއާންގެ މޫނުގެ ކުލަ ފަނޑުވާގޮތްވިއެވެ.\n"އެކަމަކު ކީކޭތަ؟ ބޭބީ ބުނަން އުޅުނު އެއްޗެއް ފުރިހަމަކޮށްބަލަ....." ލޫސިއާން އަމީރާގެ ނިތްކުރިއަށް ގޯނާކުރަމުން ދިޔަ އިސްތަށިތައް އެއްފަރާތްކުރަމުން ޖާދުވީގޮތަކަށް ބަލަންއިނެވެ.\n"ލެން ބުނީމެއްނު ޖިންނި ދެބޭބެއިން އުޅޭ ވާހަކަ......" އަމީރާ އޮޅުން ފިލުވަން އުޅުނެވެ.\n"ބޭބީ. ޕާސްޓްމަތިން ހަދާންނައްތާލާފައި މޫވްއޮން ކުރިއްޔާ މާ ރަގަޅު. އެމީ އެކަންތަކާއި އުޅެން ހަދައިގެން އެންމެން ގެ ހަޔާތަށްވެސް އޭގެ އަސަރުކޮށްފާނެ. ވެދިޔަ ކަންތައް ވެގެން ދިޔައީ. އޮވެއެއްނު ފޮގިވްކުރުމާއި ހަދާން ނައްތާލުން. މިސާލަކަށް އަހަރެންގެ ބޭބެއެއް ޒޯހަންގެ ހަށިގަނޑު ތެރެއަށް ވަދެ އެކަން ކުރުވީޔޯ. ދެން އެމީ އެކަންތައް އަދި ބަސްޓްކުރީމަ އެމީހުންނާއިވެސް އެމީ ޖައްސާލުން ނޫންކަމެއް ނުވާނެ، ސޯ ބޭބީ. ޕްލީޒް ލީވް އިޓް. މިއީ އަހަރެމެންގެ ފެމިލީއާއި ގުޅޭކަމެއް. ކުރިންވެސް މި ދެއާއިލާ ދޭތެރޭގައި ބޮޑު ކޯޅުންގަނޑެއް ހިގާ ކިރިޔަ ކިރިޔާ ހުޅުނުހިފާ އޮތީ.......... " ލޫސިއާންގެ ލޮލުގައިވި އަސަރަކުން އެވަގުތަށް އަމީރާ އެވާހަކަ ހުއްޓާލިޔަސް އޭނަގެ ސިކުނޑިވަނީ ތަފާތު ވާހަކަތަކުން ފުނިޖެހިފައެވެ. ޒޯހަންގެ ބޮލުގައި އެޅިފައިވާ އެހާ ބޮޑު ތުހުމަތަކުން އޭނަ ސަލާމަތްކޮށް އޭނަގެ ކިލަބުވެފައިވާ ނަން އަލުން ސާފުކޮށްދޭންވެސް އަމީރާ ބޭނުމެވެ. ލޫސިއާންއަކީ އޭނަގެ އާއިލާކަމުގައި ވިޔަސް ނުބައި މީހަކު ކުރިކަމަކުން ޒޯހަންދެކެ އެންމެންގެ ހިތުގައި ނަފްރަތު އުފެދިގެނެއްވެސް ނުވާނެއެވެ.\nކޮޓަރިއަށްވަދެ ވުޟޫކޮށްލައިގެން ނަމާދުކުރުމަށްފަހު ލޯގަނޑު ކައިރީގައި ހުރެ އަމީރާ ފުނާއަޅަންފެށިއެވެ. އެހެންހުރިއިރުވެސް އޭނަ ވިސްނަމުން ދިޔައީ ޒޯހަންގެ ހާލާއިމެދުގައެވެ. އޭނަވަނީ ޒޯހަންގެ މަންމަމެންނާއިވެސް ބައްދަލުވެފައެވެ. އެ އެންމެންވެސް ހާދަ ރަގަޅެވެ. އެމީހުން ޒޯހަންދެކެ ލޯބިވާމިންވަރު ފެނިފާ އަމީރާގެ ހިތަށް އަސަރުކުރިއެވެ. އެމީހުން އަމީރާއަށް ވިސްނައިދޭން މަސައްކަތްކުރީ ޒޯހަން އެފަދަ ނުބައި އަމަލެއް ނުކުރާނެކަމުގައެވެ. މީހުން އަމީރާއަށް އިންޒާރުދޭއިރު އެކަމާއި އެމީހުންނާއި އެއްވެސް ގުޅުމެއް ނެތްކަމުގައި އެމީހުންވަނީ ބުނެފައެވެ. ޒޯހަންގެ ނަން ސާފުކުރަން އެމީހުން އަމީރާ މެދުވެރިއަކަށް ހަދަން އުޅުނު ފާޑު ޖަހައެވެ. ކުއްލިއަކަށް ވިސްނާނުލާ ހުއްޓާ ފަހަތުން އައިގޮތަށް ލޫސިއާން އަމީރާގެ އުނަގަނޑުގައި ހިފާ ކައިރިކޮށްލިއެވެ.\n"އެމީ. ބުނަން ވާހަކައެއް. އެމީ ތިކަންތައް ހޯދަން އުޅެފިއްޔާ އަހަރެމެން ވަކިވެދާނެ...." ލޫސިއާން މަޑުމަޑުން ބުނެލިއެވެ.\n"އެއީ ކީއްވެތަ؟ ލެންއަށް ޒޯހަން ލައްވާ އެކަން ކުރުވިމީހާ ރަގަޅަށް އެނގެޔޭ އަހަރެންގެ ހިތް ބުނަނީ. ދެން ވެދާނެ އެއީ ލެންގެ މީހެއްކަމަށް. ދެން މިސާލަކަށް އަހަރެން އެމީހެއްގެ ހަގީގަތް ހޯދާފައި ނޫހުގައި ޖެހީޔޯ. ލެން އަހަންނަށް ހާޓްކޮށްފާނަންތަ..." އޭރު އަމީރާގެ ހިތުގެ ތެޅުން ބާރުކަމުން ބޭރަށް އިވޭނެކަން އޭނައަށް ޔަގީނެވެ.\n"ޑެމިޓް. އައި ލަވް ޔޫ. ކީއްވެތަ އަދިވެސް އެކަން ގަބޫލުނުކުރަނީ............." ލޫސިއާން ހަޅޭއްލަވައިގެންފާ މޭޒުމަތީގައި ގޮށްމުށުން ޖެހިލެއްބާރުކަމުން މޭޒުމަތީގައިވާ ބައެއް އެއްޗެހި ބުރުއްސައިގެން ދިޔައެވެ. އެދެލޯ ދިއްލިގެން ދިޔަތަން އަމީރާއަށް ފެނުނެވެ. އިންސާނެއްގެ ގޮތުގައި އުޅެން މަސައްކަތްކުރާއިރުވެސް ޖިންނީގެ ބާރާއި ރުޅި ލޫސިއާންގެ ގައިގާ ހަރުލާފައިވަނީ ފިލާފަދަ ގޮތަކަށް ނޫނެވެ. އަމީރާ ހިންދިރުވައިލި ގޮތަށް ދެތިން ފިޔަވަޅު ފަހަތަށް ޖެހިލެވުނެވެ. އެ ދޮންމޫނުގައި ބަރިއަކަށް އެތުރިފައި ހުރީ ކުދި ދާތިކިތަކެވެ. ލޫސިއާންގެ ރުޅީގެ ސަބަބުން ހަނދާންވީ އޭމޮންގެ މަތިންނެވެ. އަމީރާގެ މޫނަށްވެރިވި ކުލަވަރު ފެނިފާ ލޫސިއާންގެ ރުޅިފިލާ ދިޔައީ ސިކުންތުކޮޅެއްގެ ތެރޭގައެވެ. ތަރުޖަމާކުރުން ދަތި އަސަރުތަކެއް ލޮލަށް ވެރިވިއެވެ.\n"އެމީއަށް އަހަރެން ހާޓްކޮށްފާނެކަމަށް ހީކުރީތީ ވަރަށް ދެރަވެއްޖެ. އެމީއަށް އަހަރެން އެހާ ޚާއްސަނުވިޔަސް ޔޫ އާރ މައި އެވްރީތިންގް ބޭބީ....." ލޫސިއާން އަމީރާ ގަދަކަމުން ކަހަލަ ގޮތަކަށް ގެނެސް މޭގައި ޖައްސާ ބޮނޑިކޮށްލިއެވެ. އޭރުވެސް އެހިތުގެ ތެޅުމުގެ އަޑު އޭނައަށް ރީއްޗަށް އިވެއެވެ. ލޫސިއާން އަމީރާ ގެންގޮސް އެނދުގައި ބޭންދިއެވެ. އޭނަ ބޭނުންވީ މިރޭ ހުރިހާ ކަމއް އަމީރާއަށް އެންގުމަށެވެ. އަމީރާއަށް އޭނަގެ ހަގީގަތް ކިޔައިދިނުމުން ރުޅިއަޔަސް އޭނައަށް އިތުރަށް ފޮރުވައިގެނެއް ނުހުރެވޭނެއެވެ. އޭނައަކީ އަމީރާގެ ކުށްވެރިޔާއެވެ. ފުރަތަމަ އަމީރާގެ ހަޔާތަށް އޭމޮންގެ ސިފައިގާ އައުމަށްފަހު އޭނަވަނީ އަމީރާ ފިރިހެނުންމަތިން ފޫހިވާވަރުކޮށްފައެވެ. އެހާ އަނިޔާދީފައެވެ. އެކަން އެނގުމަށްފަހުވެސް އަމީރާ އޭނަދެކެ ވާ ލޯބި ސާބިތުކޮށްދިނީ އެހުރިހާ ކަމަކަށް މާފުކޮށްދީގެންނެވެ. ވީއިރު ޒޯހަންގެ މައްސަލައިގާ އަމީރާ މާ ފަސޭހައިން މާފުކުރާނެއެވެ.\nލޫސިއާން އެންމެ ފުރަތަމަވެސް ދެއްކި ވާހަކައަކީ އޭނަ އަމީރާއަށް އޮޅުވާލައިގެން ޝެއިޚެކޭ ކިޔާފައި ގެންގޮސް ބައްދަލުކުރުވީ އާލިފްއާއިކަމެވެ. އެކަން އެނގުމުން އަމީރާއިނީ އަޖައިބުވެފައެވެ. ވީއިރު މައިކަލް އެބުނީ ދޮގުވާހަކައެއް ނޫނެވެ. ލޫސިއާން މަކަރުވެސްހެދީއެވެ. ނަމަވެސް ދެން ބުނެލި ޖުމްލަތަކުން އެތާގައި ކުޑަވަރެއްގެ ގިޔާމަތެއްވިހެން ހީވިއެވެ.\n"ބޭބީ. އަހަންނަށް އެނގޭ މިހެންބުނީމަ އަހަރެން ދެކެ ރުޅިއަންނާނެކަން. އަހަރެން ކުރީ އާދައިގެ ކުށެއް ނޫން. އެއީ ކިހާވަރެއްގެ ބޮޑުކަމެއްކަން އެނގިހުރެވެސް ބަދަލުހިފަން އެކަން ކުރި މީހަކީ އަހަރެން. ޒޯހަންގެ ހަށިގަނޑުގެ ތެރެއަށް ވަދެ ޒޯހަން ލައްވާ އޭނަގެ އަންހެނުންނާއި ކޮއްކޮ ރޭޕްކުރުވީ. އޭނަ ހޭހުރެގެން އެކަހަލަ ކަމެއް ނުކުރާނެ. ޒޯހަންއަކީ ގޯސްމީހެއްނޫން، ރަގަޅުމީހެއް. އެކަމަކު އޭނަގެ ބައްޕަ ކުރި ކުށުގެ ބަދަލުހިފީ ދަރީގެ ފަރާތުން. ޒޯހަންގެ ބައްޕަ އަހަރެންގެ މަންމައަށް ދިން އަނިޔާތައް ހިތަކުން ނުފިލާނެ. އެހެންވެ ޒޯހަންގެ ބައްޕަގެ ދެލޮލުން އެވަރަށް ކަރުނަ އަންނަތަން ދެކެން ބޭނުންވީ. އޭނަގެ ދަރިންތައް މަރުވެ ހުރި އެންމެ ފިރިހެންދަރި މުޅި ގައުމަށް ބަދުނާމުވުމުން އޭނަ ހުރީ ހޭބުއްދި ފިލާފައި. ބޭނުންވިހާ ކަންތައް ވެ ނިމިއްޖެ. އެމީ އަހަންނަށް މާފުކުރޭ. އައިމް ސޮރީ އެބައުޓް ދެޓް. ޒޯހަންއަކީ ކޮއްކޮގެ ފިރިމީހާ. އެހެންވެ އަހަރެން މާފަށް އެދެން މިޖެހުނީ..............." ލޫސިއާން އަމިއްލަ ކުށަށް އިއުތިރާފުވިއެވެ.\n"އަހަންނަށް ކޮންމެ ކަމެއް ކުރިޔަސް މާފުކޮށްފާނަން. އެކަމަކު ތީ ދުވަހަކު މާފުކުރާނެ ކުށެއްނޫން...." އަމީރާގެ ސާފު ދެލޮލުގައި ކަރުނަތައް ވިދަންފެށިއެވެ. ބޮޑެތި މުތީތަކެއް ފަދައިން ކަރުނަތައް އެސްފިޔައިގާ ހަރުލާންފެށިއެވެ.\nލޫސިއާން ކުރިއަށް ޖެހިލިއެވެ. އަމީރާ އަތުތެރެއަށް ގެންނާން އުޅުނެވެ.\n"ގައިގާ އަތްނުލާތި. އޮޅުމެއްގެ ތެރޭގައި ބަހައްޓައިގެން ކައިވެނިވެސް ތިކުރީ މިކައިވެނިވެސް ހުއްދައެއް ނޫން......." އަމީރާ ރޮމުން ރޮމުން ދުއްވައިގަތުމުން ލޫސިއާން ޖިންސްގެ ޖީބަށް އަތް ޖަހާލައިގެން ބަލަންހުރީ ހިތާމައިގެ ތަސްވީރެއްހެންނެވެ. އެލޮލުގައިވެސް ކަރުނަ ވިދަންފެށިއެވެ. އަމީރާ އަށް ގޮވާ ހުއްޓުވަން ހިތް އާދޭސްކުރިއެވެ.\nއަމީރާ އޭނަދެކެ ނަފްރަތުކުރާން ފަށާފާނެހެއްޔެވެ؟ ދެން ވާނީ ކިހިނެއްބާވައެވެ.\nއަމީރާ ގަދަކަމުން ގެއަށް ގެނެސް ސިކުނޑިއާއި ކުޅެގެންވެސް އޭނަ ބޭނުންކަންތައް ކުރުމުގެ ބާރު ލޫސިއާންއަށް ލިބިފައިވެއެވެ. ނަމަވެސް އޭނަގެ ހިތުގައި މިއަދުވާ މަތިވެރި ސާފު ލޯބި އެކަމަކަށް ފުރުސަތެއް ނުދިނެވެ. އޭނަ އެއްވެސް ހާލެއްގައި އަމީރާއަށް މަޖުބޫރެއް ނުކުރާނެއެވެ. ނަމަވެސް އަމީރާ އޭނަދެކެ ލޯބިވާކަން ލޫސިއާންއަށް އިހުސާސްކުރެވެއެވެ. އެލޯބީގެ ސަބަބުން އަމީރާ އޭނަގެ ކައިރިއަށް އަންނާނެއެވެ. ކޮންމެވެސް ދުވަހަކުން މާފުކުރާނެއެވެ. އަމީރާ އަބަދުގެ އަބަދަށްޓަކާ ގެއްލިގެން ދިޔައީކަމަކަށް އޭނަ ގަބޫލެއްނުކުރެއެވެ. ކިތަންމެ ދެރަވިޔަސް އޭނައަށް ހަގީގަތް ހާމަކުރުމުގެ ހިތްވަރު ލިބިއްޖެއެވެ. އެކަމުގެ ސަބަބުން ސިކުނޑީގައިވާ އެތައް ޓަނެއްގެ ބުރަދަންވެސް ލުއިވެގެން ހިގައްޖެއެވެ.\nމިހުރީޒްއާއި ނަބީލާ އެނބުރި އައިއިރު ލޫސިއާންގެ ހިތާމައިގެ ސަބަބުން އޭނަ އޮތީ އެނދުންވެސް ނުތެދުވެއެވެ. އެއޮތް ރީތި މޫނުގެ ކުލަ ފަނޑުވެ ކޯތާފަތް ވަޅުވަދެ ދެލޮލުގައިވާ ދިރުން ގެއްލިއްޖެއެވެ. ލޫސިއާންއަށް އައިސްފައިވާ ބަދަލުގެ ސަބަބުން މަންމަ ސުވާލުކުރަން ފެށުމުން މަންމަގެ އުނގުގައި ބޯ އަޅައިލިގޮތަށް ލޫސިއާން ކުޑަކުއްޖެހެން ރޯންފެށިއެވެ. ނަބީލާ ލޫސިއާންގެ އިސްތަށިގަނޑުގައި ފިރުމަ ފިރުމާފައި ރުއިން ހުއްޓާލަން އެދުނެވެ.\n"މަންމާ. އަމީރާ ހިގައްޖެ....." އެންމެފަހުން ލޫސިއާން ހިތްހަލާކުވެފައިވާ ފަދަ އަޑަކުން ބުނެލިއެވެ.\n"ކީއްވެތަ ދަރިފުޅާ....." ނަބީލާ އަހައިލިއެވެ.\n"އަހަންނަށް ކުށެއް ކުރެވުނީ. ޒޯހަންގެ ފަރާތުން ބަދަލުހިފަންވެގެން ޒޯހަންގެ ހަށިގަނޑުގެ ތެރެއަށްވަދެ......ވެލް މަންމާ. އައިމް ސޮރީ، މަންމަގެ ކައިރީ މިފަދަ ކުށަކަށް އިއުތިރާފުވާކަށް ނޫން ހުރީ. އެކަމަކު މިއަދު މަންމައަށް ހަގީގަތް ހާމަކުރަން ޖެހުނީ އެހެން ގޮތެއްނެތިގެން. މަންމަ ހިތަށް އަރާނެ ކީއްވެގެން ހޭ މިގޭގައި ހުރި މެހުމާނަކަށް އެފަދަ ބޮޑު މުސީބާތެއް ޖައްސަންވީ. އެކަމަކު ޒޯހަންއަށް އަނިޔާކުރީ އޭނަގެ ކުށެއް އޮވެގެނެއް ނޫން. އޭނަގެ ބައްޕައަށް ހިތުން ނުފިލާވަރުގެ ލަނޑެއްދޭން ހުރީ. މަންމަ ހަދާން ހުރިކަމެއްވެސް ނޭގޭ. މަންމައާއި ދިމާލަށް ނުނިޔަތެއްގައި ބަލައިލި މީހަކަށްވެސް އެކަން ދައްކާފައި ހުންނާނީ........." ލޫސިއާންގެ ވާހަކަތަކުން ނަބީލާގެ ހިތަށް އުދަގޫވިއެވެ. އޭނަގެ ބައްޕަ ސިހުރު ހަދައިގެން އިންސާނުންނާއި ޖިންނިން އެކުވެ އޭގެ ސަބަބުން ދަރިންގެ ހަޔާތަށް ބަނަ ވިލާގަނޑެއް އެޅިއްޖެއެވެ.\n"ދަރިފުޅާ، މަންމަގެ ދުޢާއަކީ ލޫސިއާންއާއި އަމީރާވަކި ނުވުން...." ނަބީލާ ބުނެލިއެވެ.\n"މަންމާ. މިހާ އުދަގޫ ލޯތްބެއް ދުނިޔެއަކު ނުވާނެ......." ލޫސިއާން ކޮންމެވެސް އެއްޗެކޭ ބުނަން އުޅެފާ އެކަން ސިއްރުކުރިއެވެ. އެވާހަކަ އަމިއްލަ ނަފުސަށްވެސް އޭނަ މިހުންނަނީ ސިއްރުކޮށްގެންނެވެ. އަމިއްލަ ހިތަށްވެސް އޭނަ ހާމަކޮށްދޭން ބޭނުންވަނީ އެއީ ތެދެއްނޫންކަމެވެ. ނަމަވެސް މި ލޯބި އެހާ "އުދަގޫ" ވުމުގެ އަސްލަކީ އެއީއެވެ. ހަގީގަތަކީ ރަފައެލްގެ ހިތުގައިވާހާ ހުރިހާ އެއްޗެއް ލޫސިއާން ދަންނަކަމެވެ. ލޫސިއާންއަށް ރަފައެލްގެ ހިތް ހުޅުވާލާފައިވާ ފޮތެކޭ އެއްވަރެވެ. އެހިތުގައި އަމީރާއަށްޓަކާ ވާ ލޯބި ފަނޑުވުމެއްނެތި ކުރިއަށް ދަނީ ފެންފައްވާރާއަކުން ފެންފައިބައިގެންދާހާ ބާރުމިނުގައެވެ. ހިތަށް އެންމެ އުދަގޫވަނީ އެއީ ރަފައެލްއަށް ވީކަމަށްޓަކައެވެ.\nނަމަވެސް ކުރިން އަމީރާ ހޯދިމީހަކީ އޭނައެވެ. ރަފައެލް އެއް ނޫނެވެ. ކުރި ލިބެންޖެހޭނީ އޭނައަށެވެ.\nރަފައެލް ފެންވަރާލައިގެން އުނުގައި ތުވާލި އޮޅާލައިގެން ނުކުތްތަނާހެން ކުއްލިއަކަށް ހީވީ ވައިރޯޅިއާއިއެކު ތުވާލި އެއްލައިލިހެންނެވެ. ދެތިން ފޫޓު ދުރަށް އުދުހިގެން ދިޔަ ތުވާލި ނަގަން އަވަސްވެލި ވަގުތު ކުރިމަތިން ލޫސިއާން ފެނިފައި ކަޅިއަޅައިލިއެވެ.\n"ލޫސިއަން. ކޮންހާ ވިޔާނުދާކަމެއް......" ރަފައެލް ލޫސިއާންއަތުން ތުވާލި ޖަހައިގަތެވެ.\n"އަންހެންކުއްޖެއް ނެތެއްނު...." ލޫސިއާން ހުރީ ސުޕާރީއެއް ކައި ކައިއެވެ. ދުނިޔޭގެ އެއްވެސް ފިކުރެއް ނެތްހެން ހީވިޔަސް އެދެލޮލުގައިވާ ހިތާމަވެރިކަމުން ހިތްތައް ރޫރޫއަޅާހާވެއެވެ. އެހާވެސް އެހިތުގެ ހާލު ބޮޑެވެ. ހިނިތުންވުންތަކުގެ ތެރޭގައި އޭނަ ހުންނަނީ އެކަން ފޮރުވައިގެންނެވެ.\n"ހެވޭ. ލެން ކައިރީ ބުނަމެއްނު ހުއްދަ ނުހޯދާ ތިގޮތަށް ރޫމަށް ނުވަންނާށޭ. އަހަރެން ރުހޭކަމެއްނޫނޭ...." ރަފައެލް އިސްތަށިގަނޑުގައި ހާވަންފެށި ކްރީމްއަކުން މުޅިތަނުގައި ހިފައިލީ ނިކަން މީރުވަހެކެވެ. ބޮޑީސްޕްރޭއިން އެތަން މިތަނަށް ޖަހަންފެށިއެވެ. އެހެން އުޅެނިކޮށް އަތުން ޖެހިފައި ސެންޓްފުޅިއެއް ވެއްޓެން ދިޔަ ވަގުތު ހިފަން އަތްހޫރައިލި ނަމަވެސް ރަފައެލް އަށް ކުރެވުނުކަމެއް ނެތެވެ. ތަޅުމުގައި ޖެހުމުގެ ކުރިން ލޫސިއާން އެފުޅި ހުރިތާގައި ބެހެއްޓީ ދާދި ފަސޭހަކޮށެވެ. އެއިން ކޮންމެ ކަމަކީ އޭނައަށް ފެންފޮދެއް ބޯލުންހާ ފަސޭހަކަމެކެވެ.\n"ސޮރީ ބްރަދަރ. އަހަރެން އެކަނިވެރިކަމުން ކުރާނެ އެހެން ކަމެއް އޮތީއެއްނޫން. ވާހަކައެއް ބުނެލާހިތުން ކެތްނުވެގެން މިއައީ. އެނގޭތަ؟ އަމީރާ އިޒް ގޯން. އޭނަ އަހަރެން ދޫކޮށްލާފައި ހިގައްޖެ. ޒޯހަންގެ ކަންތައް އެނގުނީމަ...." ލޫސިއާން ފަރުވާކުޑަގޮތަކަށް ބުނެލިއެވެ. އޭރު ރަފައެލް ޖިންސްލުމަށްފަހު އަތްދިގު ގަމީހެއް ލައިގެން ގޮށް އަޅުވާން ފަށައިފިއެވެ. ހީވާގޮތުން ރަސްމީކަމެއްގައި ދާން އުޅެނީއެވެ.\n"ދިޔައީއޭ؟ ގަބޫލެއްވެސް ނުކުރެވޭ......" ރަފައެލްގެ ހިތް އަވަސްވެލީ ސަބަބެއްވެސް ނޭގެއެވެ.\n"މަންމަ އެހާ ލޯބިވާ ޅީދަރިއެއް ނުވެސް ހޯދޭނެޔޭ މަންމަ ބުނީ. ވީއިރު ކޮޓެޖަށް ގެންނަން އެހާ ބޭނުންވާ އަންހެންކުއްޖެއް ނުވެސް ނެތް. އެކަމަކު ދެން އެދިޔައީ. ބްލޭމް ކުރާނެ އެހެން މީހެއް ނެތް އައިމް ގިލްޓީ. އެނގެއެއްނު ކޮށްފައި ހުރި ހާ ނުބައިކަމެއްވެސް............" ލޫސިއާން ކުޑަކޮށް ހީލިއެވެ.\n"ލެން އިސްލާހުވޭ. ޝީ ވިލް ބީ ބެކް. މިހާރު ތަނަކަށް ދާން ލަސްވެގެން މިއުޅެނީ........" ރަފައެލް ހުރީ އެވާޙަކަ ދައްކާހިތަކުން ނޫނެވެ. އަދި ކޮއްކޮއާއި އަމީރާގެ ވާހަކަ ހިއްސާކުރަންވީމަ އެހިތަށް ވާ އުދަގޫތަކާއި ނުކުޅެދުންތެރިކަން ހާމަކުރާނެ ދުލެއްނެތެވެ. އޭނަގެ ކޮއްކޮގެ އަނބިމީހާއާއިމެދު އެހެން ނަޒަރަކުން ދެކެން ބޭނުންނުވިޔަސް އޭނަގެ ހިތުގެ މައްޗަށް ބާރެއް ނުފޯރެއެވެ.\nޒޯހަން އޮތީ ހައިރާންވެފައެވެ. ރަފައެލް ހަވީރުގަޑީގައި އޭނައާއި ވާހަކަދެއްކިއިރު "ޖިންނި" އެއްކަމުގެ އެއްވެސް ނިޝާނެއް ފެންނާކަށްނެތެވެ. އޭނަގެ ކައިރީގައި ގުރުއާން ޖަހާލާފައިވީއިރުވެސް ރަފައެލް އައިސް ހުއްޓުނީ ދާދި ކައިރީގައެވެ. އެ އޯގާތެރި ހިނިތުންވުމެވެ. ޒޯހަން އޭނަ ފެނުމުން ނުތަނަވަސްވާކަން ރަފައެލް އަށް އެނގޭބާވައެވެ. ޒޯހަން އެކަން ފޮރުވަން ކިތަންމެހާވެސް މަސައްކަތްކުރެއެވެ.\nޒޯހަން ބަލިވެގެން އައިސީޔޫގައި އޮތުމަށްފަހު ޕްރައިވެޓްރޫމަކަށް ޝިފްޓްކުރާންދެން ހެނާ އުޅުނީ ނަމާދުކޮށްގެން ދުޢާކުރުމުގައެވެ. ޒޯހަންއަށް ޝިފާލެއްވުމަށް އޭނަ ރޮއިފާ ދުޢާކުރިއެވެ. ފިރިމީހާ ނޫން އެހެން މީހަކަށް އެހިތުން ޖާގައެއް އޮތަސް އެކަން ހަދާންނެތުމަށްވެސް އޭނަ ދެންނެވިއެވެ. އޭނަ ޒޯހަންގެ މަތިން ހަދާން ނައްތާލާ މައިކަލްއަށް އިޚުލާސްތެރިވާން ކުރާ މަސައްކަތް ދެނެވޮޑިގެންވަނީ މާތްﷲއެވެ. އެހެން ހުއްޓާ މައިކަލްއާއިއެކު ޒޯހަންގެ އާއިލާ އެގެއަށް އައެވެ. މައިކަލް ދައުވަތުދީގެން މެންދުރު ކެއުމަށެވެ. ހެނާ މޭޒުމަތި ތައްޔާރުކުރުމަށްފަހު ކުޑަކޮށް ރީތިވެލިއެވެ. އެއަށްފަހު ކޮޓަރީގެ ދޮރު ހުޅުވާލާފައި ނުކުތުމާއިއެކު ފެނުނު ސޫރައަކުން ހަތަރެސްފައި ފިނިވާގޮތްވިއެވެ.


Gaanoonee imuge therein sarukaaru vattaalan masakaiy kurun, kusheh...\nރިޕޯޓު - ސަރުކާރު ވައްޓާލުން\nގާނޫނީ އިމުގެ ތެރެއިން ސަރުކާރު ވައްޓާލަން މަސައްކަތް ކުރުން، ކުށެއްތަ؟\nގާނޫނު އަސާސީގައި މަޖިލިސް ރައީސް ވަކިކުރެވޭނެ ގޮތް އެބައޮތް\nގާނޫނު އަސާސީގައި ރައީސުލްޖުމްހޫރިއްޔާ ވަކިކުރެވޭނެ ގޮތް އެބައޮތް\nރައްޔިތުންގެ މަޖިލިސް ތެރެއިން މިކަންކަން ކުރުމަކީ ގާނޫނުގެ ބޭނުން ހިފުން\nކ. މާލެ 22 އޭޕުރިލް 2017 | ހޮނިހިރު 01:56 12,777\nގާސިމް އިބްރާހިމް: ހައްޔަރުކުރި ތުހުމަތަކީ ގާނޫނާ ޚިލާފަށް ސަރުކާރު ވައްޓާލަން މަސައްކަތްކުރުން - މުހައްމަދު ޝަރުހާން\nގާނޫނީ ގޮތުން، ރައްޔިތުންގެ ވޯޓާއެކު ފެށޭ ވެރިކަމަކަށް ވިޔަސް ރައްޔިތުންގެ އިތުބާރު ގެއްލޭ ހިސާބުން އެ ވެރިކަމެއްގެ ޖާއިޒުކަން ގެއްލިގެންދާނެ އެވެ. ސައްޚަކަން ގެއްލިފައިވާ، ރައްޔިތުންގެ އިތުބާރެއް ނެތް ވެރިކަމެއް ދެމިއޮތުމުގެ އެއްވެސް ހައިސިއްޔަތެއް ނޯންނާނެ އެވެ. އެއީ ގާނޫނީ ވެރިކަމެއް ފެށިގެން އަންނަނީ ރައްޔިތުންނާ ހިސާބުން ކަމަށްވާތީ އެވެ. އަދި ގާނޫނީ ވެރިކަމެއް ދެމި އޮންނާނީ ވެސް ރައްޔިތުން ބޭނުންވާ ނަމަ ކަމަށްވާތީ އެވެ. މިއީ ޑިމޮކްރެެޓިކް ފަލްސަފާ އެވެ.\nމި ފަލްސަފާގެ ދަށުން ގާނޫނީ ގޮތުން އުފެދިފައިވާ ސަރުކާރެއް ހިންގެވުމާ ހަވާލުވެ ހުންނަވާ ވެރިއަކު ބަދަލުކުރެވޭނެ ގާނޫނީ އުސޫލުތަކެއް ދިވެހި ޖުމްހޫރިއްޔާގެ ގާނޫނު އަސާސީއާއި، ގާނޫނު އަސާސީން ބާރު ލިބިގެން ހަދާފައިވާ ގާނޫނުތަކުގެ ސަރީޚަ އިބާރާތުން ބަޔާކޮށްފައި އެބަހުއްޓެވެ. އެހެންކަމުން، އެ އިންތަކާއި މިންތަކުގެ ތެރެއިން ރައީސުލްޖުމްހޫރިއްޔާ މަގާމުން ދުރުކުރުމުގެ މަސައްކަތް ކުރުމަކީ ގާނޫނާ ޚިލާފްވެ، ކުށްވެރިވެގެންވާނެ ކަމަކަށް ނުވާނެ އެެވެ. އެފަދަ މަސައްކަތެއް ވެގެންވާނީ ގާނޫނު އަސާސީ އާއި ގާނޫނުތަކުގެ ބޭނުން ހިފުމަށެވެ. ނަމަވެސް، މިހާރުގެ ހާލަތަށް ބައްލަވާށެވެ.\nޖުމްހޫރީ ޕާޓީގެ ލީޑަރު ގާސިމް އިބްރާހިމް ދެ ފަހަރެއްގެ މަތިން ހައްޔަރުކޮށްފި އެވެ. ފުރަތަމަ ހައްޔަރުކުރީ، ގާނޫނާ ޚިލާފަށް ފުލުހުން ހޯދާފައިވާ، އަދި ގާނޫނާ ޚިލާފަށް ކްރިމިނަލް ކޯޓުން ނެރެފައިވާ އަމުރެއްގެ ދަށުންނެވެ. ދެވަނަ ފަހަރަށް ހައްޔަރުކޮށްފައިމިވަނީ ރައްޔިތުންގެ މަޖިލީހުގެ އިމްތިޔާޒްތަކާ ބާރުތަކުގެ ގާނޫނުގެ 13 ވަނަ މާއްދާގެ (ހ) އާ އެއްގޮތަށް ޕްރޮސެކިއުޓާ ޖެެނެރަލް މެދުވެރިކޮށް އަމުރެއް ހޯދައިގެންނެވެ.\nއެ ގާނޫނާ އެއްގޮތަށް ގާސިމް ހައްޔަރުކުރި ނަމަވެސް، ގާސިމްގެ މައްޗަށް ކޮށްފައިވާ ތުހުމަތާ މެދު ގާނޫނީ ނަޒަރިއްޔާތަކުން ބަލާލަމާތޯ އެވެ. ގާސިމް ވިދާޅުވަމުން ވަޑައިގަތީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް މަޖިލިސް މެންބަރުން ވޯޓް ދެއްވުމަށެވެ. އިދިކޮޅު ފަރާތްތަކުން މަސައްކަތް ކުރަމުންދަނީ މަޖިލިސް މެންބަރުން ތާއީދު ހޯދައިގެން މަސީހު މަގާމުން ދުރުކުރުމަށެވެ. އެކަމުގައި ގާނޫނީ އެއްވެސް ކުށެއް ނެތެވެ. އެއީ ރައްޔިތުންގެ މަޖިލީހުގެ ރައީސް މަގާމުން ދުރުކުރަން ބޭނުންވެއްޖެނަމަ މަޖިލީހުގެ ގަވާއިދު ބުނާ ގޮތުން ސަބަބު ބަޔާންކޮށް 42 މެމްބަރުންގެ ސޮޔާއެކު ލިޔުމަކުން މަޖިލީހަށް ހުށަހެޅިދާނެ އެވެ. އަދިި އެ މައްސަލައެއް މަޖިލީހަށް ލިބޭތާ ތިން ދުވަސް ތެރޭގައި މެމްބަރުންނަށް ނޯޓިސް ފޮނުވައި އެ މަސައްކަތް ކުރިއަށް ގެންދަން ޖެހެ އެވެ. ގާނޫނު އަސާސީގެ 82 ވަނަ މާއްދާގައި ވެސް މަޖިލިސް ރައީސް މަގާމުން ދުރުކުރުމަށް އަމަލުކުރަންޖެހޭ ގޮތް ބަޔާން ކޮށްދީފައިވެ އެވެ.\nރައްޔިތުންގެ މަޖިލީހުގެ ރައީސް މަގާމުން ދުރުކުރުމަށް ގާނޫނީ އިމުގެ ތެރެއިން މަސައްކަތް ކުރުމަކީ ގާނޫނާ ޚިލާފަށް ސަރުކާރު ވައްޓާލަން މަސައްކަތް ކުރުން ކަމުގައި ނުވާނެ އެވެ. މަޖިލިސްގެ ރައީސް ބޭރުކޮށް، މަޖިލީހުގެ ކޮންޓްރޯލް ހޯދައިގެން ރައީސުލްޖުމްހޫރިއްޔާގެ އިތުބާރު ނެތް ކަމަށް ފާސްކުރިޔަސް އެއީ ގާނޫނާ ޚިލާފަށް ސަރުކާރު ވައްޓާލަން މަސައްކަތް ކުރުން ކަމުގައި ނުވާނެ އެވެ. ގާނޫނު އަސާސީގެ 100 ވަނަ މާއްދާގައި ރައީސުލްޖުމްހޫރިއްޔާ ވަކިކުރެވޭނެ ގޮތްތައް ވެސް ބަޔާންކޮށްދީފައިވެ އެވެ. އެގޮތުން އިސްލާމްދީނުގެ އަސްލަކާ ނުވަތަ ގާނޫނު އަސާސީއާ ނުވަތަ ގާނޫނަކާ ކަނޑައެޅިގެން ޚިލާފްވެއްޖެނަމަ އެ ރައީސަކު ވަކިކުރެވޭނެ އެވެ. މަގާމުގައި ހުރެ ކުރަން އެކަށީގެންނުވާ ފަދަ ކަމެއް ކޮށްފިނަމަ ވެސް މަގާމުން ދުރުކުރެވޭނެ އެވެ. އަދި ރައީސުލްޖުމްހޫރިއްޔާގެ މަގާމުގެ މަސްއޫލިއްޔަތު އަދާކުރުމުގައި ނާގާބިލްވެއްޖެނަމަ މަގާމުން ދުރުކުރުމުގެ ޝަރުތު ހަމަވީ އެވެ. ރައީސުލްޖުމްހޫރިއްޔާ މަގާމުން ވަކިކުރެވޭނީ ވެސް ރައްޔިތުންގެ މަޖިލީހަށެވެ.\nތިން ބާރު ވަކިވެފައިވާ ނިޒާމެއްގެ ބޭނުމަކީ މިއީ އެވެ. ރައީސުލްޖުމްހޫރިއްޔާ އަކީ ވެސް ރައްޔިތުންގެ އަތް ފޯރާ ހިސާބުގައި ހުންނަ މީހަކަށް ހެދުމެވެ. ރައްޔިތުންނަށް އަނިޔާވެރިވާން ފަށައިފިނަމަ ކަނޑާ ވައްޓާލެވޭނެ އެވެ. މުޅި ނިޒާމު ބިނާވެފައިވަނީ ހުރިހާ ބާރެއް ރައްޔިތުންގެ އަތް މައްޗަށް ދީގެންނެވެ. އެހެން ކަމަށްވާއިރު، އެއް ބާރުން އަނެއް ބާރު ޒިންމާދާރުކުރުވުމަށް މަސައްކަތް ކުރުމަކީ ގާނޫނާ ޚިލާފަށް ސަރުކާރު ވައްޓާލަން މަސައްކަތް ކުރުން ކަމުގައި ފުލުހުންނަށް ތުހުމަތު ކުރެވޭނަމަ އެ ތިބީ ފޮތް ކިޔަން ޖެހިފަ އެވެ. ގާނޫނުތައް ދަސްކޮށް، ދުސްތޫރީ ނިޒާމު ކިޔަވަން ޖެހިފަ އެވެ.\nގާސިމްގެ މައްޗަށް ފުލުހުން ތުހުމަތު ކުރަނީ ގާނޫނާ ޚިލާފަށް ސަރުކާރު ވައްޓާލަން މަސައްކަތް ކުރުމުގެ ތުހުމަތެވެ. އަސާސަކީ ރައީސް އަބްދުﷲ ޔާމީން ވެރިކަމުން ދުރުކުރުމަށް މަސައްކަތް ކުރުމެވެ. ރައްޔިތުންގެ މަޖިލީހުގެ ތެރެއިން އެ މަސައްކަތްކުރާނަމަ، އެކަން ކުށަކަށް ވާނީ ކިހިނެއްތޯ އެވެ؟ އެ ކުށް ކަނޑައަޅަނީ ކޮން ގާނޫނެއްގެ ދަށުންތޯ އެވެ؟ ގާނޫނާ ޚިލާފަށް ވެރިކަން ބަދަލުކުރި މަންޒަރު 2012 ވަަނަ އަހަރު ވާނީ ފެނިފަ އެވެ. ގާނޫނީ ގޮތުން ރައްޔިތުންގެ ތާއީދާއެކު އުފެދިފައިވާ ވެރިކަމެއް ގާނޫނާ ޚިލާފަށް ވައްޓާލީ ފުލުހުންނާއި ސިފައިންކަން ތާރީޚުން އެ އޮތީ ފެންނާށެވެ. އެހެންކަމުން ގާނޫނީ އިމުގެ ތެރެއިން ވެރިކަމެއް ބަދަލުކުރަން މަސައްކަތް ކުރާ މަންޒަރު ފެނި އެކަން ފުލުހުންނަށް ހަޖަމު ނުވަނީތޯ އެވެ؟


Amihlla Soora Mees Media Gai Ishthihaaru Kurumakee Faafa Ehkan Engey Thah? - Vaguthu\nއަމިއްލަ ސޫރަ މީސްމީޑިއާގައި އިޝްތިހާރު ކުރުމަކީ ފާފައެއްކަން އެނގޭތަ؟\nލޮބުވެތި އުޚްތުންނޭވެ! ވިސްނަވާލައްވާށެވެ. ތިބާގެ އަމިއްލަ ޞޫރަ އިޝްތިހާރު ކުރުމުގެ ކުރިން އަދިވެސް ވިސްނާށެވެ. “މާދަމާ ރިމޫވް ކޮއްލާނަމޭ…”ނުބުނާށެވެ. މާދަމާއަށް އިންތިޒާރު ނުކުރާށެވެ. ތިބާއާއެކު ވަނީ މިއަދެވެ. މާދަމާ އެފޮޓޯ ނަގަންދެން ތިބާ ދިރި ހުންނާނޭ ކަމުގެ އެއްވެސް ޔަޤީން ކަމެއް ނެތެވެ. ވަޤުތު ފާއިތުވުމުގެ ކުރިން ވިސްނަވާލައްވާށެވެ.\nނޯޓު: މި ލިޔުމަކީ އުމްރުއައްމާރު ދިސަލަފިއްޔާއަށް ލިޔެފައިވާ ދީނީ ލިޔުމެކެވެ.


މާލޭ ސިޓީ ކައުންސިލްގެ އިދާރާ / މާލެ / މައްޗަންގޮޅި އޮފީސް\nމަޤާމްތަކަށް ކުރިމަތިލާ ފަރާތްތަކުގެ އިންޓަރވިއު ބޭއްވުމަށް ކުރަންޖެހޭ މަސައްކަތްތައް ގަވާއިދުތަކާ އެއްގޮތައް ކުރުން\nވަޒީފާ ދެއްވުމާއި، ބަދަލުކުރެއްވުމާއި، ވަކިކުރެއްވުމާއި ގުޅޭ މަސައްކަތްތައް ވިއުގަ މެދުވެރިކޮށް ކުރުން.\nއޮފީހުގެ މެންޑޭޓަށާއި، މަގާމުތަކަށް އަންނަ ބަދަލުތަކާއި ގުޅިގެން އޮނިގަނޑު ގަވާއިދުން އަޕްޑޭޓްކޮށް ވިއުގަ މެދުވެރިކޮށް އެޕްރޫވް ކުރުމަށް ސިވިލް ސަރވިސް ކޮމިޝަނަށް ފޮނުވުން.\nމުވައްޒަފުންގެ މުސާރައާއި، ކްރެޑިޓް ސްކީމްތަކުގެ މަޢުލޫމާތު އަދި ޕެންޝަންސްކީމްގެ އަޕްޑޭޓްތައް ބެލެހެއްޓުން.\nމުވައްޒަފުންގެ މުސާރައާއި، މަޤާމުތަކަށް އަންނަ ބަދަލުތަކާ އެއްގޮތަށް މުސާރަ ޝީޓާއި ސެޕް ސިސްޓަމް އަދާ ހަމަކޮށް ބެލެހެއްޓުން.\nމުސާރައާއި ބެހޭ އެންމެ ފަހުގެ ލިޔުންތައް ފައިލްކޮށް ރައްކާތެރިކަމާއެކު ބެލެހެއްޓުން.\nވަޒީފާއާއި ގުޅޭ މަޢުލޫމާތު ހޯދުމަށް މުވައްޒަފުން ހުށަހަޅާ ފޯމްތަކުގެ ޖަވާބު ދިނުން.\nމުވައްޒަފުންނާގުޅޭ ރިކޯޑްސްތައް އަޕްޑޭޓްކޮށް ބެލެހެއްޓުން.\nތަމްރީންތަކަށް މުވައްޒަފުން ހޮވުމާއި ފޮނުވުމުގައި ތައްޔާރުކުރުކުރަންޖެހޭ ލިޔެކިޔުންތައް ތައްޔާރުކޮށް ފޮނުވުމާއި،ތަމްރީންދެވޭ މުވައްޒަފުންގެ އަޕްޑޭޓް ތައްޔާރުކޮށް ބެލެހެއްޓުން.\n'މަތީ ސާނަވީ' ނުވަތަ އެއާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފާވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމާލޭ ސިޓީ ކައުންސިލްގެ އިދާރާ/ މާލެ / ލޭންޑް އެންޑް ވައިޓަލް ރެޖިސްޓްރޭޝަން / ވައިޓަލް ރެޖިސްޓްރޭޝަން ސެކްޝަން / ސިޓިޒެން ރެޖިސްޓްރޭޝަން ޔުނިޓް (މިނިސްޓްރީ އޮފް ހައުސިންގ އެންޑް އާބަން ޑިވެލޮޕްމަންޓް އިމާރާތް)\n1. މާލޭގެ ރަށްވެހީންގެ ރަޖިސްޓްރީ، ދަފްތަރު ރަޖިސްޓްރީ، މާލޭގެ ރަށްވެއްސަކަށްވުމުގެ ސެޓްފިކެޓް ހެދުމަށް ހުށަހަޅާ ފޯމުތަކާއި، ރަށްވެހިކަން ބަދަލު ކުރުމަށް ހުށަހަޅާ ފޯމުތައް ޓައިޕްކުރަން ދިނުމަށްޓަކައި ޗެކް ކުރުމުގެ މަސައްކަތްތައް ކުރުން.\n2. މާލޭގެ ރަށްވެހީންގެ ރަޖިސްޓްރީ، ދަފްތަރު ރަޖިސްޓްރީ، މާލޭގެ ރަށްވެއްސަކަށްވުމުގެ ސެޓްފިކެޓްތައް ޓައިޕް ކުރުމަށްފަހު ރީ ޗެކްކޮށް، ވެރިއެއްގެ ސޮއި ކުރުވުމަށްފަހު އަސްލާއި ކޮޕީ ވަކިކޮށް ކައުންޓަރާއި ޙަވާލު ކުރުން.\n3. މާލޭގެ ރަށްވެހީންގެ ރަޖިސްޓްރީ އާއި ރަށްވެހިވުމާއި ގުޅިގެން ލިބޭ ސިޓީތަކަށް ޖަވާބު ތައްޔާރުކޮށް ފޮނުވުން.\n4. ރަށްވެހިންގެ ރަޖިސްޓްރީއާބެހޭ ގޮތުން ހުށަހަޅާ ފޯމް، ސިޓީ ފަދަ ތަކެއްޗާއި، ރަށްވެހިވުމާބެހޭ މައްސަލައިގެ ޑިސްޕެޗް ސްލިޕްތައް، އެ މައްސަލަ އަކާއި އެޓޭޗް ކޮށް ފައިލް ކުރުން.\n5. މާލޭ ސިޓީގެ ރަށްވެހިންގެ ރަޖިސްޓްރީ، ދަފްތަރު ރަޖިސްޓްރީ، މާލޭގެ ރަށްވެއްސަކަށް ވުމުގެ ސެޓްފިކެޓް އަދި ފްލެޓްތަކުގެ ރަޖިސްޓްރީއަށް އަންނަ އުނި އިތުރު މާސްޓަރ ލިސްޓަށް އެންޓަރ ކުރުން.\n6. ވިލިމާލެ އާއި ހުޅުމާލޭގައި ދިރިއުޅޭ ކަމުގެ ލިޔުން ހޯދުމަށް އެދޭ ފަރާތްތަކުގެ ފޯމުތައް ޗެކްކޮށް ޤަވާޢިދާ އެއްގޮތަށް ލިޔުން ތައްޔާރުކޮށް ލިސްޓް އަޕްޑޭޓްކުރުން.\n7. މާލޭގައި ރަށްވެހިވުމާއި ގުޅިގެން އީ-ގަވަރންމެންޓުން ނާއި އޮފީސް މެއިލަށް ލިބޭ މެމޯ، ސިޓީ، މެސެޖް، މެއިލްތައް ނަގައި އެކަމާ ގުޅޭ މައްސަލައާ އެޓޭޗްކޮށް ވެރިއެއް ސޮއި ކުރެއްވުމުން އެ ސިޓީ / މެމޯ އަށް ދޭންވާ ޖަވާބުލިޔެ ފޮނުވާ އެތަކެތި ފައިލް ކުރުން.\n8. އޮފީހުން ދޫކުރާ ޚިދުމަތަށް އެދޭ ފޯމަށް ގެންނަންޖެހޭ އިޞްލާޙުތައް ގެނެސް ވެބްސައިޓްގައިވާ ފޯމުތައް އަޕްޑޭޓް ކުރުމަށްޓަކައި އެ މަސައްކަތްކުރާ މުވައްޒަފުންނާ ވާހަކަދެއްކުމަށްފަހު ފޯމުތަކުގެ ސޮފްޓް ކޮޕީ ފޮނުވުން. އަދި އިޞްލާޙު ކުރެވޭ ފޯމުތައް ކަސްޓަމަރުންނަށް ދޫކުރަން ފޯމްތައް ފޮޓޯ ކޮޕީ ނަގައި މުވައްޒަފުންނާ ޙަވާލު ކުރުން.\n9. މާލޭގެ ރަށްވެހިންގެ ރަޖިސްޓަރީ އާއި ދަފްތަރު ރަޖިސްޓްރީ އަދި ރަށްވެހި ސެޓްފިކެޓާ ބެހޭގޮތުން މަޢުލޫމާތު ހޯދުމަށް އަންނަ މީހުންނަށާއި، އެކަމާއި ބެހޭ ގޮތުން އަންނަ ފޯން ކޯލްތަކަށް މަޢުލޫމާތު ސާފުކޮށް ދިނުން.\n10. ތަކެތި ބަލައި ނުވަތަ ހުށަހެޅުމަށް އަންނަ މީހުންނަށް ދިމާވާ މައްސަލަތައް ޙައްލު ކުރުމަށް ކައުންޓަރގައި ތިއްބަވާ މުއައްޒަފުންނަށް އެހީތެރިވުން.\n11. ރަށްވެހީންގެ ރަޖިސްޓްރީ އާއި ދަފްތަރު ރަޖިސްޓްރީ އަދި ރަށްވެހި ސެޓްފިކެޓާ ދޫކުރުމަށް އެދި ފޮނުވާ ސިޓީތައް މައްސަލަ ނިމުމުން ފައިލްކޮށް ބެލެހެއްޓުން.\n12. އޮފީސް ހުޅުވާ ލެއްޕުން.\n13. އޮފީހުގެ ވެރިން އަންގަވާ އޮފީހުގެ މަސައްކަތްތައް ޤާނޫނާއި ގަވާއިދާ ޚިލާފު ނުވާނެހެން ކުރުން.\nމި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 06 އޮކްޓޯބަރ 2019 ގެ 13:00 ގެ ކުރިން، މާލޭ ސިޓީ ކައުންސިލްގެ އިދާރާ މައްޗަންގޮޅީ އޮފީހަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމްތަކަށް މީހަކު ހޮވުމަށް ބޭއްވޭ އިންޓަވިއު އަދި އިމްތިޙާނު އޮންނާނީ، 08 އޮކްޓޯބަރ 2019 އާއި 13 އޮކްޓޯބަރ 2019 އާ ދެމެދު، މައްޗަންގޮޅީގައި ހުންނަ މާލޭ ސިޓީ ކައުންސިލްގެ އިދާރާގެ އޮފީހުގައެވެ.\nނަންބަރު: (IUL) 425-C1/1/2019/ 79\nސުންގަޑި: 06 އޮކްޓޫބަރު 2019 1300


ހިތުގެ ޝަކުވާ… 15 – Esfiya\nހިތުގެ ޝަކުވާ… 15\nމާނާ ނުކުތުމާއި އެކުހެން މާއިޝްގެ ބަޑި ފަޅައިގެން ދިޔައެވެ. ބައްޕަ އޭނާ ދެކެ އެހާ ނަފްރަތު ކުރަން ޖެހުނީ ކީއްވެބާވައޭ ހިތަށް އެރިއެވެ. އޭނާ ހަމައެކަނި އިއްވާލީ އޭނާގެ ހިތުގެ އަޑެވެ. ބޭރުކޮށްލީ ހިތުގެ އުދާސްތަކެވެ. ކިޔައިދިނީ ހިތުގެ ޝަކުވާއެވެ. އެހެންނަމަވެސް، ބަދަލުގައި އޭނާއަށް ލިބުނީ ވޭނެވެ. ހިތާމައެވެ. ޒަޚަމެވެ. ބައްޕަގެ އެ ވިހަ ގަދަ ބަސްތަކުންނާއި. އަނިޔާވެރި ޢަމަލުން މާއިޝްގެ ހިތުގައި ބައްޕައާއި މެދު ނަފްރަތު އުފެދުނެވެ. ކުޑައިރުއްސުރެ މިއަދާ ހަމައަށްވެސް، ބައްޕަގެ ކުރިމައްޗަށް އަރާ ކޮންމެ ފަހަރަކުވެސް، އޭނާ ކުރިމަތިލާން ޖެހެނީ ބައްޕަގެ ތޫނު ޚަންޖަރެއް ފަދަ ވިހަގަދަ ބަސްތަކުންނެވެ. އެ އަނިޔާވެރި ބަސްތަކުން މިއަދާ ހަމައަށްވެސް އޭނާގެ ހިތަށް ލިބިފައިވާ ޒަޚަމްތައް ވަނީ ނުފިލާނޭ ބޮޑެތި ކޫރުތަކަކަށް ބަދަލުވެފައެވެ. ކުޑައިރުއްސުރެ ނުލިބިފައިވީ ބައްޕަގެ ލޯތްބަށް އޭނާ ފެންބޮވައިގަނެފައިވީ ވަރު އިނގޭނީ ހަމަ އޭނާއަށެވެ. އެހެންނަމަވެސް، އޭނާ އަދިވެސް ހިތްވަރުކުރާނެވެއެވެ. ބައްޕަގެ ލޯބި ލިބެންދެން އޭނާ ކެތްކުރާނެއެވެ. ބައްޕައަށް ވިސްނި، ތައުބާވާނެ ދުވަހަކަށް އޭނާ އިންތިޒާރު ކުރާނެއެވެ. އޭނާގެ ހިތުގެ ޝަކުވާތަކަށް ލުޔެއް ލިބޭތޯ ﷲ ގެ ޙަޟްރަތުގައި ކެތްތެރިކަމާއެކު ދުޢާ ދަންނަވާނެއެވެ.\nފޯނު އެލާމްވާ އަޑަށް ހޭލެވުނު ރައިޝާ މޭޒުމަތިން ބޯ ނެގި އިރު އެ މޫނުމަތީގައި ވަނީ ވަރުބަލިވެފައި ހުރި ކަމުގެ އަސަރުތަކެވެ. ގިނަ ދުވަސް ވަންދެން ހަމަނިދި ނުލިބުމުގެ ސަބަބުން ރައިޝާގެ ދެލޯ ވަނީ ހިސާބަކަށް ވަޅުވަދެފައެވެ. އެހެންޏާ އެ މޫނުމަތިން ފެންނަން ހުންނަ ތާޒާކަމެއް ފެންނާކަށް ނެތެވެ. މޫނުމަތީގައި ހިސާބަކަށް ބިހި ނަގާފައި ހުރި އިރު މޫނުމަތީގެ އޮމާންކަންވެސް ވަނީ ކޮންމެވެސް ވަރަކަށް ގެއްލިފައެވެ. ރަނގަޅަށް ނުކެއުމުގެ ސަބަބުން ހަށިގަނޑު ކުރިއަށްވުރެ ނިކަމެތި ކަމަށް ދައްކައެވެ. ހޭލެވުމަށްފަހުވެސް އިރުކޮޅަކު އޮވެލާފައި ރައިޝާ ތެދުވެ ފޮތްތައް ލައްޕާލާފައި ސްޓަޑީ ޓޭބަލް މަތި ތަރުތީބު ކޮށްލިއެވެ. ސްޓަޑީ ޓޭބަލްގެ މަތީގައި ދިއްލާފައި ހުރި ރަން ކުލައިގެ ޓޭބަލް ލައިޓް ނިވާލަމުން ރައިޝާ ކޮޓަރީގެ ލައިޓް ޖެއްސިއެވެ. ހޭވިފައި ވާ އޭނާގެ ދިގު އިސްތަށިގަނޑު އޮމާން ކޮށްލަމުން ރައިޝާ ހުޅިއެއް ޖަހާލިއެވެ. ވަރުބަލި ވެފައި ހުރި ނަމަވެސް ފަތިސް ނަމާދު ބަންގީގެ އަޑު އިވުމުން ފާޚާނާއަށް ވަނީ ނަމާދުކުރަން ޖެހޭނެތީއެވެ. ރޭގައި ވަރަށް ދަން ވަންދެން ފިލާވަޅު ކިޔަން އޮވެފައި ނިދުނީ ދޭއްވެސް ޖެހި ފަހުންނެވެ. މިއަދަކީ ޓެސްޓް ފެށޭ ދުވަސްކަމުން ރައިޝާ ރޭ އެއްކޮށް ހޭދަކުރީ ފޮތް ކިޔުމުގައެވެ. ފަތިސް ނަމާދުކޮށްގެން މިއަދު ޓެސްޓުން ރަނގަޅު ނަތީޖާއެއް ލިބޭތޯ ރައިޝާ ﷲ އަށް ދުޢާ ދެންނެވީ ﷲ ގެ ޙަޟްރަތުގައި ކުރާ ދުޢާއަށް ވުރެ ބާރުގަދަ ހަތިޔާރެއް ނުވާކަން އެނގޭތީއެވެ.\nނަމާދުކޮށްގެން ޤުރުއާން ކިޔަވާލުމަށްފަހު ރައިޝާ އަނެއްކާވެސް އިށީނީ ފޮތް ކިޔާށެވެ. މިދުވަސްކޮޅު ބަދިގެއަށް ވަންނާކަށްވެސް ރައިޝާއަށް ވަގުތެއް ނުވެއެވެ. ނުހާވެސް އިހަށް ހަމައެކަނި ކިޔެވުމަށް ސަމާލުކަން ދޭން އެދުމުން، ރައިޝާ ގިނަ ވަގުތު ހޭދަކުރާނީ ކޮޓަރީގައި ފޮތް ކިޔުމުގައެވެ. ގިނަފަހަރަށް ކާންވެސް ނުނުކުންނާއެވެ. އެހެންނަމަވެސް އެއިން ކޮންމެ ފަހަރަކުވެސް ރިއާޝްއާއި، ޔާޝް ނޫނީ ރީޝާ ރައިޝާގެ ކޮޓަރިއަށް ކާ އެއްޗެހި ގެންގޮސްދޭނެއެވެ. ރިޔާޒްވެސް ރައިޝާއަށް ބޭނުންވާ އެެއްޗެއް ނަމަ، އެދުވަހަކު އެ އެއްޗެއް ހޯދައިދޭނެއެވެ. ރައިޝާގެ ހުރިހާ ކަމެއްހެން ނުހާ ބަލައިދޭތީ ރައިޝާއަށް އިތުރު އެއްވެސް ކަމަކާ ފިކުރު ކުރާކަށް ނުޖެހެއެވެ. އާއިލާ މެމްބަރުން އޭނާއަށް ދޭ އެއްބާރުލުމާއި، އެހީތެރިކަން ފާހަގަކޮށް، އަބަދުވެސް ރައިޝާ އެކަމަށް ޝުކުރުވެރިވެއެވެ.\nމަޑުމަޑުން ނައިރާގެ ކޮޓަރީގެ ދޮރު ހުޅުވާލާފައި ވަތް ނިޝާއަށް ހިނިތުންވެލެވުނީ ނައިރާ ނިދާފައި އޮތް އިރު އެއް އަތުގައި ފޮތެއް އޮތުމުންނެވެ. އޭނާގެ ދަރިފުޅު ކިޔަވަން ކުރާ މަސައްކަތާއި މެދުގައި ނިޝާ އަބަދުވެސް ފަޚުރުވެރި ވެއެވެ. ﷲ ގެ ޙަޟްރަތުގައި ނައިރާއަށް ރަނގަޅު ނަތީޖާއަކާއި، އުފާވެރި މުސްތަޤްބަލެއް ދެއްވާތޯ ދުޢާ ކުރެވުނު ޢަދަދުވެސް ނޭނގެއެވެ. މަޑުންމަޑުން ގޮސް ނިޝާ ނައިރާގެ އެނދު ކައިރީގައި ހުއްޓިލިއެވެ. ނައިރާގެ އަތުގައި އޮތް ފޮތް ނެގި ތަނުން ނައިރާ ކުޑަކުޑަކޮށް ދެލޯ ހުޅުވާލިއެވެ. ނިޝާ ހިނިތުންވެލުމަށްފަހު ނަމާދަށް ތެދުވާށޭ ބުނުމުން ނައިރާ ދެލޯ އުނގުޅަމުން ތެދުވިއެވެ. މަޑުމަޑުން އެނދުން ތެދުވެ، ލަސް ފިޔަވަޅުތަކެއްގައި ގޮސް ނައިރާ ފާޚާނާއަށް ވަނުމުން ނިޝާ އެނދުމައްޗާއި، މޭޒުމަތި ރީތިކޮށްލިއެވެ. އަދި ނައިރާއަށް އަޑު އިވޭ ވަރަށް ނަމާދުކޮށްގެން ސައިބޯން އަންނާށޭ ބުނުމަށްފަހު ނިޝާ އެ ކޮޓަރިން ނުކުތެވެ.\nމިދުވަސްކޮޅު ނައިރާއަށް މާއިޝްގެ ޚަބަރެއް އެއްގޮތަކަށްވެސް ނުވެއެވެ. ފޯނުން ގުޅުންވެސް ވަނީ ދަތި ކަމަކަށެވެ. ޓެސްޓުތައް އޮންނާތީ އެހެން ކަމަކާ ވިސްނާނެ ވަގުތެއް ނުވާތީއާވެސް އެކުގައެވެ. ސްކޫލުން ފެންނަ އިރު މާއިޝް ކުޑަކޮށް ބަލި ފާޑުވެސް ޖަހައެވެ. އެހެންނަމަވެސް، ނައިރާ އެކަންކަން އެއްފަރާތް ކޮށްލަނީ އެއީ މާއިޝްވެސް ޓެސްޓުތަކަށް ތައްޔާރުވާތީ، އަރާމު ކުރަން ނުލިބުމުން ކަމަށް ވިސްނާފައެވެ. މިއިން އެއްވެސް ކަމެއް ނައިރާ ރައިޝާއަށް ނޭންގީ މިދުވަސްކޮޅު ކިޔެވުން ފިޔަވައި އެހެން އެއްވެސް ކަމަކަށް ވަގުތު ހުސްކުރަން ރައިޝާ ބޭނުންނުވާކަން އެނގޭތީއެވެ.\nފަތިސް ނަމާދު ކޮށްލުމަށްފަހު ނައިރާވެސް ދުޢާ ކުރީ އޭނާއަށް ރަނގަޅު ނަތީޖާއެއް ދެއްވާތޯއެވެ. ނަމާދު ކޮށްލުމަށްފަހު ބޭރަށް ނުކުތީ ސައިތަށްޓެއް ބޮއިލާށެވެ. ބޭރަށް ނުކުތުމުގެ ކުރިން ނައިރާ ލޯގަނޑުން އަމިއްލަ ސޫރައަށް ބަލައިލިއެވެ. މިދުވަސްކޮޅު މާ ބުރަކޮށް އުޅެން ޖެހުމުގެ ސަބަބުން ރައިޝާއެކޭ އެއްފަދައިން ނައިރާގެ މޫނުމަތިންވެސް ބަލި ގޮތެއް ފެންނަން ހުއްޓެވެ. ހަށިގަނޑުވެސް ނިކަމެތިވެފައި، ކުޑަކޮށް ރޯގާ ވައްތަރު ވެފައި ހުރުމުން އަޑުވެސް ވަނީ ކުރަކިވެފައެވެ. ލޯގަނޑުން އަމިއްލަ ސޫރައަށް ބަލަހައްޓައިގެން ހުރި ނައިރާއަށް ނިޝާ ގޮވާ އަޑު އިވުމުން އަވަސްއަވަށް އިސްތަށިގަނޑުގައި ދައްޗެއް ޖަހާލުމަށްފަހު އިސްތަށިގަނޑު ލުއި ގޮތަކަށް ހަރުކޮށްލިއެވެ. ނަމާދުކުރި މުސައްލަ އަލަމާރި ތެރެއަށް ލުމަށްފަހު ނައިރާ އަވަހަށް ކޮޓަރިން ނުކުތެވެ.\nނިދިފައި އޮތް މާއިޝްއަށް ހޭލެވުނީ މީހަކު އޭނާގެ ގައިގައި ހިފާ ގޮވާ ކަހަލަ އިހުސާސެއް ކުރެވުމުންނެވެ. ވަރުބަލި ގޮތަކަށް ބޯ ހިއްލައިލާފައި ބަލައިލި އިރު އެނދު ކައިރީގައި މާނާ ހުރި ތަން ފެނުމުން މާއިޝް އަނެއްކާވެސް އޮށޯތެވެ. އެހެންކަމުން މާނާ އެނދުމަތިން ބާލީހެއް ނަގައި މާއިޝްގެ ގައިގައި ބޮނޑިއެއް އަޅާލިއެވެ. “މާޝް… މިއަދު ޓެސްޓު ފެށޭ ދުވަހެއްނު.. އަވަސް އަވަސް.. ތެދުވޭ.. ބަލަ މިހާރު އެއޮށް ހައެއް ޖަހަނީ.. އަދި ތި އޮތީ ފަތިސް ނަމާދުވެސް ނުކޮށް.. އަށެއް ޖަހާއިރު ސްކޫލަށްވެސް ދާން ޖެހޭނު.. ތިހެން އޮއްވައި މިއަދުވެސް ސައި ނުބޮއެ ދާން ވެއްޖެއްޔާ ކަމަކު ނުދާނެ.. އަދި އަމުދުން ޓެސްޓް ފެށޭ ދުވަހު..” އާދައިގެ މަތިން މާނާ އޭނާގެ ހާސަރުތައް ދަމަން ފެށުމުން މާއިޝް އެނދުން ތެދުވީ އޭނާ ނުތެދުވާހާ ހިނދަކު މާނާ ކުރުނުކުރާނެކަން އެނގޭތީއެވެ. މާއިޝް ތެދުވެގެން ގޮސް ފާޚާނާއަށް ވަނުމުން މާނާ ދެފަރާތަށް ބޯ ހޫރުވާލުމަށްފަހު މާއިޝްގެ އެނދުމަތި ރީތި ކުރަން ފެށިއެވެ.\nމާއިޝްގެ ސްޓަޑީ ޓޭބަލް މައްޗަށް ނަޒަރު ހުއްޓުމާއި އެކު މަނާއަށް ފުން ނޭވާއެއް ދޫކޮށްލެވުނެވެ. ހަމައެކަނި ސްޓަޑީ ޓޭބަލްގެ މައްޗަށް ބަލައިލުމުންވެސް މާއިޝް މިފަހަރު ޓެސްޓުތަކަށް ތައްޔާރުވާ ވަރު ފެނެއެވެ. އެހެން ފަހަރުތަކޭ ޚިލާފަށް މިފަހަރު މާއިޝް ކިޔެވުމަށް ސަމާލުކަން ދޭކަން މާނާއަށް ވަރަށް ރަނގަޅަށްވެސް އެނގެއެވެ. އެހެންނަމަވެސް، މާއިޝް މި ހުރިހާ ކަމެއް އެ ކުރަނީ މާއިޝްގެ އަމިއްލަ އުފަލަށް ނޫންކަން އެނގުމާއި އެކު މާނާގެ ހިތުގައި ރިއްސާލިއެވެ. މާއިޝް މި ހުރިހާ ކަމެއް އެ ކުރަނީ އަމާން އުފާކޮށްދޭން ކަންވެސް އެނގުނެވެ. އެންމެ ކުޑައިރުއްސުރެވެސް މާއިޝްގެ ހުވަފެނަކީ ރާއްޖޭގެ މަޝްހޫރު ފުޓުބޯޅަ ކުޅުންތެރިއަކަށް ވުން ކަން މާނާއަށް ވަރަށް ރަނގަޅަށްވެސް އެނގެއެވެ. މިފަހަރު މާއިޝް ޓެސްޓުތަކުން ރަނގަޅު ނަތީޖާއެއް ހޯދުމަށްފަހު މާއިޝް އޭނާގެ އަމިއްލަ މަގުން ހިނގަން ބޭނުންވާ ވާހަކަ މާނާ ކައިރި ވަނީ ބުނެފައެވެ. އަމާންގެ ރުހުން ލިބުނަސް، ނުލިބުނަސް މާއިޝް ހުރީ އޭނާގެ ހުވަފެންތައް ކާމިޔާބު ކުރުމުގެ ޢަޒުމުގައެވެ. އޭނާގެ ނޭވާ ހުރިހާ ހިނދަކު، މާއިޝް ދިރިއުޅުމުގައި އަޅާ ކޮންމެ ފިޔަވަޅެއްގައި ވެވެން ހުރި ހުރިހާ އެހީތެރިކަމެއް ވެދޭން މާނާ ހުރީ ތައްޔާރަށެވެ. ޚިޔާލުތަކުގައި ހުރި މާނާއަށް ފާޚާނާގެ ދޮރު ހުޅުވުނު އަޑު އިވުމާއިއެކު، ކަރުނަތައް ފުހެލުމަށްފަހު ކޮޓަރިން ނުކުންނަން ދިޔައީ މާއިޝް ކައިރީގައި ނިމިގެން ސައިބޯން އަންނަން އެދުމަށް ފަހުއެވެ.\nދުވަހަކަށްފަހު ދުވަހެއް ފާއިތުވަމުން ގޮސް ބާރަ ދުވަހުގެ ތެރޭގައި ގިނަ ޓެސްޓުތައް ހުރީ ނިމިފައެވެ. މިއަދަކީ އެންމެ ފަހު ޓެސްޓް އޮންނަ ދުވަސް ކަމުން ރައިޝާއާއި ނައިރާ އެގްޒާމް ހޯލަށް ވަނީ އެހެން ޓެސްޓުތަކެކޭވެސް އެއްފަދައިން މި ޓެސްޓުވެސް ފަސޭހަވޭތޯ ދުޢާ ކުރަމުންނެވެ. މިއަދު އޮތީ ހިސާބު ކަމުން ރައިޝާ ހުރީ ކުޑަކޮށް ބިރުގަންނަ ގޮތް ވެފައެވެ. ނައިރާއަށް މިކަން އެނގުމުން އެކި ވާހަކަތައް ދައްކައިގެން ރައިޝާ މަސަލަސް ކުރެވޭތޯ ބެލިއެވެ. ޓެސްޓު އޮންނާތީ ކުޑަކޮށް ބިރު ގަތް ނަމަވެސް، މިއަދު ހުރިހާ ޓެސްޓުތަކެއް ނިމޭތީ، ރައިޝާއާއި ނައިރާގެ އިތުރުން މާއިޝްވެސް ހުރީ ހަމަޖެހިފައެވެ. ޓެސްޓު ނިމުމުން ޗުއްޓީގައި ކުރާނެ ގިނަ ކަންތައްތަކެއް ރައިޝާއާއި ނައިރާ ހުރީ ރާވާފައެވެ. އެހާ ބުރަކޮށް މުޅި އަހަރު ދުވަހު އުޅެފައި ބޮޑު ޗުއްޓީއެއް ލިބޭތީ ނައިރާ ހީވަނީ ފޯރިއެއް އަރައިގެން އުޅޭ ހެންނެވެ. އެހެން ދުޗަސްދުވަހަށް ވުރެ އަނގަގަދަ ވެފައި، ހަރަކާތްތެރިހެންވެސް ހީވެއެވެ. ދެކުދިން އެކީގައި ގޮސް އެކުއްޖަކަށް ޚާއްސަ ކުރެވިފައިވާ ގޮޑީގައި އިށީނެވެ. މާ ދުރު ނޫން ހިސާބެއްގައި މާއިޝްވެސް އިނެވެ. ޓެސްޓު ޕޭޕަރު ލިބުމުން ރައިޝާ ނައިރާއަށ ވައި އަޑުން “ގުޑް ލަކް” އޭ ބުނެލިއެވެ. ބަދަލުގައި ނައިރާވެސް ހިނިތުންވެލާފައި “ޔޫ ޓޫ” އޭ ބުނެލިއެވެ. އެވަގުތު ޓީޗަރު ޓެސްޓް ހަދަން ފަށާށޭ ބުނުމުން އެއްވެސް ކުއްޖަކު އަނެއް ކުއްޖަކާ ވާހަކައެއް ނުދައްކައެވެ. ރައިޝާއާއި، ނައިރާގެ އިތުރުން މާއިޝްވެސް ބެލީ ފަރުވާތެރި ކަމާއެކު ގަޑި ޖެހުމުގެ ކުރިން ޓެސްޓު ހަދާ ނިންމާލެވޭތޯއެވެ.\nޓެސްޓު ނިންމާފައި އެގްޒާމް ހޯލުން ނުކުތް ރައިޝާއާއި ނައިރާގެ މޫނުމަތީގައި ވަނީ ހިތްހަމަޖެހިފައި ހުރިކަމުގެ ކުލަވަރުތަކެވެ. އެ ދެކުދިންގެ މޫނަށް އެކަނި ބަލައިލުމުންވެސް މިއަދުގެ ޓެސްޓު ދިޔައީ ރަނގަޅަށް ކަން އެނގެއެވެ. “ކޮބާ.. ހޭޓަރ އޮފް މެކްސް.. ކިހިނެއް ޓެސްޓު ދިޔައީ…؟ ފަސޭހަ ދޯ..” ރައިޝާގެ އުޅަނބޮށީގައި ޖަހާލަމުން ނައިރާ އަހާލިއެވެ. “ހޫމްމްމް.. ޓެސްޓް ދޯ.. ދެން އޯކޭ.. ބެޓަރ ދޭން އައި އެކްސްޕެކްޓެޑް.. އިންޝާ ﷲ އެޓްލީސްޓް ނައިންޓީ ފައިވް ލިބޭނެ.. އައި ޕްރެކްޓިސްޑް އަ ލޮޓް ދިސް އިޔަރ..” ރައިޝާ ބުނެލީ ޔަޤީންކަމާއި އެކުގައެވެ. ގެއަށް ދިޔަ މަގުމަތީގައި ނައިރާ ދިޔައީ ޓެސްޓުތައް ނިމުމުން ބޮލަށް ފަސޭހަވާ ވާހަކަ ހުއްޓުމެއް ނެތި ދައްކަމުންނެވެ.\n“އޯހ ގޯޑް.. ހާދަ ބޮލަށް ފަސޭހަ ވެއްޖޭ އެގްޒާމްތައް ނިމުނީމަ.. ދިސް ޕާސްޓް ވަން މަންތް ފެލްޓް ލައިކް ހެލް.. ރަނގަޅަކަށް ނުވެސް ކެވެ، ނުވެސް ނިދެ، ޓީވީއެއް ބަލައިލެވުނީކީ ނޫން، ނުވިތާކަށް ފޯނުގަވެސް އަތެއްނުލެވެ… ހުވާ މި ބުނީ.. މަ މިއަދު ގޮއްސަ ބިރިޔާޏެއް ކާލާނީ.. ހާދަ ބަނޑުފައޭ..” ނައިރާ ކުޑަކުއްޖެއްހެން ކުސްތަޅާލިއެވެ. ނައިރާ އުޅުނު ގޮތުން ރައިޝާ ކައިރިއަށް ހިނި އަންނަ ގޮތް ވިއެވެ. “ހެހެ.. އެހެން ދޯ.. މަވެސް ހަމަ ތިފަދަ.. ބަޓް ޔޫ ނޯ.. މިދުވަސްކޮޅު ޖެހޭނެ ވަރަށް އެކްޓިވް ވާން.. ކުޑަބެއާ ރީއްތަގެ ވެޑިން އިޒް އިން ފޯރ ޑޭސް.. އައި ހޭވް ޓު ޕްރިޕެއާރ ފޯރ އިޓް.. އޭ.. ބައި ދަ ވޭ، މަންމަ އޮތް މަށަށާ ނައިއަށާ އެއްވައްތަރު ހެދުން ގެނެއްސަ.. އިޓް ވޯޒް ސޯ ސޯ ސޯ ބިއުޓިފުލް.. އަޅެ މާދަމާ އަންނައްޗެ އެ ހެދުން ވަރުކޮށްލަން.. ޖްވެލަރީސް އެންޑް ހައި ހީލްސްވެސް ޝޯލް ވެސް.. ހުރިހާ އެއްޗެސްވެސް ސޭމް.. މާދަމާ އާދޭ..” ރައިޝާ އެހެން ބުމުން ނައިރާ ވަގުތުން އިސް ޖެހިއެވެ. ރައިޝާއަށް އެ މަންޒަރު ފެނުމުން ވީ ގޮތެއް ދެނެގަންނަން ވަގުތުކޮޅެއް ނެގިއެވެ. ވީ ގޮތް އެނގުމުން ރައިޝާ ނުވާ ކަމަށް ހަދާފައި ކަރުކެހެލިއެވެ.\n“ހޫމްމް.. އާޝް ދޮންބެވެސް އުޅޭނެޔޭ.. ހާސް ކަނޑާލާ ފަހަރީ.. މީޓް ކޮށްލަން ބޭނުންތަ..؟ މަ އެކަން ހަމަޖައްސަދީފާނަން..” ރައިޝާ ދިމާކޮށްލާ ރާގަކަށް އެހެން ބުނުމުން ނައިރާގެ ކޯތާފަތަށް ޖަންބު ކުލަ ވެރިވާން ނެގީ މަދު ސިކުންތުކޮޅެވެ. މި މަންޒަރު ފެނުމުންވެސް ރައިޝާއަށް ނައިރާއާ ދިމާކޮށްނުލާ ކެތެއް ނުވިއެވެ. “ހޯ ހޮއެ ހޮއޭ.. ސަމް ވަން އިޒް ބްލަޝިން އައި ގެސް..” ނުވާ ކަމަށް ހަދާލާފައި ރައިޝާއެހެން ބުނުމުން ނައިރާ ރައިޝާގެ ގައިގައި ޖަހާލާފައި ކުރިއަށް ދުއްވައިގަތެވެ. ރައިޝާވެސް ހިނިގަނޑެއް ޖަހާލުމަށްފަހު، ނައިރާގެ ފަހަތުން ގެއަށް ދާން މިސްރާބު ޖެހިއެވެ.\nގެއަސް އައިސް ވަތް ރައިޝާ އެންމެ ފުރަތަމަވެސް ސޯފާމައްޗަށް ވެއްޓިގަތެވެ. ވަރުބަލި ވެފައި ހުރުމުން ރައިޝާ ބޭނުންވީ އިރުކޮޅަކަށް ނަމަވެސް ވަރުބަލިކަން ފިލުވާލާށެވެ. އެހެންނަމަވެސް މަރައިގެން އޮތް ދެލޯ ހުޅުވާލަން ޖެހުނީ ރިއާޝް އޭނާއަށް ގޮވަން ފެށުމުންނެވެ. “ރާރާ.. ދޭބަލަ ޔުނީފޯމް ބަދަލުކޮށްގެން އަންނަން އިހަށް.. ކައިގެން ގޮސް ދެން ކޮޓަރީގަ ނިދަން އޮވޭ..” މިފަހަރު ރައިޝާއަށް ޖެއްސުން ކުރުމުގެ ބަދަލުގައި، ރިއާޝް ރީތިކޮށް ވާހަކަ ދެއްކީ ރައިޝާ މި ހުރިހާ ދުވަހަކު، ނުކައި، ނުބޮއެ، އަރާމު ކުރުމެއް ނެތި، ކުރި ބުރަ މަސައްކަތުން ވަރުބަލިވެފައި، ހަމަނިދި ނުލިބޭކަން އެނގޭތީއެވެ. މިކަހަލަ ދުވަހެއްގައި ރައިޝާ ރުޅި އެރުވުމުން ރުޅިގަނޑު ދެގުނައަށް ބޮޑުވާނެކަން ރިއާޝްއަށްވެސް ވަރަށް ރަނގަޅަށް އެނގެއެވެ. ރިއާޝް އެހެން ބުނުމުން ދާން ނުދާން ކަހަލަ ގޮތަކަށް އޮވެފައި ރައިޝާ ތެދުވެގެން ގޮސް ކޮޓަރިއަށް ވަނީ ފެންވަރާ ތާޒާވެލުމަށެވެ.\nނައިރާ ގެއަށް ވަދެ އެންމެ ފުރަތަމަވެސް ދުއްވައިގަތީ ކޮޓަރިއާ ދިމާލަށެވެ. ފާޚާނާއަކަށް ދާން ވެފައި ހުރުމުން އެހާ ބާރުގަންނުވާފައި ދިޔަ އިރު، ނިޝާ ގޮވާކަންވެސް ނޭނގޭ ކަހަލައެވެ. ފެންވަރާ ނިމިގެން ނައިރާ ނޫކުލައިގެ ޖަރޒީ އަކާ ކަޅު ކުލައިގެ ފުއްޕި ހަރުވާޅެއް ލިއެވެ. ރީތިވެ ނިމިގެން އެންމެ ފުރަތަމަވެސް ދުއްވައިގަތީ ބަދިގެއާ ދިމާލަށެވެ. އޭރު ނިޝާ ކޮންމެވެސް އެއްޗެއް ކައްކާ ވަސް ނޭފަތުގައި ޖެހުމުން ނޭފަތް އެތެރެއަށް ދަމާލެވުނެވެ. ފަހަތުން ގޮސް ނައިރާ ނިޝާ ގާތު ހަދަނީ ކޯއްޗެއްތޯ އަހާލިއެވެ. “ބިރިޔާނި..” ނިޝާގެ ޖަވާބުން ނައިރާ އުފަލުން ފުންމައިގެން އެރިއެވެ. އަވަހަށް ތަށިތައް ނަގާ މޭޒުމަތި އަތުރަން ފެށީ ބަނޑަށް އެއްޗެއް ލުމުގެ ބޭނުމުގައެވެ.\nދޮރުން އެތެރެއަށް ވަދެގެން ލަސް ފިޔަވަޅުތަކެއްގައި ހިނގަމުން އައި މާއިޝްއަށް ހުއްޓެން މަޖުބޫރުވީ ސޯފާގައި އިން އަމާން އޭނާއަށް ގޮވާލުމުންނެވެ. ދެލޯ މަރާ ބާރުކޮށްލަމުން މާއިޝް އަތް މުއްކަވާލީ އަމިއްލަ ނަފްސު ހަމައަކަށް އަޅުވާލުމުގެ ގޮތުންނެވެ. އޭރު މާއިޝްގެ އަތުންނާއި، ކަރުން ހުރީ ނާރުތައް ފުފިފައެވެ. މުޅި މޫނުވެސް ރަތްވެފައި ހުރުމުން މާއިޝް އެ ހުރީ ވަރަށް ރުޅި އައިސްފައިކަން ބަލައިލި ކޮންމެ މީހަކަށްވެސް އެނގޭނެއެވެ. އަމާން ދެކެ އޭނާ މިހާރު ވަނީ ފާޑެއްގެ ފޫއްސެކެވެ. އެހެންނަމަވެސް، ރުޅި ކޮންޓްރޯލް ކުރަން މަސައްކަތް ކުރަމުން މާއިޝް އަމާންއާ ވީ ދިމާލަށް އެނބުރުނެވެ.\n“ލައްބަ ބައްޕާ..” މާއިޝްގެ އަޑު އައީ މަޑުންނެވެ. “ޓެސްޓުތައް ކިހިނެއް ދިޔައީ..؟ ކިހާވަރެއް ލިބޭނެހެން ހީވޭ..؟” މާ ކުރިންވެސް އަމާން އަހާނީ އެހެންކަން މާއިޝްއަށް އެނގެއެވެ. “ރަނގަޅަށް ދިޔައީ.. ފާސްވާނެ ހަމަ ގައިމުވެސް..” އެއްވެސް ފަރުވާލެއްނެތް ގޮތަކަށް ކޮނޑު އަރުވާލުމަށްފަހު މާއިޝް ކޮޓަރިއާ ދިމާލަށް މިސްރާބު ޖެހީ ވަރުބަލިވެފައި ހުރިލެއް ބޮޑުކަމުންނެވެ. އޭނާ ކިތަންމެ ވަރުބަލިވެފައި ހުއްޓަސް އަމާންއަށް ފާހަގަ ވެގެން އަރާމްކޮށްލަން ދާށޭ ނުބުނާނެކަން އެނގޭތީއެވެ. މާއިޝް ދިޔުމުން އަމާން ފުން ނޭވާއެއް ދޫކޮށްލުމަށްފަހު އަނެއްކާވެސް ކިޔަން އިން ނޫސް ހުޅުވާލިއެވެ. ތިރީގައި ހުރި މާހީންއަށް މާއިޝް ކޮޓަރިއަށް ވަތް ތަން ފެނުމުން، ކާ އެއްޗެހި ހިފައިގެން މާއިޝްގެ ކޮޓަރިއާ ދިމާލަށް މިސްރާބު ޖެހީ އަމާން ގޭގައި އުޅޭހާ ހިނދަކު މާއިޝް ތިރިއަށް ނުފައިބާނެކަން އެނގޭތީއެވެ.\n“މީތި ސަޅި ދޯ.. މިއަށް އަރާނީ ބީޗްގަ..” ފޮށިގަނޑެއްގައި ހުރި ފައިވާންތަކުން ފައިވާނެއް ދައްކަމުން ރައިޝާ ނައިރާއަށް ދައްކާލިއެވެ. އެ ދެކުދިން ތިބީ ރައިޝާގެ ކޮޓަރީގައެވެ. މާދަމާ ޔާޝްއާއި ރީޝާގެ ކައިވެނި އޮންނާތީ އެ ދެކުދިންވެސް ދަނީ އެކަމަށް ތައްޔާރު ވަމުންނެވެ. “ހޫމް.. މީތި ސަޅި.. ހެދުން ވަރުކުރަން އުޅެމާ..” ނައިރާ އެހެން ފޮށިގަނޑެއްގައި އޮތް ހެދުމެއް ނެގިއެވެ. ރައިޝާވެސް އެއްބަސް ވުމަށްފަހު އެ ހެދުން ހިފައިގެން ފާޚާނާއަށް ވަނީ ހެޔޮވަރުތޯ ބަލާށެވެ. ނައިރާއާ ދެކުދިން ހެދުމާއި، ފައިވާނާ އެއްޗެހި ވަރުކުރަން އެތައް އިރަކު އުޅުނެވެ. ދެން ހުރި ހުރިހާ ކަމެއް ރިޔާޒްމެން ހަމަޖައްސާނެކަން އެނގޭތީ ރައިޝާމެންނަށް މާ ބޮޑު މަސައްކަތެއް ކުރާކަށް ނުޖެހުނެވެ.\nފޮށިގަނޑުތަކާއި ކޮތަޅުތައް އެއްފަރާތް ކޮށްލާފައި ދެކުދިން ވެގެން ރައިޝާގެ ކޮޓަރި ސާފުކޮށްލިއެވެ. އޭރު ބޭރުގައި ނުހާއާއި، ރިޔާޒްއާއި، ނިޝާގެ އިތުރުން ޔާޝްއާއި ރީޝާވެސް ވާހަކަ ދައްކާ އަޑު އިވެއެވެ. ރިއާޝް ވީ ރިޔާޒް ބުނެގެން ފިހާރައަކަށް ގޮހެވެ. ކޮޓަރި ސާފުކުރުމަށްފަހު ދެކުދިން ރައިޝާގެ އެނދުމަތީގައި އޮށޯވެލީ ވަރުބަލިވެފައި ހުރުމުންނެވެ. “ނައީ..” ރައިޝާ ގޮވާލުމުން ޖަވާމުގައި ނައިރާ ހޫމް ލައްވާލިއެވެ. “މާދަމާ ނައި ވާނެ އިނގޭ ވަރަށް ރީތިވާން..” ރައިޝާ އެއްމިޔަކަނުން ހީލަމުން ބުނެލިއެވެ. “އެއީ..؟ ކީއްކުރަން މަ ރީތިވަނީ..؟ ބަލަ މެޑަމޫ މަށެއް ނޫނޭ ކައިވެނި ކުރަން މިއުޅެނީކީ..” ނައިރާ މާ ބޮޑު ކަމަކަށް ނުހަދާ ބުނެލިއެވެ. އެއާއެކު ރައިޝާގެ ތުންފަތްމައްޗަށް ވެރިވީ ލާނެތް ހިނިތުންވުމެކެވެ. “ކައިވެނި ނުކުރިޔަކަސް…… ސްޓިލް އިޓް މޭ ބީ ޔުއަރ އެނިވަރސަރީ ޑޭޓް..” ރައިޝާ އެންމެ ފަހުން ބުނެލި ޖުމްލަ ނައިރާއަށް އަޑު ނީވޭ ވަރަށް ވައި އަޑަކުން ބުނެލުމަށްފަހު އަމިއްލަ ނަފްސަށް ހިނިތުންވެލިއެވެ.\nSalaam dear readers.. Ummeedhu kuran mi prt vx kiyuntherinnah kamudhiya kamah.. Next prt liyumuge masakkaiy alhugandu mihaaru kuriyah mi gendhanee..maadhamaage vaguthegga submit kohlaanan insha allah.. Keep waiting.. LYSM\nWow wow wow madamoooo mi partvex haadha reehchey kanbulo 🤣🤣🤣🤣🤣 v reethi ingey Hama asluvex❤❤❤❤❤ nayooo Kokky ge test kihinehtha vanee kithah marks tah libunee onvebala plx mihaaru onehvex nuvey meenaa eh eyyyy nayooo guruathunvex7dhw libunee dhen v ufaavaanethaa dhw suvaalu number7nagaanan ma 🤣🤣🤣🤣🤣🤣 hahahahahah 😂😂😂😂😂😂😂🤣😂😂🤣😂🤣🤣 hurebal nikan Qur’an test gavex hedhi goyy hadhaalaa an mifaharuvex iraadhakurevviyyaa 🤣🤣😂😂🤣🤣😂🤣😂😂😂\ni reply to mu moya kudahtha gandu..\nhooonn kurin dhuvahuvx ma on v mey.. kamanaafaanu on uveenu.. test dhww… ey magey ithah eri sir negee baavaey noonee hama mashah gasthuga7dhinee baavey.. hahaha magey hini gandu dhiyaee falhaigen7libun vhk buneema.. hmmm hadhaabala hadhaabala.. ma adhi ready vx nuvan ekamu.. haha.. ey vrh salaam ingey manje manma ashaa bappa ashaa.. dhn dhontha kairi buney ma bunyey bakari kaeedha dheke vrh lebi veyey… hahaha.. dhonbe adhivx thanmathin nuthedhuvey dhw.. kobaa thigeyga ulhey bahchaa gandu? mi bunee thuhthube vhk.. hahahahaha… eyyy bodudhatha men fihaara ah jassaalan vaane dhw mi covid kanthah nimuneema.. jessun kohlan vaane ingey.. ikko vx govaigen dhaanee majaa moden ehchehi hoadhaigen dhathuru dhaan dhw.. aharun3meehun mee cousin ge therein best cousin friends ennu dhw.. dhaan vaane ingey.. fuh basthaa vx hifaigen dhaanvaanee meehunnah landu dheyn.. wyy magey ufan dhuvas annaneenu.. koacheh dheynee mifaharu??? biriyani dheythi ingey..\nIn reply to magey nayooo Kokko\nBiriyanni kihineh dheynee aan dhen Viber in ethikolheh fonuvafaanan❤❤❤❤❤gaimuvex wish kuraanan emmenahthure kurin heheh magey lobi nayoo Kokky❤❤❤❤❤aan dhathuru dhanavaane mi covid dhiyaeema and monitering negeema dhw ememn hkoh dhw dhanee ahrumen3meehun dhanee fuh dhalhu hifaigen fuh jahan hahahahahah 😂😂🤣🤣😂🤣😂😂😂😂 emmen gayah jahan jeheyne ingey ememnah salaam byeee nayooooooo Kokky 💖♥😘♥♥♥♥ I am missing you sooooooooo much I love you sooooooooo much baby♥♥♥♥♥♥❤❤❤💖❤💖❤💖❤💖❤💖\nyhh enme furathama vx kudahtha wish kurethoa onnaanan heylaa ingey.. aanedhuvahu honbe dhahtha gayah ekani jeheema kada.. maa madhunney gendhevunee dhw.. h salaam bunaanan iraadhakurevviyyaa.. byeee… aheyy i miss u moreeee babe.. i love u moreeeee bodu dhaithaa\nHahahah ma mee bodu dhaitha viyya Mashah bodu dhaitha Kiyan😂😂🤣🤣😂😂😂 ya dhen gendhanvaane baivaru fuh kothalheh gendhanvaane ingey😂😂🤣🤣😂😂ememn gayah jahan vaane lha bahchaa thah dhurah laafa😂😂😂😂😂😂 I miss you sooooooooooooooooooooooo much and I love you soooooooooooooo much emem furatham ah wish kureytho balaathi ingey♥♥❤❤♥❤❤❤💖❤♥♥❤💖💖❤♥❤💖💖❤🙂♥🙂💖❤❤♥❤❤💖❤♥❤💖💖❤\nދީނީ ލޯބި March 5, 2018


Sarukaaru muvazzafunnah libey average aamdhanee 1.6 percent ithuruvejje - One Online\n6 ޖެނުއަރީ 2022: ސަރުކާރުގެ ގިނަ އިދާރާތަކެއް ހުންނަ ވެލާނާގެ --- ވަން ފޮޓޯ: ޔޫސުފް ސޮފްވާން\nސަރުކާރު މުވައްޒަފުންނަށް ލިބޭ އެވަރެޖު އާމްދަނީ 1.6 އިންސައްތަ އިތުރުވެއްޖެ\nމިދިޔަ ޑިސެމްބަރު މަހާ އަޅައި ބަލާއިރު ސަރުކާރު މުވައްޒަފުންނަށް ލިބޭ އެވަރެޖު އާމްދަނީ މަތިވެއްޖެއެވެ.\nމޯލްޑިވްސް ސްޓެޓިސްޓިކަލް ބިއުރޯއިން ކޮންމެ މަހަކު އާންމުކުރާ މަންތުލީ ގަވަމެންޓް ވޭޖް އިންޑެކްސްގެ ޖެނުއަރީ މަހުގެ ރިޕޯޓުގައި ބުނެފައިވާ ގޮތުން މިދިޔަ އަހަރުގެ ޑިސެމްބަރު މަހާ އަޅައި ބަލާއިރު، މިއަހަރުގެ ޖެނުއަރީ މަހު ސަރުކާރު މުވައްޒަފުންގެ އެވަރެޖު މުސާރަ ވަނީ 1.6 އިންސައްތަ އިތުރުވެފައެވެ. އެގޮތުން މިދަޔަ އަހަރުގެ ޑިސެމްބަރުގައި އެވަރެޖު މުސާރައަކީ 15،441 ރުފިޔާއެވެ. ނަމަވެސް މިއަހަރުގެ ޖެނުއަރީ މަހުގައި އެ އަދަދު ވަނީ 15،686 ރުފިޔާއަށް އިތުރުވެފައެވެ.\nފިނޭންސް މިނިސްޓްރީގެ ތަފާސް ހިސާބުތަކާ ހަވާލާދީ ސްޓެޓިސްޓިކަލް ބިއުރޯއިން އާއްްމުކޮށްފައިވާ މި އިންޑެކްސްގައި ބުނެފައިވާ ގޮތުން ފާއިތުވި އަހަރުގެ ޑިސެމްބަރު މަހާ އަޅައި ބަލާއިރު ސަރުކާރު މުވައްޒަފުންގެ އަދަދުވެސް ޖެނުއަރީ މަހު ވަނީ 0.5 އިންސައްތަ އިތުރުވެފައެވެ.\nއެ ހިސާބުތައް ދައްކާ ގޮތުން ސަރުކާރުގެ މުވައްޒަފުންގެ ތެރެއިން އިދާރީ ހިންގުމުގެ ދާއިރާގައި މަސައްކަތްކުރާ މުވައްޒަފުންގެ 22 އިންސައްތަ މުވައްޒަފުންނަށް ޖަނުއަރީ މަހު ލިބިފައިވަނީ އަސާސީ މުސާރައިގެ ގޮތުގައި 5،000 ރުފިޔާއެވެ. އަދި 38 އިންސައްތަ މުވައްޒަފުންނަށް އަސާސީ މުސާރައިގެ ގޮތުގައި 6،500 ރުފިޔާއާއި 9،999 ރުފިޔާއާ ދެމެދުގެ މިންވަރެއް ލިބިފައިވާ އިރު، 15 އިންސައްތަ މުވައްޒަފުންނަށް 10،000 ރުފިޔާއާއި 17،999 ރުފިޔާއާ ދެމެދުގެ މިންވަރެއް އަސާސީ މުސާރައިގެ ގޮތުގައި ވަނީ ލިބިފައެވެ.\nއެކި ދާއިރާތަކުގެ މުވައްޒަފުންގެ އާމްދަނީއަށް ބަލާ އިރު، ތައުލީމީ ދާއިރާގެ މުވައްޒަފުންނަށް މިދިޔަ އަހަރުގެ ޑިސެމްބަރު މަހާ އަޅައި ބަލާއިރު މިއަހަރުގެ ޖެނުއަރީ މަހުގައި އެވަރެޖުކޮށް ލިބުނު އާމްދަނީ ވަނީ 1.8 އިންސައްތަ ދަށަށް ގޮސްފައެވެ.\nތައުލީމީ ދާއިރާގައި މަސައްކަތް ކުރާ 4،271 މުވައްޒަފުންގެ ތެރެއިން 18 އިންސައްތަ މުވައްޒަފުންނަށް އަސާސީ މުސާރައިގެ ގޮތުގައި 5،000 ރުފިޔާއަށްވުރެ މަދު މިންވަރެއް ލިބޭ އިރު 11 އިންސައްތަ މުވައްޒަފުންނަށް ލިބެނީ 5،000 ރުފިޔާއާއި 6،499 ރުފިޔާއާ ދެމެދުގެ މުސާރައެކެވެ. އަދި 16 އިންސައްތަ މުވައްޒަފުންނަށް 10،000 ރުފިޔާއާއި 17،999 ރުފިޔާއާ ދެމެދުގެ އަދަދެއް އަސާސީ މުސާރައިގެ ގޮތުގައި ލިބިފައިވާ އިރު، 18،000 ރުފިޔާއަށް ވުރެ އިތުރަށް އަސާސީ މުސާރަ ލިބޭ މުވައްޒަފުންގެ އިންސައްތައަކީ އެކެކެވެ.\nސިއްހީ އަދި އިޖުތިމާއީ ދާއިރާއަށް ބަލައިލާ އިރު، އެ ދާއިރާގެ މުވައްޒަފުންގެ އެވަރެޖު އާމްދަނީ ވަނީ 4.3 އިންސައްތަ އިތުރުވެފައެވެ. އެ ދާއިރާގައި މަސައްކަތް ކުރާ 5،292 މުވައްޒަފުންގެ ތެރެއިން 40 އިންސައްތަ މުވައްޒަފުންގެ އަސާސީ މުސާރައަކީ 5،000 ރުފިޔާއެވެ. އަދި 14 އިންސައްތަ މުވައްޒަފުންނަށް 5،000 ރުފިޔާއާއި 9،999 ރުފިޔާއާ ދެމެދުގެ އަސާސީ މުސާރައެއް ލިބޭ އިރު، 11 އިންސައްތަ މުވައްޒަފުންނަށް ލިބެނީ 10،000 ރުފިޔާއާއި 17،999 ރުފިޔާއާ ދެމެދުގެ މިންވަރެކެވެ.\nމި ހިސާބުތަކަށް ބަލާއިރު އެވަރެޖު އާމްދަނީ އެންމެ ބޮޑީ އާންމު އިދާރީ ހިންގުމުގެ ދާއިރާގައި މަސައްކަތްކުރާ މުވައްޒަފުންގެއެވެ. އެ މުވައްޒަފުންގެ އެވެރެޖު މުސާރައަކީ 15،920 ރުފިޔާއެވެ.


Enme hiyvaru gadha meehunakee cancer aa hanguraama kuraa meehun:...\nލުއި ޚަބަރު - މަނީޝާ ކޮއިރަލާ\nއެންމެ ހިތްވަރުގަދަ މީހުންނަކީ ކެންސަރާ ހަނގުރާމަކުރާ މީހުން: މަނީޝާ\nމިއީ ކެންސަރާއި ކުރި ހަނގުރާމައިގެ މައްޗަށް ލިޔެފައިވާ ފޮތެއް\nކ. މާލެ 10 ޖެނުއަރީ 2019 | ބުރާސްފަތި 19:00 3,819\nމަނީޝާގެ 'ހީލްޑް' ފޮތް ނެރުމުގެ ރަސްމިއްޔާތުގެ ތެރެއިން - ފޭސްބުކް\nބޮލީވުޑުގެ ތަރިންގެ ތެރޭގައި ހިމެނޭ ސޮނާލީ ބެންޑްރޭ، ރިޝީ ކަޕޫރު، ރާކޭޝް ރޯޝަންއަކީ މި ވަގުތު ވެސް ކެންސަރުގެ ތަފާތު ބަލިތަކަށް ފަރުވާ ހޯދަމުންދާ ތަރިންނެވެ.\nއެ ގޮތުން ނޭޕާލްއަށް އުފަން ބޮލީވުޑުގެ މަޝްހޫރު ތަރި މަނީޝާ ކޮއިރަލާއަކީ ވެސް ކެންސަރުގެ ބައްޔަށް ފަރުވާ ހޯދާފައިވާ ފަރާތެކެވެ. 2012 ވަނަ އަހަރު އޯވަރީއަށް ޖެހުނު ކެންސަރަށް ފަރުވާ ހޯދާފައިވާއިރު އޭނާ ބުނީ އެންމެ ހިތްވަރުގަދަ މީހުންނަކީ ކެންސަރާ ހަނގުރާމަކުރާ މީހުން ކަމަށެވެ.\nއެގޮތުން ކެންސަރުގެ ބައްޔަށް ފަރުވާ ހޯދަމުން ސަންޖޫ އަދި ލަސްޓް ސްޓޯރީން ފެނިފައިވާ މަނީޝާ ބުނީ މި ފިލްމުތަކުގައި ދެއްކިފައި ވަނީ ވަރަށް ރަނގަޅު ޕާފޯމެންސެއް ކަމަށެވެ.\nނޫސްވެރިންނާ ވާހަކަ ދައްކަވަމުން މަނީޝާ ބުނީ ކެންސަރާ ހަނގުރާމަ ކުރި ދުވަސްވަރަކީ ވަރަށް ހިތްވަރުކުރަން ޖެހުނު ދުވަސްވަރެއް ކަމަށާއި އެކަމުގެ ސަބަބުން ވަރަށް ގިނަ ތަޖްރިބާތަކެއް ވެސް ކުރެވިއްޖެ ކަމަށެވެ. އަދި މިހާރު ކޮންމެ ކަމެއް ވެސް ވަރަށް ސީރިއަސްކޮށް ނެގޭ ކަމަށް އޭނާ ބުންޏެވެ.\nއުމުރުން 47 އަހަރުގެ އެކްޓްރެސް ބުނެފައި ވަނީ ކެންސަރާ ހަނގުރާމަ ކުރި ގޮތުގެ މައްޗަށް މިހާރު ފޮތެއް ލިޔެފައިވާނެ ކަމަށާއި މިއީ ވެސް އެ ދުވަސްތައް މަތިން ހަނދާން ނައްތާލުމަށްޓަކައި ކުރި ކަމެއް ކަމަށެވެ.\nއެގޮތުން "ހީލްޑް" ނަމުގައި މިހާރު ޗާޕްކޮށްފައިވާ މިފޮތުގައި ވަރަށް ގިނަ ވާހަކަތަކެއް ވަނީ ހިމަނާފައެވެ. ޕެންގުއިން ހައުސް އިން ޗާޕްކޮށްފައިވާ މިފޮތް ބާޒާރަށް ނެރުނު ހަފްލާގައި ބޮލީވުޑުގެ ގިނަ ފަންނާނުން ވަނީ ބައިވެރިވެފައެވެ.\nމަނީޝާގެ ދެން އެންމެ އަވަހަށް ފެނިގެންދާނީ "ޕްރަސްތަނަމް" އިން ސަންޖޭ ދަތުގެ އަންހެނުންގެ ރޯލުންނެވެ. މިފިލްމުގެ މަސައްކަތް މިހާރު ވަނީ އެއްކޮށް ނިމިފައެވެ.


Minister Shahid ah China Safeeruge thaureefu – Iru\nމިނިސްޓަރު ޝާހިދަށް ޗައިނާ ސަފީރުގެ ތައުރީފު\nފޮރިން މިނިސްޓަރު އަބްދުﷲ ޝާހިދު، އެކި ބަސް ބަހުން ވާހަކަ ދެއްކުމުގައި ވަރަށް ކުޅަދާނަ ކަމަށް ޗައިނާ އިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޖަންގް ލިޖޮންގް ވިދާޅުވެއްޖެ އެވެ.\nމިފަހުން ބޭރުގެ ގައުމުތަކުގެ ޑިޕްލޮމޭޓުން ބައިވެރިވެގެން ކުރިއަށްގެންދިޔަ ރިސެޕްޝަންތަކުގައި މިނިސްޓަރު ޝާހިދު ވަނީ އެ ގައުމެއްގެ މީހުން ވާހަކަ ދައްކައި މާދަރީ ބަހުން ތަގުރީރު ކުރައްވަން ފައްޓަވައިފަ އެވެ.\nއެގޮތުން ރާއްޖޭގެ 55 ވަނަ މިނިވަންދުވަސް ފާހަގަކުރުމަށް މިއަދު ވަނީ ޗައިނާގެ ބެއިޖީންގައި ރިސެޕްޝަނެއް ބާއްވައިފައެވެ. އެ ރިސެޕްޝަންގައި ވާޗުއަލްކޮށް ބައިވެރިވެވަޑައިގެން މިނިސްޓަރު ޝާހިދު ވާހަކަދައްކަވާފައި ވަނީ ޗައިނާ ބަހުންނެވެ.\nމިނިސްޓަރ ޝާހިދު ދެއްވި ވީޑިއޯ މެސެޖުގައި ދިވެހިރާއްޖެއާ ޗައިނާއާ ދެމެދު އޮތް ގާތްގުޅުމުގެ މައްޗަށް އަލިއަޅުވާލާފައިވެއެވެ. މިނިސްޓަރ ޝަހިދުގެ ކުރު ސްޕީޗް ހިއްސާކުރައްވައި ކުރެއްވި ޓްވީޓެއްގައި ޗައިނާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޖަންގް ލީ ޖޮންގް ވިދާޅުވީ މިނިސްޓަރ ޝަހިދު ޗައިނާ ބަހުން ވާހަކަފުޅުދެއްކެވުމަށް ކުރެއްވި މަސައްކަތްޕުޅަކީ ސެޓްފިކެޓެއް ދޭވަރުވާ ކަމަށެވެ.\nމިނިސްޓަރު ޝާހިދު ޗައިނާ ބަހުން ވާހަކަދައްކަވާ ވީޑިއޯ ޓުވީޓުކުރައްވާ ޗައިނާ ސަފީރު ވަނީ މިނިސްޓަރަށް ތައުރީފުކުރައްވައިފައެވެ.\nއެގޮތުން އަމިއްލަފުޅަށް ބަސްތައް ދަސްކުރުމުގައި މިނިސްޓަރު ވަރަށް ކުޅަދާނަކަމަށާއި، އެކަން ފާހަގަކުރައްވައި މިނިސްޓަރަށް ސެޓްފިކެޓެއް ދޭން ވިސްނަވާކަމަށް ސަފީރު ވިދާޅުވިއެވެ.


ޖައިލަމްގެ ހަށިގަނޑުގެ 12 ތަނަކަށް ވަޅި ހަރާފައިވޭ: އޭޑީކޭ | Murders in Maldives\nޖައިލަމްގެ ހަށިގަނޑުގެ 12 ތަނަކަށް ވަޅި ހަރާފައިވޭ: އޭޑީކޭ\nރޭ ހިންގި މާރާމާރީގައި މަރުވި ޖައިލަމް އަހުމަދު ޝާކިރުގެ ހަށިގަނޑުގެ 12 ތަނަކަށް ވަޅިހަރައި ޒަހަމްކޮށްލާފައިވާ ކަމަށް އޭޑީކޭ ހޮސްޕިޓަލުން މިއަދު ބުނެފި އެވެ.\nއެ ހޮސްޕިޓަލުގެ މެނޭޖިން ޑިރެކްޓަރު އަހުމަދު އަފްއާލު ވިދާޅުވީ 24 އަހަރުގެ އެ ޒުވާނާގެ ހަށިގަނޑުން އެންމެ ބޮޑަށް ޒަހަމްވެފައިވަނީ އޭނާގެ ކަރު ކަމަށެވެ. ކަރުގެ ކަނާތް ފަރާތަށް ވަޅިން ދިން ހަމަލާތަކުގެ ސަބަބުން ނާރުތައް ބުރިވެ، ބޮލަށް ލޭ ފޮނުވައިދިނުން ހުއްޓިފައިވާ ކަމަށް އޭނާ ވިދާޅުވި އެވެ.\nއަދި ފުރަގަހުން ހަރައިލި ތޫނު އެއްޗެއް ފުއްޕާމެ އަށް ހެރިފައިވާ އިރު، ބަނޑަށް ދިން ހަމަލާގައި އެތެރެ ހަށީގެ އެކި ބައިތަކަށް ގެއްލުން ލިބިފައިވާ ކަމަށް ވެސް ވިދާޅުވި އެވެ. އަދި ވާތުގެ މަސްގަނޑު ކަފާލާފައި އޮތްލެއް ބޮޑުކަމުން އަތުގެ ކަށިގަނޑު ވެސް ފެންނަން އޮތް ކަމަށް ހޮސްޕިޓަލުން ބުންޏެވެ.\nއޭގެ އިތުރުން ވެސް ޖައިލަމްގެ އަތުގެ ހަތަރު ތަނަކަށާއި ހަށިގަނޑުގެ އެކި ތަންތަނަށް ހަމަލާދީފައިވާ ކަމަށް އަފްއާލް ވިދާޅުވި އެވެ. އޭނާ ވިދާޅުވި ގޮތުގައި ޖައިލަމް ހޮސްޕިޓަލަށް ގެންދިޔައިރު ވެސް އޮރީ މަރުވެފަ އެވެ.\nފުލުސް އޮފީހުން ބުނި ގޮތުގައި ރޭ 10:20 ހާއިރު އެ ޒުވާނާ އަށް ހަމަލާދީފައިވަނީ ދަރުބާރުގޭ ކުރިމަތީ އޮންނަ ގޯޅި ތެރޭގައި ހުންނަ އޭނާ ދިރިއުޅޭ ގެ ހަންޑްރެޑް ފްލާވާ ކައިރިންނެވެ.\nމަންޒަރު ދުށް މީހަކު ރޭ ބުނީ ޖައިލަމަށް ހަމަލާދިނީ ގޭ ކުރިމަތީގައި އޭނާ ގޮނޑިއެއްގައި އިންދައި، ސައިކަލުތަކެއްގައި ދިޔަ ހަތަރު މީހުންގެ ގުރޫޕަކުން ކަމަށެވެ. އަދި އޭނާ އަށް ހަމަލާދިނީ އަށް އިންޗިއެއްހާ ދިގު ވަޅިއަކުން ކަމަށް ވެސް މަންޒަރު ދުށް މީހާ ބުންޏެވެ.\n“އެމީހުން އައިސް އޭނާ މަރާލާށޭ ކިޔާފައި ވެސް ހަޅޭއްލެވި. ވަޅި ހެރުމަށް ފަހު، އެ މީހުން ވަނީ ސައިކަލުގައި ފިލާފައި،” މަންޒަރު ދުށް މީހާ ބުންޏެވެ.\nއެ ސަރަހައްދުގައި ތިބި މީހުން ޖައިލަމް ހޮސްޕިޓަލަށް ގެންދިޔައީ ޕިކަޕަކަށް ލައިގެންނެވެ.\nމި މައްސަލައިގައި އަދި މީހަކު ހައްޔަރު ނުކުރާ ކަމަށް ފުލުސް އޮފީހުން ބުންޏެވެ.


ހުއިފިލަނޑާ ނެގުމަށް ޑައިވިންގއަށް ފޭބި މީހެއްގެ ޚަބަރެއް ނުވެގެން އެމްއެންޑީއެފް ކޯސްޓްގާޑުން ހޯދަން ފަށައިފި\n16 ފެބްރުއަރީ 2017 19:54\nއދ. ހުރުއެޅި ނަމަކަށް ކިޔާ ފަޅުރަށެއްގެ ކައިރިއަށް ހުއިފިލަނޑާ ނެގުމަށް ޑައިވިންގއަށް ފޭބި މީހެއްގެ ޚަބަރެއް ނުވެގެން އެމީހާ ހޯދުމުގެ މަސައްކަތް އެމްއެންޑީއެފް ކޯސްޓްގާޑުން ފަށައިފިއެވެ.\nމި ހާދިސާގެ މަޢުލޫމާތު މިއަދު 15:45 ހާއިރު އެމްއެންޑީއެފް މެރިޓައިމް ރެސްކިޔު ކޯޑިނޭޝަން ސެންޓަރ (އެމްއާރުސީސީ) އަށް ލިބުމާއެކު، އެމްއެންޑީއެފް ކޯސްޓްގާޑްގެ ފާސްޓް އިންޓަރސެޕްޓް އުޅަނދު "މާފަތް" ވަނީ ހަރަކާތްތެރިވާން ފަށާފައެވެ.\nމި ހާދިސާގައި ޚަބަރެއް ނުވެގެން ހޯދަމުންދަނީ ނުވަ މީހުންނާއެކު ދަތުރު ކުރި ރ.ދުވާފަރު "މަންފާ" ނަމަކަށް ކިޔާ ދޯނިން ހުއިފިލަނޑާ ނަގަން ފޭބި ތިން މީހުންގެ ތެރޭގައި ހިމެނޭ ށ.ޅައިމަގު އެވަރެސްޓް، އުމުރުން 23 އަހަރުގެ އަޙްމަދު ޖައިލަމެވެ. އަޙްމަދު ޖައިލަމް ޑައިވިންއަށް ފޭބިކަމުގެ މަޢުލޫމާތު ލިބިފައިވަނީ މިއަދު މެންދުރު 13:15 ހާއިރު އެވެ. އަދި، ޑައިވިންގއަށް ފޭބީ މެންދުރު 14:00 ގައި މައްޗަށް އަރާ ގޮތަށްކަމަށް އެ ދޯނިން މަޢުލޫމާތު ދީފައި ވެއެވެ. އަޙްމަދު ޖައިލަމް ޚަބަރެއް ނުވެގެން ހޯދަން ފަށާފައިވަނީ އޭނާއާއެކު ޑައިވިންއަށްދިޔަ ދެ މީހުން މައްޗަށް އެރިއިރު ވެސް، އަޙްމަދު ޖައިލަމްގެ ޚަބަރެއް ނުވުމާ ގުޅިގެންނެވެ.\nޑައިވިންއަށް ފޭބިއިރު، އަޙްމަދު ޖައިލަމް ލައިގެން ހުރީ ކަޅުކުލައިގެ ވެޓް ސޫޓަކާއި އަދި ކަޅުކުލައިގެ ބީސީޑީ (ޑައިވިންގ ޖެކެޓް) އެކެވެ. އަދި ހުދުކުލައިގެ ފިންސަކަށް އަރާފައި ހުރި އިރު، އަޅައިގެންހުރީ ކަޅު ކުލައިގެ މޫނުމައްޗެކެވެ. މީގެ އިތުރުން އަތުގައި ރަތް ކުލައިގެ ބެލޫނެއް ވާނެ ކަމަށާއި އަޙްމަދު ޖައިލަމުގެ އިސްކޮޅުގައި ފަސްފޫޓް ހަ އިންޗި ހުންނަ ކަމަށް ވެސް މަޢުލޫމާތު ލިބިފައި ވެއެވެ. މީނާ ހޯދުމުގެ މަސައްކަތް އެމްއެންޑީއެފް ކޯސްޓްގާޑުން ދަނީ ހުއްޓުމެއްނެތި ކުރަމުންނެވެ.\nމީނާއާ ބެހޭ އެއްވެސް ޚަބަރެއް ވޭތޯ މި ސަރަހައްދުން ދަތުރުކުރާ އުޅަނދުފަހަރުން ބައްލަވައިދިނުމަކީ އެމްއެންޑީއެފް ކޯސްޓްގާޑްގެ ވަރަށް ބޮޑު އެދުމެކެވެ. އަޙްމަދު ޖައިލަމާ ބެހޭ އެއްވެސް މަޢުލޫމާތެއް ލިބިއްޖެ ނަމަ ލަސްނުކުރައްވައި އެމްއެންޑީއެފް ކޯސްޓްގާޑުގެ ހިލޭ ގުޅޭ ނަންބަރު 191 ގުޅުއްވައި ދެއްވުން އެދެމެވެ.